
i. 

— Zagreb, gospodo, Zagreb!!, — odjekivao je prehlađeni 
glas konduktera, koji je išao iz jednog odjelka u drugi, i 
budio pospane putnike, što su spavali na tvrdim klupama 
trećeg razreda osobnog vlaka. Vlak je jurio glatkim tračni- 
cama kroz jutarnju maglu i vozio putnike u bijeli Zagreb. 
Glas konduktera dizao je iz mučnog sna snene putnike, što 
su otvarali umorne vjeđe i gledali kroz zahukane prozore u 
jutarnju maglu. U jednom odjeljku ustajao je snažan i visok 
mladić, lijepa rasta i jake konstrukcije, star nešto više od dva- 
deset godina, imenom Jure Parčić. Po njegovu uzrastu moglo 
mu se brzo pogoditi i zanimanje, jer posao, u kojem radi go- 
dinama, od najranijeg djetinjstva, podao mu je snagu, dok ga 
je priroda obdarila zdravljem, svježinom i poletom, što ga 
može naslijediti samo dijete seljačkih roditelja, koje je od- 
raslo i odgojilo se na selu na svježem zraku, i dojila ga majka, 
ne devet, nego četrnaest mjeseci. Jure je bio po zanimanju 
bravar, i išao je u Zagreb na svoju stalnu službu u radionicu 
državnih željeznica. Nevoljko je otišao iz svoga rodnog za- 
vičaja, nevoljko je ostavio roditelje, braću, sestre, prijatelje, 
znance i znanice. Sve mu se to noćas na drvenim i tvrdim 
klupama motalo po snenoj glavi i u mislima, dok ga je vlak 
nosio sve dalje i dalje; opraštao se od rodnog zavičaja sa svi- 
ma milima i dragima. 

Vlak je jurio jače i polaganije, zaustavljao se na stani- 
cama; putnici su izlazili i ulazili, zviždale lokomotive, čuli se 
glasovi konduktera i siputanje pare, dok su pod Jurinim 
tijelom jednoliko udarala kola na sastavcima tračnica. Drn- 
danje vagona uljuljalo ga zajedno s mislima, dok konačno, 
negdje duboko u noći, tik pred samu zoru, nije zaspao i sada 
ga slučajno probudio kondukter. Možda bi bio spavao još dugo 
i dugo; ali evo probudio ga je, i baš mu je drago, što se pri- 
bližio konac vožnje. Jure rado putuje, voli proći, ali kad je 
pred samim odlaskom, teško se napušta mjesto, u kojem čo- 
vjek proživi svoje djetinjstvo, pogotovo onda, kad ga ostavlja 
za dulje, možda za uvijek? Noć je neprijatna za put, u noći 

najlakše prođe putovanje, čovjek se okrene malo lijevo, malo 
desno, izmuči se zaspi i probudi na cilju. Još uvijek je Jure 
snen i zanesen mislima, ne može se nikako probuditi, nikako 
snaći, gdje se nalazi? Obuje cipele, metne na sebe kravatu, 
obriše pospane oči i otvori prozor. Hladan jutarnji jesenski 
zrak obujmi mu mlado ugrijano lice, i on kao da će zadrhtati 
od zime. Da, zima je, zrak je svjež, on se nije nadao jutarnjoj 
svježini, ali brzo se privikavao i sve jače se naginjao na pro- 
zor i nastojao, da se nekako orijentira i sazna, gdje je? Vlak 
je jurio preko zelene ravnice, koju je prekrivala jutarnja 
magla i na kojoj su tu i tamo polij etale ptice, što ih je pro- 
budila jurnjava vlaka. I što je vlak više odmicao, kao da se 
jače gubila magla, i konačno se ukažu dva šiljasta tornja ka- 
tedrale, što visoko strše u nebo, a po kojima je razaznavao, 
da je na domaku Zagreba. Iza tornjeva ukažu se konture Za- 
grebačke gore, i sve više i više, kao da je iz zemlje iznicao 
grad pod gorom, dok se konačno ne ukaže dio zagrebačkih 
crvenih krovova periferije, koju je jutarnje sunce iskopalo 
iz zemlje i koji su se ispred Savskog mosta caklili u daljini u 
kapljicama jesenjih rosa. 

Sporo je išao vlak preko mosta i promijenio se šum nje- 
gova štropota. U Jurinoj duši, kao da se je nešto mijenjalo, 
kao da je nešto iščezlo. Most mu se pričini nekom granicom, 
iza koje su ostala sjećanja, i nakon koje su se u njegovoj 
duši rađala nova neka, lijepa, radosna i zamamna čustva. Ne 
zna ni sam, što se je to s njim dogodilo, ali on ne skida 
glavu s prozora, ne propušta ni jedan vidik, ne izmiče mu ni 
jedna kuća, ni jedna seljačka kola s plašljivim konjima, s ko- 
jima su seljaci ulazili uporedo s vlakom u grad. 

Da, most je značio za Juru ne samo jedno novo čuvstvo, 
nego i jedan novi život. Iza tog mosta za njega nastaje pot- 
puno novo samostalno razdoblje. Tu u tom prostranom gradu, 
gdje će biti prepušten samome sebi, tu će biti prisiljen, da traži 
novo društvo, stiče nova poznanstva, i da napreduje u radu. 
Cijeli život još je pred njim, a sve mu je to tako magleno, 
baš kao ovo hladno jesensko jutro; sve je to još zastrto 
nekim nepoznatim velom, iza kojega tek buja onaj pravi 
život, — život grada i nov život jednoga mladog čovjeka, koji 
samostalno stupa njime u novi svijet, među nove ljude. Pro- 
šlost je ostala preko mosta, ona je za njim. Jure je već daleko 
od nje, iako se ni cigli kilometar nije odmaknuo od mosta; 


ali već i taj kilometar znači nešto u novom životu i on znači 
puno, ako znači samo to, da ga je razdijelio od staroga i une- 
sao u novo. S tim mislima prelazi mu pogled preko sve 
većih i većih gradskih krovova, dok mu ga potpuno ne sakriju 
palače, dok konačno vlak ne stane. Tek sada, kad je vlak stao, 
i kad su opet počeli kondukteri uzvikivati: 

— Zagreb! Zagreb!, — tad se Jure trgnu, poravna odijelo 
i kosu, uze svoju slamnatu košaru i iziđe iz od jelka, u kome 
je sam samcat proboravio jednu dosadnu i tešku noć, u kojoj 
se odalečio od staroga i stupio u novo. Čekao je na vratima, 
dok su izišli putnici pred njim i dok su se uz njega gurali u 
vagone, on se polako sa svojom slamnatom košarom pribli- 
žavao vratima. Hladan jutarnji zrak pomilova mu lice, ali on 
sigurnom nogom stupi na zagrebačko tlo. Pogled mu zastane 
na zgradi kolodvora, na putnicima, što su iz vlaka izlazili, na 
nosačima, što su se žurili i na ljudima, koji su šetali poploče- 
nim peronom; nekoji su čekali znance, drugi su oštro i ispit- 
Ijivo promatrali putnike. Nisu mu se svidjele te bezbojne is- 
piti j ive oči, što su ga promjerile od pete do glave i do izlaza 
ga pratile pogledom. I to je bilo ono, što ga je potreslo u 
duši, to je bilo ono, što mu je pokvarilo maločasni ushit i 
žurio se sa svojom košarom prema izlazu, gdje je na nesreću 
morao još kopati po džepovima, da nađe voznu kartu, koju je 
trebalo predati vrataru. Izgurao se i na vratima, ali i tu ga 
nisu pozdravili samo nosači i hotelske sluge, nego opet one 
iste buljive oči, što su mu dušu vadile iz srca. Nije ga ljutilo, 
što ga promatraju. Zna, da su to policajci, ali zašto im toliko 
pogled zastaje baš na njemu, što imade na sebi neobično i 
privlačivo? Odijelo mu je pristojno i košara je za njega, rad- 
nika, pristojna, nije ni napadna izgleda. Zar ti ljudi samo 
njega gledaju, ili i druge putnike? Metne košaru na klupu i 
kao da je malo odahnuo, pogleda okolo sebe: svijet se žuri 
prema garderobi, pronicave policajske oči sve istom mjerom 
mjere. Sad mu je bilo malo lakše, premda nije ni znao, da je 
svoju košaru stavio na klupu, gdje se vrši pregled prtljage, 
koja se sprema u garderobu. 

— Molim, gospodine, pokazati, što imate u koferu! — Bez 
riječi potraži Jure ključić, otvori kovčeg, koji je cijelog ispre- 
vrtao agent, čak i pojedine komade odijela je opipavao, papi- 
riće pregledavao, i Juri se to sumnjivo i detaljno pretraživa- 
nje činilo nekako čudno. 

— Dobro je! — , reče agent; Juri kao da je u duši odla- 
nulo, jer je mislio, da zbilja nešto kažnjivo nosi u svome 
kovčegu, kad ga tako gledaju i kad mu košaru pretražuju 
detaljno. Znao je, da nije ništa metnuo u nju, što ne bi spa- 
dalo, opet nešto ga je tištilo, nečega se strašio i kao da je 
sam sebi utuvio, da imade u košari kažnjive stvari. Evo, nije 
se ništa našlo i s njegove mlade duše pao je težak kamen, 
kad je predao košaru u garderobu i kad se našao sam bez ika- 
kva tereta na prostranom trgu pred kolodvorom u bijelom 
Zagrebu. 

Na opranoj ulici, među rijetkim prolaznicima, što su se 
vrzli kroz sitnu jutarnju maglicu, Jure opet dolazi k sebi, 
opet se pojavila neka radoznala radost u njegovoj duši, neki 
ushitni dojam, što su ga hvatale njegove maljašne crne oči, 
koje su ispiti j ivo tražile sve nove i nove dojmove i slagale 
sliku na sliku i punile dušu i srce osjećajima i čuvstvima no- 
vog i nepoznatog grada. Najprije mu pogled stao pred nekim 
reklamama, zatim pred izlozima, onda na drvoredima i na 
parku pred kolodvorom. Nije znao, kojom bi stranom krenuo, 
da li da razgledava park ili izloge i da jednom stranom dopre 
što prije do grada. Počeo je ići u krivudastoj liniji, ali to 
umara; čak i tramvaj ga može pregaziti i on se uhvatio ploč- 
nika jedne strane i ulazio sve više u grad, njegov bijeli i li- 
jepi Zagreb, o kom je do sada samo čuo, ali koji još nije 
nikada vidio. 

Dok je Jure tako išao gradom, jesensko je sunce sve 
većma rastjerivalo jutarnju maglu s gradskih ulica, koje su 
postajale življe, i na kojima je bilo sve više svijeta. Tramvaji 
su bili puni svijeta, na raskršćima je morao čekati, da ne 
dospije pod automobil ili pod pekarski motor ili pekarska 
kola, koja su mirisala od još topla hljeba, što ga razvažahu 
gradom. Nikoga nije ništa pitao, ni s kim se nije zaustavljao, 
išao je sam onako bez cilja, bez pravca. Rano je jutro, do 
noći imade dosta vremena, lako će još naći stan. Volio je, da 
bez uputa, bez savjeta upozna grad svoga novog boravišta, 
koji mu se na prvi pogled tako silno svidio, te je uživao ho- 
dati njegovim ulicama. Došao je do Jelačićeva trga, na kome 
se ljeskala sablja desnice, što je prkosno prijetila suncu, koje 
izlazi, i koje je sve više prekrivalo prostrani trg okolo konja, 
po kome su lepršali mnogobrojni golubovi; ispod njih nizao se 
stol do stola, kumica do kumice, kumek do kumeka, i tu se 


miješali građani sa seljacima, seljaci s građanima; tu je bilo 
svega, što ti srce zaželi, obojeno šarenilom hrvatskih narodnih 
nošnja. 

Vreva oko spomenika ličila je Juri više na proštenjarski 
vašar, podavala je izgled nekog za njega blagdanskog raspo- 
loženja, i on se zadovoljno verao oko stolova i obilazio od 
jednoga do drugoga, zaustavljao se i razgledavao, pogotovo 
krasno crvenilo bijelih narodnih nošnja seljakinja iz okolice 
Zagreba, koje su još uvijek pridolazile sa slatkim jabu- 
kama, noseći ih u okruglim košarama na glavama. Gledao 
ih je od tanke pete, preko crne i tvrde seljačke čizme do 
crvenih podvezica na bijelim čarapama, naborane i isčičkane 
kiki je do izvezene bluze i pregače te crvenih obraza i bujne 
plave kose. Bilo je među njima tako lijepih djevojaka, da 
nije mogao odoljeti svom čeznutljivom oku, koje je još uvi- 
jek nezasitno tražilo sve nove i nove hrane njegovoj rado- 
znaloj duši. Sad nije samo uživao, sada kao da je nešto u 
sebi osjećao, kao da malo pomalo, iako pospan, nalazi nešto 
na ovoj, nešto na onoj seljakinji. Slušao ih je, kako govore; 
neka prijatna mekoća, koja se je dizala poput jesenje magle, 
što mu je gladila jutros obraze, gladila mu sada srce. 

Obilazeći Jure od stola do stola konačno izađe iz reda 
seljakinja u red preprodavačica. Nisu mu se baš sviđale, iako 
su prodavale prekrasne kruške, jabuke, kaj sije, breskve, slatko 
grožđe i niz drugih stvari, koje je bilo tako primamljivo po- 
složeno, i već je htio, da ode opet među seljanke, koje su 
mu se svakako više svidjele, kad mu oko zapne za posljed- 
nji stol, koji je bio prilično siromašno okićen. Po njemu se 
vidjelo, da trgovac mora biti neki početnik: Voće nije uredno 
poslagano, ništa ne privlači i baš taj siromašni stol, kako ga 
je Jure u sebi krstio, privuče ga bliže, dok iza stola ne ustane 
mlada, zdrava i jedra djevojka od kojih osamnaest godina, 
koja se crvenila, kao zrela jabuka i davala slađani izgled 
najslađega voća. Njezine lijepe velike plave oči, kao da su 
hipnotizirale snenog Juru i zaustavile hod i kretanje. Bila je 
to skromno odjevena djevojka, lijepo počešljana; duga kosa 
joj visjela, a vidjelo se na njoj, da nije mnogo u gradu, da 
je od nekuda došla i da se ovdje prihvatila trgovine. Kod tog 
pogleda nešto je zatitralo u Jurinoj duši, i kao da se postidio 
samoga sebe. Nešto slično se dogodilo i u duši djevojke, koja 
još većma pocrveni, i obojici se činilo, kao da su se već 

negdje sreli. Taj intimni osjećaj, što se probudio među dvoje 
stranaca, koji se nisu još nikada vidjeli, ni sreli, kao da je 
oduzeo riječ i jednom i drugom. Jure, koji je bio inače dosta 
govorljiv, nije smogao ni jedne jedine riječi, kojom bi oslovio 
djevojku, nije se mogao dosjetiti ni jedne zgodne riječi, s ko- 
jom bi s njom zapodjeo razgovor. Nastao je puni, potpuni 
tajac, svijet je pokraj njih prolazio, buka grada se dizala, 
tramvaji su nervozno zvonili, prodavači i prodavačice su 
nudile robu rijetkim kupcima, dok je među Jurom i djevoj- 
kom bio tajac: činilo im se, kao da su u crkvi ili negdje 
daleko na livadi ili u šumi ili ponad mora, gdje šapću jedno 
drugom tihe riječi. Tišinu prekinu djevojka, koja još nije 
nigda smogla teže riječi, koje dnevno na stotine i stotine puta 
izgovara. 

— Izvolite gospodine, lijepih zrelih jabuka, — i kao da 
joj je odlanulo, kad je izgovorila te riječi, koje su se Jure 
doimale, kao glas nečega, što još nije nikada u životu čuo, kao 
nešto, što se lijepilo srca i duše, i što je uznemirivalo njegove 
mladenačke grudi. Taj glas bio je ujedno i ohrabljenje za 
njega, on ga je nadahnuo; 

— Vidim, gospođice, lijepe i zrele su. Držim, da moraju 
biti dobre; ako hoćete možete mi dati pola kile, jer vaše 
jabuke jeo bih do vijeka. 

— Gospodine . . .?! — prekine ga začuđeno djevojka s pa- 
pirnatom vrećicom u ruci u nakani, da mu izvaže pola kile 
jabuka. 

— Ništa se ne čudite, lijepa gospođice, ako ste ispravno 
razumjeli, jer to, što sam rekao, to stoji . . . 

— Da, da možda me je gospodin krivo razumio. Znate, 
ja nisam baš tako mislila ... — kidao se glas djevojke; brzo 
je vagala jabuke, ali nikako nije mogla točno izvagati. Ja- 
buke su bile velike, nikako da pogodi točno, a ipak je htjela 
da dade poštenu mjeru. Nije htjela da mu dade više, da ne 
bi bilo što pomislio, a opet ne bi htjela ni manje, jer ona ne 
želi, da ga od sebe odbije. Njoj se, da pravo kaže, sviđa, ali 
to mu ne bi rekla ni za živu glavu, i ne će da zna, kakav je 
osjećaj pobudio u njoj. Konačno joj je uspjelo vagnuti pola 
kile jabuka i podati u ruke Juri; ovaj njoj dade novac, ali 
tako je bila smetena i zbunjena, da nije mogla nikako izra- 
čunati, koliko mu spada natrag; osim toga nije imala ni sit- 
noga, pa je morala kod susjede razmjeniti dvadeset dinara. 


Dok se je djevojka udaljila, Jure pogleda na pločicu i pro- 
čita: »Cvijeta Orešić. Lijepo je ime Cvijeta, ako je samo to 
ona?« Kad se začas povratila i počela brojiti novce, u među- 
vremenu joj Jure dobaci. — Baš ste kao cvijet, ako se i ne 
zovete Cvijeta? 

— Zašto mi se rugate? 

— Ne rugam Vam se. Zar se zbilja zovete Cvijeta i pre- 
zimenom Orešić?, prstom pokaže slova na tablici. 

— Da, tako se zovem. 

— Prodajete već dugo voće? 

— Baš ne tako dugo, tek dva mjeseca, otkako sam dobila 
dozvolu na tržnici, da mogu otvoriti prodavaonu. Vi sigurno 
niste Zagrepčanin? 

— Ne, nisam, evo upravo pred koji sat došao sam prvi 
put ovamo . . . 

— Nemate još ni stana, zar ne? 

— Ne, nemam, ali bih morao nešto naći. Znate li Vi 
možda za kakav jeftin i dobar stan? 

— U Zagrebu vam je teško s tim stanovima, ali jedna 
susjeda pokraj kuće, gdje ja stanujem, jučer mi je rekla, da 
imade stan za samca. 

— Gdje je taj stan i jeli daleko odavle? 

— Prilično, ali nije baš tako jako daleko. To je dolje 
na periferiji; ako ste kada čuli za Podvodu. To Vam je tamo 
u Zagorskoj ulici. Idite, evo ovuda dolje, pitajte redara, on 
će vam pokazati, kuda se dođe do Podvode. Tamo već ja 
dugo stanujem. Nisu baš skupi stanovi. Znate, kako je, mi 
bokci ne možemo ovdje stanovati u ovim palačama. 

— Znam, znam, gospođice, nisam ni ja bogataš . . . 

— A što ste, ne zamjerite, što vas pitam? 

— Bravar. Dobio sam mjesto u radionici državnih že- 
ljeznica . . . 

— Tamo ste dobili mjesto? Pa to vam je jako blizu. Baš 
dolje kod nas na Podvodi stanuje mnogo bravara i željezni- 
čara. 

— Gospođice, drago mi je, što smo se upoznali, i ja se 
nadam, da se nismo posljednji put vidjeli? — Pruži djevojci 
ruku, koja mu pripravno iziđe u susret sa svojom; nastane 
jedan čvrst i topao stisak. Taj dodir činio se jednom i drugom, 
kao nešto milo, prijatno i, da kažem, slatko. Koliko imade 
čara u stisku ruke, u prvom dodiru dvaju bića, koja se vole, 

bića, što osjećaju sklonosti jedno prema drugom. U tom 
stisku ruke kao da se sve skupilo u tom prvom i nezaborav- 
nom dodiru. U tom momentu Jure izusti tiho: — Moje ime je 
Jure Parčić, bravar u radionici državnih željeznica. 

— Drago mi je, moje ime ste već pročitali i valjda 
zapam . . .? 

— Da zapamtio, gospođice. Zbogom i do viđenjal — Jure 
se nakloni, ode ulicom i izgubi se u vrevi. Cvijeta je ostala 
zamišljena. Nije baš mnogo mislila na kupce, da li će doći 
ili ne. Istina bilo je još rano, ujutro ne ide trgovcima baš 
posao, ali i da je išao, ne bi bila Cvijeta u tom času mušterije 
opazila, niti im ponudila svoje voće. 

Stara debela prodavačica voća, Cvijetina susjeda, Loj za 
Lajava, kako su ju kraće nazivali, imade prilično dobro oko, 
iako baš često ne pere ni lice ni oči. Ali sve onako krmežljiva 
opazila je crvenilo na Cvijetinu licu, opazila je zbunjenost 
mladića i odmah je pomislila, da se tu radi o starim kakvim 
znancima ili o ljubavnicima. Nije ih htjela smetati, nije htjela, 
da ih u razgovoru prekida, ali sada, kad je Jure otišao, Lojza 
Lajava udostoji se otvoriti svoja velika usta i pokazati svoje 
krnje zube, i mljaskajući kruh u kavi dobaci zlobno Cvijeti. 

— Rano si, dijete, počela ljubakati! Vrag će odnijeti trgo- 
vinu i tebe, ako nastaviš. Tko će trgovati, ne može misliti na 
ljubav. Ljubav je za blagdan, trgovina za radni dan ... — 
tako je govorila stara krezuba zlobnica, koja bi bila voljela, 
da đavo odnese Cvijetu i njezinu trgovinu, jer otkako se ona 
doselila pokraj nje, nikako ne ide posao, Imade ljepše i jef- 
tinije voće od Cvijete, ali nitko ne će da kupi od Lojze La- 
jave, nego sve kupuje kod lijepe i mlade Cvijete. Cvijeti je 
bilo neprijatno, što je stara to opazila, jer zna, da ne će biti 
dana, da joj ne će zanovijetati radi Jure. Osim toga za Lojzu 
Lajavu govore da je vještica. Cvijeta je još uvijek vjerovala 
u vještice i bojala se škiljavog pogleda Lojze Lajave. 

— Bila sam i ja mlada, — nastavi Lojza više sama za 
sebe, nego za Cvijetu, — ali muško je muško. Slabe smo mi 
žene pred njima i evo znaka iz mladosti moje, unuka moja, 
kći kćeri moje . . . Tako je to, Cvijeta, bilo! Slušala sam, što 
ti je taj mladić govorio, tako je govorio i moj meni. Obećavao 
mi i ovo i ono, dok me nije zaveo, a onda je otišao i nikada 
se nije vratio. Došlo je i dijete, s njime me nije htio nitko 
uzeti, nitko, Cvijeta, nitko! Ah prohujala mladosti moja, i 


zajeca Lojza Lajava. To je prvi put za sve vrijeme, što je 
vidjela Cvijeta zaplakanu staricu, i kad je upravo sažalno za- 
jecala, mladoj djevojci usadile se te njezine riječi jače u 
dušu, nego bi se bile inače. Nestala su sva ona lijepa čuvstva, 
koja je malo prije onaj mladić pobudio u njoj. U Cvijetinoj 
mladoj duši nastala je borba između ljubavi i stvarnosti. Cvi- 
jeta je bila sama. Daleko od svojih, nije nikoga imala osim ro- 
đaka, pa evo na nagovor jednog od njih i s njegovim novcem 
otvorila je ovu trgovinu. Radi toga se još većma bojala 
iskustva s muškarcima. Ipak u njezinu srcu bilo je nešto 
toplo, obuzelo ju je neko čuvstvo, kakvo nije osjetila nikada 
do sada. U njezinoj duši raslo je nešto, što je tako silno, žarko 
i uzbudljivo, — a što se prostim jezikom zove ljubav. Cvije- 
tina ljubav u duši sukobila se sa riječima Lojze Lajave. 
Možda Lojza to samo tako priča? Cvijeta joj ne vjeruje. Lojza 
je opaka žena, sva je stvorena od zlobe, zla i napasti, i ako 
samo može, naudit će joj na bilo koji način, jer Lojza ne želi 
ni vlastitom djetetu dobro, kamo li da bi željela njoj, su- 
parnici u trgovini. Samo Cvijeta osjeća, da je Jure bio ovdje 
i sad je nestao, a Bog znade, hoće li ga već ikada vidjeti? 


II. 

Nije tome davno, kad je još željeznička pruga bila međa 
između grada i prostrane ravnice, što se stere, do mutne 
Save i njezinih bijelih i povitih vrba. Na tim ravnicama rasla 
je ljeti bujna i visoka trava, redala se močvarica do močva- 
rice; po njoj su skakale žabe kreketuše i širila se slobodna 
vesela šćurkova pjesma. Zimi je sjenokoša bila ravna bijela 
ploha, koju je pokrio bijeli zimski rahli plašt prhkog sni- 
jega; jeseni, kad se je topio snijeg i kad je nabujala voda u 
Savi razlijevala se po ravnici sve do željezničkog nasipa. Tada 
je ravnica bila kao pravo more, a iz njegovih su mutnih 
voda provirivale vitke vrbe, jedini znaci, da nije voda stalna 
i da nije dno neizmjerno. Kasnije, kad je susjednoj dječurliji 
došlo na pamet, da se loptaju, otišli su preko pruge i na 
ravnici udarili temelj igralištu. Da, temelj divljem igralištu, 
jer su po njemu trčali dječarci loptom uz jogunaste junice i 
krave, što su pasle rosnu travu na livadi. Vlasnicima zemlji- 
šta dojadilo vječito tužakanje i parničenje s dječurlijom i nji- 

hovim roditeljima, i za jeftine pare odstupili su dio zemljišta 
za igralište. Ravnica se skratila, i izgubila svoju beskrajnu 
jednoličnost. Zatvoriše je s jedne strane, a s druge strane joj 
je bio bujan Maksimirski potok, koji je nosio gradsko blato 
u Savu. 

Igralište je bilo brzo sagrađeno, daščane tribine i plotovi 
s nasipanom zemljom se uzdizali, kao neka ograđena arena, 
koju je nedjeljom i blagdanima posjećivalo na hiljade i hi- 
ljade gledalaca, što su se uzrujavali, zanosili, oduševljavali 
i smijali šupljoj lopti, koja ne će, ili koja hoće u mrežu. Svi 
ti ljudi više manje prolazili su preko zelene livade i svojim 
šimi-cipelama gazili travu i pravili puteljak do igrališta. Za 
kišnih dana bilo je mnogo psovanja, bilo je mnogo i neras- 
položenih i zamazanih lica, kojima se putem poskliznulo u, 
blatu i koji su zamazali svoja blagdanska odijela. Mnogi je 
proklinjao igralište; ne samo pješaci, već i oni s luksusnim 
automobilima; kasnije je tako bila razrovana ravnica, da u 
kišovito vrijeme nije bilo lako doći kolima do igrališta, da 
se diviš novom modernom zanosu, zanosu za šupljom loptom 
i promašenim udarcem noge. Nekada je bilo prosto i nepri- 
stojno dizati nogu, danas se sve divilo samo nozi i njezinu 
udarcu. Noga je stvarala genija, noga je stvarala nova božan- 
stva, nove zvijezde, što su titrale na zagrebačkom nebu, dok 
god su dobro udarale loptu, a kad su počele promašivati, 
tad su padale u zaborav i nemilost, da se već nikada iz nje 
ne vrate. 

Tako je bilo onda, valjda pred desetak godina, tako je 
tada izgledala prostrana i bezimena ravnica, po kojoj su se 
ritale krave i junice, i kojom su pješačili nogometaši i njihovi 
poštovaoci. Danas je drukčije. Prostrana ravnica između Tu- 
škanačkog potoka i igrališta dobila je svoje ime i to po prvom 
stanovniku, posjedniku i kućevlasniku Mateku Podvodi. Ka- 
sniji stanovnici i kućevlasnici ispustili su ono Matek i krstili 
cijeli kraj, jedne jeseni, kad je bio poplavljen, prezimenom 
njezina prvog stanovnika Podvode. Od toga dana ona nosi 
njegovo ime, od toga dana to je ime ušlo u geografsku kartu 
grada Zagreba. 

Nije Podvoda ružno naselje, nikako ne. Naprotiv, ona je 
vrlo moderan kraj grada, u kojemu su se skupili svi mogući 
stilovi svih vjekova i svih vremena; naročito je praktičan 
i uputan stil jednokatnica i prizemnica, što su kao gljive 


preko noći izrasle iz sive zemlje. Podigla se prva kuća, po- 
digla druga, i tako sve do posljednje, dok se nije iskoristio 
i izgradio i posljednji komadić zemlje. I sve su kuće kao 
gljive nicale, po noći, uz napor njezinih novih stanovnika, 
koji su bili sretni, da podignu zidove od cigle i blata i krov 
od crvena crijepa, i da zamijene one drvene i tijesne stanove 
u vagonima na stanici s ovim stanovima pod prozirnim 
krovovima. Dotjerivala se i uređivala Podvoda, dok nije po- 
stigla današnji stupanj uređenja, da imade kakve takve pu- 
teve, elektriku i da se bori za vodu, kanalizaciju i regulaciju. 
Ali sve bi to bilo išlo drugačije, da bar jedan kućevlasnik 
imade građevnu dozvolu, ali ne samo što nema toga, nego 
nema ni puteva. Oni, po kojima idu, to nije njihovo vlasni- 
štvo, to nisu oni kupili, vlasnik puteva je Matek Podvoda, 
najsilniji i najokrutniji čovjek naselja Podvode. Nema dana, 
kad barem svaki od stanovnika ne spomene deset i više puta 
njegovo ime, nema dana, kad ga na hiljade i hiljade njih ne 
proklinje u isti čas. Dobrota Mateka Podvode je bez početka 
i konca. Matek je čovjek, koji se drži zakona, i koji poštuje 
zakone. On nije nikakav fiškal, nije studirao ni visoke škole; 
ali badava nije čitao na stotine puta u vladinim proklama- 
cijama, da je ovo zemlja reda i zakona. Pa tko se drži više 
zakona, nego on? Matek je onaj, koji poštuje zakon, kad u 
gruntovnici piše, da su njegovi pute vi, da ih on nije prodao, 
— tada su ti pute vi njegovi, onda je to zemljište njegovo. 
Žele li stanovnici imati puteve, neka ih kupe! Što se to njega 
tiče, da se par hiljada ljudi davi u blatu i smrdežu? Kad su 
se mogli daviti u vagonima, zašto se ne bi i ovdje? Matek 
nije nikakav čovjekoljub. Čovjekoljubivost je fraza u ustima 
agitatora, Podvoda nije agitator, niti reflektira na narodno 
povjerenje ni poslaničku nadnicu, što je njegovo, njegovo 
je, što je tuđe, tuđe, — pa što mu tko može! Svoje ne da 
i ne da! 

Takav je bio čovjek Matek Podvoda, premda na oko 
nije ni malo izgledao energičan, naprotiv kao neki slabić, 
prema kome bi, da ga sretneš na ulici, imao smilovanja, i da 
na uglu ulice kod potoka svira mjesto šepavog ver glasa Šti- 
glice »Lijepu našu«, radije bi njemu bacio dinar, nego pro- 
sjaku starcu. Matek je bio čovuljak osrednje veličine, slab 
i iznemogao. Imao je preko šezdeset godina, često je poboli- 
jevao, nije imao nigdje nikoga, niti je tko znao, odakle je 

rodom, i kako se je ovamo doklatio, i na koji način došao u 
posjed ove zemlje. Jedni su tvrdili, da je prigledao neku 
staru groficu u mladim danima, i da mu je ona prepustila 
zemljište. Drugi su govorili, da je za rata nekoj bogatoj ženi, 
vlasnici zemljišta, davao novaca i hrane, i da je kasnije uzeo 
zemlju za to tako jeftino, da je upravo nevjerojatno. Bilo je 
još glasova, koji su govorili, kako je Matek došao u posjed 
svoje Podvode. Jedni su čak tvrdili, da se vjenčao s nekom 
ružnom staricom i da ju je otrovao. Bilo je još i drugih 
glasova, koji su govorili, da je Matek jednostavno podmitio 
za rata nekog gruntovničara, koji je cijeli posjed na njega 
prepisao. Kako bilo da bilo, Matek Podvoda bio je vlasnik 
gradskog kraja, kome je dao svoje ime. 

Kao što je podrijetlo Matekova posjeda bilo mutno i za- 
mršeno, tako je bila i njegova prošlost tajna. Nitko nije 
točno znao, odakle je zapravo rodom. Jedni su govorili, da 
je zagorski šljivar, drugi da je Slavonac, treći, da je Ličanin 
i t. d., premda je imao u sebi najviše zagorskog, ali čini se, 
da nije iz daleka došao. Već niz godina živi u Zagrebu i spada 
među one njegove predratne stanovnike, koji su iza rata 
morali osnivati Društva Zagrepčana, da se ograde od novo- 
došlih doseljenika ili, kako su ih zvali, kuferaša i kruhoboraca. 
Hvala Bogu, Matek je taj drang-period prevalio prije rata, 
kad je otvorio u Zagrebu jedan mali bufet, koji je vrlo dobro 
išao, i držao ga sve do konca rata, kad je imao toliko za 
sebe, da mu nije trebalo raditi. Ta za koga da radi? Nema 
žene ni djece, ni svojte, ni rodbine, kao da je pao iz neba. 
U mladim danima, nije mislio na starost, nije se ženio i za- 
boravio je rodbinu, sada pod stare dane, što da obnavlja i 
s kime, kad i ne zna, da li je tko od rodbine živ? No, time 
je Matek vrlo malo razbijao sebi glavu. Dok je imao bufet, 
služila je kod njega Rezika Ugrović, koja je došla u Zagreb 
u potragu za kruhom, i tako dospjela k njemu, kao konoba- 
rica i sluškinja, konačno i kao prava gazdarica. Nije bila 
Rezika lijepa, iako je imala samo dvadeset godina, kad je još 
u ratno doba k njemu došla, ali je zato bila jaka i razvijena, 
da je svačije oko polako zapinjalo za nju, kad je točila vino 
i pivo iza gostioničarskog stola. To zagledavanje mušterija u 
Reziku nije ni malo smetalo Mateku. Mnogi je gost dolazio 
u bufet samo radi Rezike. Netko ju je htio vidjeti, netko se 
s njome našaliti, ponetko je i uštinuo. Rezika je bila pitoma 

sirotica i dobra, negda jako, jako dobra. Voljela je srknuti 
dobrog rizlinga i graševine, negda i rakije, pa i likera. Imala 
je dobar apetit, jela je sve, i znala dobro prirediti i za Ma- 
teka i za sebe, što je ovaj toliko puta javno pohvalio, što su 
i drugi osjećali, koji bi nešto kod njih založili. Brzo se Matek 
sprijateljio s Rezikom i ona se priučila na njega; Mateku je 
bivalo sve nekako krivo, kad bi je tko dirnuo ili kad bi joj 
katkada koji momak što na uho šapnuo. Vidio je Matek, da 
djevojci ništa ne manjka, nego jak i zdrav mladić, koji bi 
rashladio njezinu krv i užio njezino upravo pohotno tijelo. 
I u Matekovu srcu nešto je slična kipjelo. Nije bio ni star, 
čovjek u najboljim godinama. Mnogo puta mu nije đavo dao 
mira, ali to nije bio đavo nego zdrav prirodni nagon, koji 
žudi za nečim nedohvatnim, nečim, što bi utažilo bol u srcu 
i kamen na duši te rashladilo zagrijane živce. 

Matek je svladavao muškarački svoju slabost, ali toliko 
mu je jače svakoga dana rasla čežnja za Rezikom. Matekovu 
ljubomoru povećavali su gosti, koji su u bufet dolazili. Oso- 
bito bezruki Ilija raznosač novina, koji je Reziki laskao na 
sve moguće načine i udvarao. Možda ju je i volio? Sve to 
nije smetalo Mateka, da se približi Reziki, i on je to sve više 
i više činio, dok nije konačno ovu njegovu naklonost opazila 
Rezika i konačno uvidjela razliku između Ilije raznosača, 
pijanice i galamdžije, i Mateka, dobrog gospodara i imućnog 
čovjeka. Nije voljela ni jednog ni drugog, njezin pravi dragi 
otišao je na frontu, i tamo davno pao. Ona ga zaboravila i 
sad su kod nje prevladavali, ne osjećaji srca, nego osjećaji 
godina. Rezika je to vrlo dobro opažala i znala, da tome ne 
može odoljeti, pa je ipak bolje, da se prepusti jednom, nego 
svima i da dospije na ulicu. Birala je između Ilije i Mateka; 
u to vrijeme nije bilo velikog izbora muškaraca, pa je i stari 
Matek bio bolji od pijanog Ilije, koji se slinio svake večeri 
oko nje. 

Matek nije mislio onako, kako je mislila Rezika, za njega 
bi bilo ispod časti, da se vjenča s jednom sluškinjom. Njemu 
nije takav brak išao nikako u glavu, pa i kako bi? Matek 
je plemenitaš i s tim svojim plemstvom se ponosio. Ipak je 
on već bio tako blizu djevojci, i ona njemu, da se konačno 
njihov obostrani život stopio u jedno. 

Reziku nije trebalo mnogo uvjeravati, ne! Ona je bila 
sirotica na svaku ruku. Osjećala je, da tako mora biti, jer ono, 

što je trebalo već davno doći, toga nije bilo, protiv tom je 
bila nemoćna, da se brani, još manje odupre. Radi toga nije 
se oduprla ni Mateku, kad je jedne zimske večeri, nakon što 
su zatvorili bufet, pokucao na vrata njezine sobe. Nije se 
odupirala, nije ga otjerala. Noć je bila sniježna, prava zimska, 
kako vec nije bila mnoga. Vani je vijala vijavica i vjetar je 
nosio sitni snijeg kroz rupe na prozorima u sobu. Pa tko se 
ne bi u to vrijeme stisnuo, tko ne bi pokrivač na sebe bacio? 
Tko, tko, pitala se kasnije mnogi put Rezika, jer nije sve 
pošlo onako, kako je ona mislila. 

Nakon toga Matek je k njoj sve češće dolazio, čak je 
nije puštao ni u bufet na rad, nego je u stanu kuhala i ži- 
vjela kao prava gazdarica. Svidio se Reziki novi život, jer 
je od sluškinje postala gazdarica i gospođa, i to je ono bilo, 
sto se je motalo Mateku po pameti i što se okolo govorkalo, 
da živi s Rezikom, i što su mnogi i mnogi osuđivali, i radi 
čega je izgubio mnogo mušterija, među prvima povrijeđeni 
mladenački ponos, bezrukog raznosača, Ilije. Tim glasovima 
htio je Matija stati na kraj, ali kako da tome doskoči? Sva- 
kodnevno dolazio je u bufet Jakov Kuntek, koji je služio u 
susjednom dućanu. Jakov je bio pravi Jakov, kamo ga gurneš, 
tu je: što mu kažeš, to je, naročito je imao veliko poštovanje 
prema svakom gospodaru; pred svakim većim od sebe, a ti 
su bili zacijelo svi ljudi ovoga svijeta, sagibao je Jakov po- 
korno glavu. Tužio se on na svoga gazdu, da ga ne samo 
lema, nego, da mu milostiva ne daje ni dovoljno jesti. Svi 
od reda mrzili su ga radi njegove lijenosti i radi njegove 
bedastoće, ali ratno je bilo doba, i morali su ga držati, a sreća 
da se je našao netko, jer im je trebao u dućanu. O tom se 
Jakov Mateku često tužio, i onda odluči, da mu ponudi rad 
u bufetu mjesto Rezike, koja im kuha. Jakov je ponudu bez 
premišljanja prihvatio, jer je znao, da Matek ne tuče svoju 
poslugu, ta odakle bi imao snage, da tuče, kad je ovako slab, 
osim toga ne će biti gladan kod Mateka, znao je, da Rezika 
izvrsno kuha. 

Rezika je sada još bolje kuhala i njezina kuhinja vidjela 
se na Jakovljevu licu, koji je radi toga Reziku nadasve ci- 
jenio, hvalio i poštovao, i koji bi joj bio za uzvrat u stanju 
sve učiniti. Rezika, kao Rezika nije mnogo marila za ove 
Jakovljeve simpatije, kao što nije osjećala ni za Mateka ni- 
kakvu naročitu ljubav, ali ta njihova zimska veza ostavila 

je ipak traga. Rezika se osjetila trudnom; to je Matekovo 
oko opazilo; o tom mu je jednoga dana nešto i rekla, i Matek 
je nastojao, da nekako skloni Reziku na brak s Jakovom. 
Za Jakova bilo mu je lako; on je tu ženidbu prihvatio obje- 
ručke. Rezika nije htjela o tom ni čuti. Imao je teških muka 
i okapanja s njom, dok ju je sklonio uz uvjet: da Rezika 
pođe za Jakova, ali da on svu njezinu djecu priznaje svojom 
i da će njoj i njezinoj djeci sve ostaviti poslije smrti. Ona 
se međutim obvezuje, da s Jakovom ne smije podržavati 
bračni odnošaj barem deset godina od dana udaje. Iza toga 
može s njim imati, sve što ju je volja. Na to je Rezika pri- 
stala, jer njoj nije bilo mnogo stalo ni do Mateka ni do Ja- 
kova, njoj su bili premalo Jakov i Matek, i ona je već prvu 
noć prekršila s Jakovom svoje obećanje dato Mateku i to 
tako slatko i užitačno, kako još nije nikada do sada s Ma- 
tekom. Pored ovakve žene, kakva je bila Rezika, upravo je 
cvjetao glupavi Jakov, a nije bilo krivo ni Mateku, jer on 
je i onako uvijek imao Reziku, kad mu se prohtjelo, a mogla 
je kod njega i prenoćiti, da od toga nije Jakov nikada pravio 
pitanje, čak se nije usudio pitati: što je radila u Matekovoj 
sobi? Jakov je bio tako odgojen i poslušan, da nije bilo o 
tom riječi. Došlo je na svijet prvo dijete, došlo drugo, a onda 
treće i četvrto. Svake godine roda donosila po jedno; Matek 
je svako držao za svoje, Jakov za svoje, premda ih je bilo 
jako malo Jakovljevih, osim po prezimenu, jer je on bio 
Rezikin zakoniti muž. 

Konačno je Mateku dojadilo gnjaviti se s bufetom. Imao 
je dosta novaca, imao i lijepu zemlju iza pruge. Tamo bi se 
moglo stvoriti uzorno i moderno gospodarstvo. Djece je kao 
vrabaca, pa zašto se ne bi tamo preselio. Nije o tom mnogo 
razmišljao, nego je brzo odlučio da tamo podigne kuću, i da 
se odseli iz grada, gdje je morao plaćati skupu stanarinu, 
koja je naročito porasla poslije svršetka rata, kad je u mali 
Zagreb navrnulo još toliko stanovnika, koliko je imao do 
tada. 

Jednoga lijepog proljetnog prijepodneva odšetao se Matek 
do grada i kucao od sobe do sobe, dok nije došao do onoga 
glavnog, od koga je tražio građevnu dozvolu, da može dolje 
ispod pruge na svome zemljištu sagraditi kućicu. Gospodin 
na gradu tako se je slatko nasmijao i narugao Matekovoj 
molbi, da nije bilo druge, nego otići neobavljena posla. Još 

istoga dana ođšetao se je Matek do jednog advokata, za koga 
se okolo govorilo, da imade dobre veze na gradu. Fiškal se 
je samo nasmijao i rekao, što će mu dozvola; evo paragrafa: 
kad je kuća sazidana, ne može je nitko rušiti i zato zidajte 
noću, kad vas nitko ne vidi, i mirna Bosna. Tko sada u ovome 
ludom vremenu vodi računa o tim malim sitnicama? Matek 
je bio zadovoljan s advokatovim savjetom, platio ga je pri- 
stojno, ta i fiškal je znao, s kim imade posla. Matek je dao 
kroz dan dovesti cigle i pijesak na livadu, kroz noć je radilo 
nekoliko zidara, i kuća se gradila, dok se konačno na zelenoj 
ravnici jedne mjesečinom obasjane ljetne noći ne zasjaju 
crveni crepovi na Matekovoj kući. Kuća je bila pod krovom; 
srušiti je ne može nitko, i sada su nastavili s radom po danu, 
dok konačno nisu kuću potpuno izgradili i učinili sposobnom 
za stanovanje. 

Kuća je bila gotova, pa čemu, da Matek plaća stanarinu 
u gradu, i zašto da se muči s bufetom? Otkazao je stan, 
otkazao i obrt za bufet. Namještaj je dobro unovčio i odselio 
s cijelom svojom obitelji: Rezikom, Jakovom i djecom na 
periferiju. Počeli su dolaziti ljudi i zanimati se za zemljište. 
Matek je cijeli posjed parcelirao u zajednici s Jakovom i Re- 
zikom. Oni su trasirali puteve, oni su trasirali ulice, dali su 
još i oglas u novine i konačno dolazili ljudi i kupovali gra- 
dilišta; svima je Matek ono savjetovao što je njemu advokat: 
ta dobro ga je platio, pa neka se ljudi koriste zabadava fiš- 
kalskim savjetom. Gradila se kućica za kućicom, kroz dan 
su gradilišta mirovala, kroz noć su se iz zemlje podizale 
kuće. Bilo je toliko reflektanata na zemlju, da je Matek po- 
visio cijenu. Plaćali su ljudi i povišenu cijenu, a Matek još 
povisi, dok nije s posljednjim parcelama dotjerao do takve 
cijene, uz koju se nije mogla zemlja ovdje kupiti, ali još i 
tada se uvijek našao netko, tko je kupio, za dobre pare, jer 
Matek bi bio i sam sebe prodao. Ipak je ostalo još Mateku 
par lijepih parcelica, i njih je držao. Novaca je imao više, 
nego mu je trebalo, pa čemu da prodaje? Nije prodavao. Tako 
se je Podvoda za nekoliko godina izgradila i danas se reda kuća 
do kuće, crveni se krov do krova. Psuju ljudi na Podvodu, 
dižu tužbe i parniče se s Matekom radi puteva. Svađaju se 
susjede, kleveću jedna drugu i gledaju za lijepim dečkima. 
Mlade djevojke traže muževe, udate ljubavnike, rastavljene 
hranitelje, ružne lijepe, nezasitne ljubavi gladne. Muževi se 

prepiru oko puteva, politike i utakmica. Podvoda živi jednim 
jakim intenzivnim životom, i ona kao da se joguni ljeti u 
prašini, u jesen u blatu, zimi u snijegu, koji dosiže niske 
crvene krovove, ispod kojega moraju susjedi susjede odgrtati. 


III. 

Jesensko popodne sunčano i blago spustilo se na uzane 
puteljke periferijske ilovače, po kojoj zuri jedno malo ispit- 
ljivo i radoznalo oko s jakim mladenačkim stasom, s ple- 
tenom slamnatom košarom na leđima. To je Jure Parčić, koji 
se vraća s kolodvora odakle nosi košaru u svoj novi stan na 
periferiju, na Podvodu ravno u kuću Mateka Podvode, jer 
pod njezinim potkrovljem iznajmio je malu suhu i čistu 
sobicu, koja istina nema prozora, ali s nje se za lijepih noći 
može jednostavno načiniti prozor, mogu se promatrati zvi- 
jezde i grad Zagreb, što se ljeska u moru električnih žarulja, 
ili gledati crveni periferijski krovovi i slušati večernji sevdah 
mladeži i glasovi tambura. Da, sve to tako zamišlja Jure, po 
ilovačastom putu uz potok, kojim korača i nosi svoj teret u 
novi stan, u novi dom. Tek jutros je došao u ovaj strani i 
nepoznati grad, tek pred koji sat stupio je prvi put na tlo 
Podvode, i već mu se čini, kao da je ovdje nastanjen godi- 
nama, kao da poznaje sve njegove stanovnike i kao da ga 
požudno gledaju poznate ženske oči, koje se naginju na 
drvene ograde i gledaju radoznalo, u koju kuću se seli novi 
stanar njihove periferije. Gledaju, jer, ako je dobar platac, 
mnogomu bi dobro došao, ako je lijep momak, Podvoda imade 
dosta djevojaka, a u koliko nema djevojaka, imade mladih 
snaša, koje gledaju za lijepim momcima još strastvenije i po- 
žudnije nego mlade djevojke. One već poznaju muškarce, one 
znadu, kakav je koji, pa se mnoga zacrveni, kad spazi mla- 
doga Juru, koji radosno stupa uz drvene plotove sa svojim 
kovčegom. Konačno je stigao u Zagorsku ulicu, gdje je našao 
stan; otvori mala vratašca i uđe u ilovačasto i prostrano dvo- 
rište, u kome je bilo nešto nalik na vrtiće neobrađeno i ne- 
uredno. U dvorištu ga je dočekala debela raskvašena i ne- 
uredna žena Rezika zajedno sa svojom ljepušastom kćerkicom, 
kojoj je odmah zapelo oko na njihovu novom stanaru. Osim 
toga bilo je mnogo djece muške i ženske jednako kao i piladi 

i kokoši po dvorištu. Mateka i Jakova nije bilo. Oni su otišli S 
u grad. To je bilo još bolje: Rezika i njezina kćerka, 16-godišnia 1 

Luci mogle su se razgovarati s novim stanarom prije nego I 

sto se uspeo u svoj stan u potkrovlju. ’ 1 

,.. Luc * nije bila ružna d j ev ojka. Malo je bila zdepasta, 1 

valjda slična mamici, no opet imala je nešto u sebi što je i 

TT°£nr PrlV ?, Cltl ‘ Blla Je razmažena; išla je u srednju školu. I 

te voliel° ® ^ Knjiga j ° j nije išla od ruke, I 

e je voljela mladice, nego sve knjige ovoga svijeta. To je f 

vec na svojoj kcerci opazila davno Rezika, i ona bi je udala i 

da se samo može namjeriti na dobra i pametna dečka. Baš I 

joj se cim ovaj Jure kao stvoren za njezinu Luci, pa i mlad f 

J^ i ona je mlada. Bolje je, da se dijete ranije pošteno vjenča, I 

• g ° kaSmje . Pokvareno i da nosi cijeli život posljedice. Već 

f , lka Prijcs sve potanko raspitala Juru za zanimanje i za 

starost i za rođake do devetog koljena, i radi toga mu je 

~ eve l na tavanu 1 dala mu ga jeftinije, nego ikome 
o sada, pa makar se Matek ljutio. Nadoplatit će ona, ako 

l\ b l de druge ' R ® zl j ka j e već zasnovala svoj plan i samo, 
dok se uvjeri o mladicu, dok ga malo bolje upozna, sklepat 
e vec Luci s Jurom, ta ona se razumije u takav posao. Samo 
se ne treba nagliti. Najprije vidjeti mladića i uvjeriti se 

da h . l e T sve . tako > kako j e sam pričao. O tom ne će ništa 
govoriti Luci da najprije vidi, kako će se dijete držati prema 
odabraniku. Za sada se lijepo drži, pa evo već se i razgovara 
s Jurom. Pita, kako mu se sviđa Zagreb i njihova Podvoda. 

“ u . voda za umivanje, jer gore u sobi na tavanu nema 
vode. Nije lako penjati se u Jurinu sobu, nema stuba, mora 
se penjati po lojtrama kao po selima na sjenik. To i onako 
nije za žensku, ali što muškarcu smeta? 

Dok se je Jure umivao i čavrljao s Luci Doiavi se r>r>_ 

* raj . ujih vitka i lijepa žena, koja na prvi pogled osvaj a P a 
oci joj tako proždrljivo zovu i vabe, da se na njoj zausti ' 

Jun oko. Nije se mnogo u nju zagledao, no opet vidio ju je 
Vidjela ga je i ona, i zato je došla, da traži iglu od gospođe 

knUhir-J 0 f, blla I uskin J' a Na tali ja pl. Roškovska, žena od 
kojih tridesetak godina. Stanovala je nekoliko mjeseci kod 
Podvode zajedno sa svojim mužem Aljošom pl. Roškovski u 
potkrovlju na protivnoj strani od Jurine sobe. Natalija je 
mnogo pričala o svojem nekadašnjem bogatstvu. Sada je ona 
šivala po cijeli dan, dok je muž studirao tehniku, prodavao 

u večer novine, i dobivao, kako je ona pričala, malu stipen- 
diju od naše vlade. Drugi su tvrdili, da je Aljoša plaćeni 
policijski špijun, i nitko ga nije trpio, ni s kim se nije družio 
na cijeloj Podvodi. Jutrom je odlazio, u večer se kasno vra- 
ćao. Negda je našao ženu kod kuće, negda nije. Od toga nije 
pravio pitanje. Za hranu se nije mnogo brinuo, jer, ako je 
što donio, jeli su, ako nije, nisu. Kad ne bi bilo žene, pojeo 
bi sam. Pitao je nije nigda, gdje je bila, ni kod koga. Kad 
bi željela, otišla bi, kad došla, došla bi. O Nataliji imala je 
Rezika jako zao sud. Nije je mogla vidjeti živu. često je 
govorila, da će joj otkazati stan, jer bi joj mogla pokvariti 
djecu, pogotovo malu Luci, koja i onako zuri u svakog muš- 
karca. Radi toga Luci nije smjela s Natalijom progovoriti 
ni jedne jedine riječi. To je znala Natalija, i ona je izbjega- 
vala razgovor s Luci, voljela je govoriti s Rezikom. Ona je 
uvijek s udivljenjem slušala Natalijine riječi i divila se njezi- 
nim savjetima. Ta često sve ovako stara i izmoždena, na jednu 
stranu od Jakova na drugu od Mateka, još je često u njezinu 
srcu nešto zatitralo i zatražilo promjenu. U te promjene 
se Natalija razumjela, ona ih je imala više nego noćnih 
košulja. Čula je evo glas Jure i dotrčala. Znala je Rezika, 
da nije došla po iglu, što joj treba, nego radi toga, što je 
čula glas Jure. Odmah se upustila s Jurom u razgovor. U to 
Rezika pozove u kuću Luci, i naćuli uši, što je bolje mogla. 
Nisu Natalija i Jure ništa tako strašno ni griješno razgova- 
rali. Izmijenili su misli i upoznali se kao potkrovni stanari. 
Jure je i onako bio čovjek, koji je volio sa svakim čavrljati, 
pa i prilično su mu se sviđale žene. Natalija nije bila lijepa; 
imala je na sebi pohotnih crta, nešto što privlači ne lje- 
potom, nego onim, što zovu danas sex-apelom. Tijelo joj je 
bilo vitko, ispunjeno nekom pohotnom stravom i sve ovako 
jednostavno odjevena u laganu kućnu haljinu svraćala je 
pažnju na sebe. I baš onda, kad bi bio Jure najradije razgo- 
varao s Natalijom, pojave se na vratima dvorišta Matek i 
Jakov, koji su se vraćali iz grada. Kad je čula Rezika, da 
dolaze, brzo je istrčala pred njih, i upoznala ih s njihovim 
novim stanarom. 

Spuštao se skoro prvi večernji sumrak. Natalija se izgubi 
pjevajući neku rusku prijatnu pjesmicu u svoj stan, Matek i 
Jakov otiđu u kuću, gdje je Luci prostirala stol za večeru. 
Jure se uspne ljestvama u svoju sobicu pod krovom, koja 

je bila ravno iznad kuhinje Podvodinih, dok je stan Roškov- 
skih bio iznad spavaćih soba Kuntekovih i Podvode. Njegovu 
sobu dijelio je od Natalije tanki zid, kroz koji se sve čulo, što 
se prijeko zbiva, odakle je sada dopirao glas Natalijine pje- 
smice, koja vuče, kao i beskrajnost suncem obasjane Volge. 
Soba nije imala stropa, strop je zamjenjivao izlijepljeni papir 
ispod crvenih krovnih pločica. Vrata, do pola zatvorena, bila 
su od drva, od pola su postavljena staklom, koje je ujedno 
služilo kao prozor. Krevet je bio tvrdi ležaj na čistoj slami. 
U kutu je bio mali stolić i pećica za zimu. Umivaonik bio je 
dolje na dvorištu pod pumpom, gdje se je cijela Pod vođina 
kuća umivala. 

Sjedio je Jure na krevetu i zamišljeno gledao kroz otvo- 
rena vrata u tihu jesensku noć, u kojoj se tamo iza gradskih 
krovova i električnih svijetla pomaljao pun mjesec. Natalija 
nije prestajala pjevati. Njezin pjev kao da ga je prenosio 
nekamo daleko, daleko od ove potkrovnice, daleko od crve- 
nih krovova periferije, daleko od Rezike, Lucike, Natalije do 
rodnog doma. Tamo, gdje je jutros susreo Cvijetu, koja mu je 
preporučila ovaj stan. U njegovu srcu nešto je toplo tinjalo, 
kao da je žeravica u njegovim grudima i kao da ju raspiruje 
hladni jesenski povjetarac, što dolazi s polu-zelene, polu-žute 
Zagrebačke gore ovamo preko dimnjaka na periferiju u nje- 
govo potkrovlje. Cvijeta se Juri mota glavom, Cvijeta i ni- 
koja druga. Natalija je puna strasti i požude, Luci bi bila 
također dobra u slučaju nužde, ali nema ga do Cvijete, jer 
ona je pravi cvijet, što u jesen cvate i što tako zanosi svojim 
vonjem. Ne vonjem mirisa, nego ljubavlju srca. Toliko se 
upiljila u njegovu dušu, toliko mu se vrze glavom, da se 
i sada sjeća, i u pameti predočuje cijelu onu jutrošnju sliku, 
sjeća se razgovora; nije mu izbjegao ni spletkarski i zlobnički 
pogled placarice Lojze Lajave, što ih je onako vještički gle- 
dala ispod oka. 

Ništa nije umanjilo Juri jutrošnju sliku današnjeg sa- 
stanka; ona je tako jasno ocrtana u njegovu srcu, da ju ne bi 
moglo ništa na ovom svijetu izbrisati. I dok je Jure ovako 
razmišljao pod akordima simpatične Natalijine pjesmice, 
dotle se je sjetio, da je večer, da treba založiti. Već je prije 
odlučio, da večeras ne izlazi. Imao je u košari nešto salame, 
šunke, sira i kruha, svega po siromaški gurnuše mu roditelji 
u košaru. Otvorio je košaru na krevetu, upalio elektriku, koja 


je na sreću bila u sobi, i najeo se do sita. Iza toga napio se 
vode, koje je bilo dosta u vrču na stolu, ugasio svijetlo i sjeo 
i! raskomoćen na prag svoje sobe, iz koje su mu vis jele noge 

dolje niz lojtre. 

Natalija je prestala pjevati, čula se vika Rezike, čavrlja- 
nje djece, zapovjedalački glas Mateka Podvode. Čuli su se 
iz vana razni glasovi i razgovori: pjev, i hihot, dok se mjesec 
sve više i više uspinjao prema nebu i sve jače rasvjetljavao 
Podvodu i njezine nizane kućice. Juri nije bilo baš do tog 
i gledanja, Natalija je opet zapjevala, uz gitaru, a ti akordi tako 

[ su uspavljivali, tako budili sjetu na davno prošle dane, pro- 

hujalu mladost i na toplotu očinskog ognjišta. Skinuo je odi- 
jelo, bio je umoran, legao u krevet: — sutra u sedam mora 
biti na poslu, treba se za rad odmoriti i naspavati. I zaspao je 
slatko, slađe, nego je mislio; to mu je pospješila Nataša sa 
svojom toplom uspavankom i titravim i potresnim glasovima 

I sentimentalne gitare. Zaspao je snom pravednih, dok se je 

sve više nadvijala noć nad Podvodu i njezine ulice. Gasila se 
svijetla na periferijskim cestama, samo na raskrižjima svije- 
tile su lampe i pod njima kupili se rijetki noćni prolaznici 
i razgovarali, kao posljednji komarči, koje će naskoro zima 
potjerati. 

IV. 

U noći, kad je Jure najljepše spavao, nakon snenih muka 
spopade ga neka jutarnja smrzavica. Mislio je, da je tek noć, 
kad tamo okrene se, da povuče na sebe pokrivač i uz put po- 
gleda na sat, koji je stavio na stolicu pokraj kreveta. Nagne 
se i pogleda. Bilo je šest sati u jutro i baš mu se nije dalo 
ustati. Tek sada bi najljepše spavao. Čini mu se, kao da nije 
uopće spavao, ni jednoga jedinog sata. Spavao je cijelu noć, 
I ali i noć je premalo za njegovo mladenačko i umorno tijelo. 

Malo je, a što se može? Treba ustati i u sedam točno biti u 
| radionici. Ipak, dosta će biti, ako ustane u šest i pol sati, do 

šest i tri četvrt će se spremiti, u sedam biti na poslu. Gledao 
je Jure s kreveta prema zahukanom prozoru, kroz koji se 
nije ništa vidjelo. Ustati mu se nije dalo i cijelih pola sata 
prosanjario je na krevetu s mnogim mislima, koje su se re- 
dale jedna za drugom u jednom savršenom neredu strjelovi- 
tom brzinom. Sreća što mora na rad, da učini kraj suvišnim 

mislima, koje mu zaokupljaju pamet, jer i preobilje misli 
težak je teret za čovjeka. To je znao Jure, i on se žurio, što 
je više mogao. Brzo je obukao radničko odijelo, otvorio 
vrata i hladni jutarnji zrak bane u njegovu sobicu kroz ma- 
gleno jutro. Bilo je prilično hladno. Jutarnja jesenja magla 
prekrila je periferiju, u kojoj se tek tu i tamo naslućivahu 
sunčane zrake, spustila se na crvene periferijske krovove i 
sakrila male kućice i njihove stanovnike. Ne vidi se pred 
maglom iz dvorišta na cestu, ne vidi se žive duše po puteljcima. 
Periferija ustaje na noge, budi se iz noćnoga sna, čuje se ki- 
hanje susjeda, pumpanje vode i baš ovo podsjeti Juru, da 
treba da se umije i siđe iz sobe potpuno spreman za odlazak. 
Zapumpa par puta pod pumpom, umije lice, obriše ga ma- 
ramicom i krene. 

Hladan jesenski jutarnji zrak. Magla se dimila iz vlažne 
zemlje, zamazani puteljci nizane kućice i crveni krovovi gu- 
bili se u neobuhvatnoj bjelkastoj materiji što umanjuje vidike 
i što škaklja u grkljanu. Takav osjećaj imao je Jure, kad je 
izišao u dvorište i nakon umivanja pod pumpom, uputio se 
žurnim korakom pokraj prozora Podvodinih soba, iz kojih se 
čulo blaženo hrkanje više glasova. Otvorio je drvena vra- 
tašca i izišao na ulicu. Uputio se žurnim korakom kroz ne- 
uredni zemljani pločnik razrovane ceste, i kad najednom, kod 
prvog ulaza u prvu kuću na drvenim vratima netko zakašlje. 
Podigne oči i zaprepasti se, kad kroz rijetke bjelkaste kolute 
magle kojih par koraka od sebe prepozna, neko prijatno i sim- 
patično lice, koje mu se brzo nasmijalo. Bila je to Cvijeta. 
Stanovala je u susjednoj kući i ona se žurila na svoju tržnicu, 
isto tako kao Jure u radionicu. Bilo joj je malo neugodno, 
što je zakašljala, i sve je mislila, da će to Jure krivo shva- 
titi i prije, nego je zaprepašteni Jure otvorio usta i dospio 
reći: 

— Jeste li to vi, Cvijeta? — prekine ga ona i progovori. 

— Oprostite, što sam zakašljala. Nisam namjerno. Nešto 
kao da me tišti u grlu, još k tome ova magla, pa znate tako 
sam zakašljala . . . 

— Ali Cvijeta, zašto se ispričavate? Po sto puta mi opro- 
stite, što vas nisam prvi opazio i što se nisam prije raspitao 
za vas. Vjerujte mi, nisam mislio, da stanujete u mojoj bli- 
zini, i da ste mi prva susjeda, što me neobično veseli. 


— Veseli vas? To baš na vama ne vidim. Sinoć kad sam 
došla kući, pitala sam, jeste li bili kod Podvodinih, da sam 
im poslala jednog stanara. Oni su mi bezobrazno odgovorili, 
da nisu vidjeli ni čuli nikakova stanara, kojeg da sam ja 
poslala i da se stan na tavanu još uvijek iznajmljuje. 

— To vam nisu mogli reći, jer sam ja gospođi Reziki 
rekao, da ste me vi poslali. 

— Baš ona mi je rekla, da nije nitko dolazio i da je stan 
prazan. Nisam vjerovala, nego sam još dugo i dugo čekala. 
Ali... i nekako tužno zaječi njezin tanki glasić u jutarnjoj 
magli po neravnim periferijskim cestama, kuda su se žurili 
oboje prema glavnoj cesti na rad. 

— Žao mi je, Cvijeta, i oprostite. Ja nisam znao da vi 
u mojoj blizini stanujete. Ne znam ni razlog, zbog koga je 
gospođa Pod voda lagala, da nisam iznajmio stan. 

— Ni ja ne znam, ali mogu sumnjati. Čudan vam je ovaj 
svijet na Podvodi. Kad budete više ovdje, imat ćete prilike, 
da ih iz bližega upoznate. Samo vas upozoravam: ne vjerujte 
nikome ništa prije, nego se uvjerite o onom, što vam tko 
priča. Sinoć sam sjedjela pred kućom i gledala prema vratima 
vaše sobe, za koju mi je gospođa rekla, da je prazna. Ja sam 
gledala, ne znam ni sama, zašto. Nekoliko puta je iz kuće 
izišla gospođa Rezika i penjala se po lojtrama u sobu, i kad 
je vidjela, da valjda spavate, sišla je dolje i nekoliko puta 
me pitala, što mi nije zima stajati na hladnom zraku. Ne 
znam, zašto sam stajala, ne znam, što sam čekala, moj običaj 
nije da stojim pred kućom. Umori me posao i rano liježem, 
rano i ustajem. Zato vrijeme čula sam gitaru ruskinje Nata- 
lije. Nigda ju nisam čula do te večeri. Ne znam, zašto je svi- 
rala Natalija ni koga je uspavljivala, jer ona je uvijek dosta 
povučena, mnogo radi i svega se o njoj priča . . . 

— Žalim, Cvijeta, po sto puta žalim, što sam sinoć ranije 
legao. Budite uvjereni, da je tome kriva samo umornost 
prošle neprospavane noći. Znajte i to, da nisam ni u snu mo- 
gao pomisliti, da Vi tamo stanujete, kad bih bio znao, ne bih 
legao, pa da sam bio još umorniji. 

— Ne biste? 

— Kunem vam se, Cvijeta, ne bih! Želite li znati, danas 
poslije podne htio sam doći do vas na tržnicu i tamo vas po- 
tražiti. 

— To je lijepo, Jure, od vas, da me niste zaboravili, iako 
smo se jučer prvi put sreli. 

— Ne zaboravlja se lako ono, što čovjeku sjede na srce, 
ne zaboravlja se lako ono, što čovjek voli, pa makar nikad 
i nije vidio . . . 

— Nemojte se prenavljati! 

— Ne prenavljam se, kako ste rekli, gospođice, govorim 
živu istinu, onako, kako ju osjećam i koliko smijem, da is- 
kažem — redao se putem razgovor za razgovorom, uvjeravao 
je Jure Cvijetu o svojoj simpatiji, a ona je dala Juri naslutiti, 
da je njihov jučerašnji sastanak ostavio dubljih tragova u 
njihovim mladim srcima. Izišli su iz malih uskih blatnjavih 
uličica kroz maglu prema glavnoj periferijskoj cesti, na kojoj 
su sretali mnoštvo radnika, što su se žurili u radionice dr- 
žavnih željeznica i u susjedne tvornice. Putem su susretali 
po koja seljačka kola, koja su kraćim putem išla prema trgu, 
i kola pekara, koji je razvozio topao kruh gradom, što je tako 
pomamno opajao svojim prijatnim mirisom u jutarnjoj magli 
stotine i stotine radnika. Osjećao je taj miris Jure, osjećala 
ga je Cvijeta; jedan i drugi nisu jutros okusili ništa. Ah, kako 
bi bilo lijepo, da je taj kruh došao malo ranije, da je Cvijeta 
skuhala kavu i da su zajednički popili svaki toplu kavu i 
pojeli komadić kruha, i da su tako siti otišli na rad. Lijepo 
bi to bilo, lijepo! — mislio je u sebi Jure. Cvijeta u tom tu- 
đem gradu nema nikoga, on isto tako, samoća, kod ovog 
mnoštva svijeta teška je i strašna, da ju već Jure unaprijed 
osjeća u svojoj duši. Možda je tu samoću Cvijeta još teže osje- 
ćala, jer ona nije samostalan muškarac, nego krhki ženski 
stvor, koji ako imade još više muškaračke odvažnosti, još više 
snage i poleta, ljudi ga unište i uništuju. Na svakom koraku 
je sirotica Cvijeta opažala aveti i napasti, što na nju vre- 
baju i po danu i po noći, svatko samo gleda i nastoji, da ju 
potisne i da ju iskoristi. To već Cvijeta davno osjeća, i dugo 
je gledala u ovoga i u onoga, ali ni za koga nije osjećala, 
nitko je nije tako privukao kao Jure. Istina vrze se oko nje 
redar Miško Peteh, ali ona mrzi ne toliko njega, koliko nje- 
govu uniformu. Na njemu ne nalazi ništa, što bi je jače vezalo 
uz njega, osim toga čini joj se, da je ograničen i glup. Pravi 
neki robot, kamo ga postaviš, tu diže i spušta ruku u bijeloj 
rukavici, baš kao pravi pravcati automat. 


I dok su tako zajednički koračali po periferijskom putu, 
dotle su se u njima budile različite misli, koje su vodile 
jednom cilju. Nešto čavrljajući, nešto šutke i oni se polako 
približiše kolodvoru. Na njemu su siputale i zviždale loko- 
motive, čuo se lomot vagona i neka neprestana jurnjava, što 
je njih oboje još većma budilo iz sna, i oni su išli uz veliki 
potamnjeli ogradni zid i uz visoke zidurine onoga napadnog 
mlina, što strši poput aveti, nad ovim dijelom grada, a ko- 
jemu dimnjak kao da u magli zjapi nebu pod oblake i uzdiže 
se nad kolodvor i periferijske krovove. Inače Cvijeta nije 
nikada ovuda išla u grad na tržnicu, premda je jednaka uda- 
ljenost. Sada je išla, jer je znala, u koliko sati započima rad 
u željezničkoj radionici. Pred visokim željeznim vratima, kud 
su ulazile grupe radnika kroz široka vrata u radionice, neda- 
leko onih malih stepenica, što vode na most preko kolodvora, 
zaustaviše se Jure i Cvijeta, i tu se dogovore, da će večeras 
doći Jure po nju na tržnicu u sedam sati. Još bi bili čavr- 
ljali, da ih nije prekinuo glas jake sirene, što je zagluši j ivom 
bukom zvala radnike na posao, čvrsto stisne Jure ruku Cvi- 
jeti, i u tom stisku kao da je osjetila u hladnom maglenom 
jutru svu toplinu njegova srca. Penjala se drvenim raskli- 
manim stepenicama jednu po jednu na mostić i gledala prema 
ulaznim vratima radionice i pratila svojim titravim pogledom 
Juru, kako se gubi među stotinama radnika, što žure jedan 
pored drugoga u crne radionice, iz kojih su već dolazili gla- 
sovi čekića. Došla je na most i još jednom bacila pogled na 
potamnjele zidine radioničkih zgrada, na šinje i lokomotive, 
pa na crne sjene, što su se verale među njima. Tada pogleda 
naprijed i, kao da je kroz jutarnju hladnu maglu konačno 
prodro tračak sunčanih zraka, što joj obasjaše nježno crveno 
i rastuženo lice, jer se žalosno rastajaše od Jure, koji se 
izgubio među mnoštvom svojih drugova i njoj ostavio ugodnu 
nadu današnjeg večera, kad će doći k njoj na Jelačićev trg, 
i odatle se zajednički uputiti prema svojim domovima na 
svoju u maglu zavitu periferiju, što se stere pod njezinim 
očima tamo daleko preko staničnih tračnica do Save i nje- 
zinih vrba, koje strše kao završetak tvorničkih dimnjaka 
s kojima periferija počima. Još malo i Cvijeta je bila pri 
kraju mosta; tu se spusti među mnoštvo ljudi na oprane i 
asfaltirane gradske ulice, po kojima susretaše rijetke pro- 
laznike, te se požuri prema Jelačićevu trgu. 


28 


29 


V. 

Kad se je Jure rastao sa Cvijetom i pohitao kroz širom 
otvorena željezna vrata u radioničko dvorište, nekako mu je 
bilo teško pri duši. Morila ga Cvijetina sumnja i način Re- 
zike, koja je Cvijeti onako u oči lagala, da on nije kod nje 
iznajmio stan. Nije bilo Juri radi laži Rezike, nego je bilo 
radi Cvijetine sumnje. Najviše čovjeka boli sumnja kod dje- 
vojke, koju ljubi, kad nema opravdanja. To je teško i bolno 
čuvstvo, koje bi čovjek najradije zahvatio snažno rukom i 
smrvio ga. Tako je osjećao i Jure, i s bolom se u duši ja- 
vio u kancelariji za rad i stupio u svoju određenu desetinu, 
gdje ga je čekao posao s još devetoricom radnika. Buka crne 
zadimljene radionice, u kojoj su ležali po zemlji razni dijelovi 
lokomotive, i gdje se udaralo teškim čekićima, i sve bilo u 
nekom đavolskom i paklenskom zamahu. U tom zujanju i 
strujanju zaboravi na Cvijetu, zaboravi na ljubav; sada ga 
je čekao težak posao. Rad za svakidašnju koricu kruha, pa 
evo na stotine drugih radnika radi i svakome se nešto mota 
u pameti. Kao što radi njegova trupa, tako radi i ona druga. 
Pogleda malo bolje i nemalo se začudi: 

— Ma jesi li to ti, Ivane Kesiću? 

— Evo baš ja, Jure! što je tebe dovelo ovamo? Godi- 
nama te nisam vidio. Promijenio si se od glave do pete, od- 
rastao si kao pravi čovjek, i tko bi rekao, da si to ti onaj 
slabi mladić. 

— Onda nisi bio ni ti, Kesiću, jači. 

— Od tebe sam bio. Toga se sigurno sjećaš; dosta puta 
smo dobili od gazde batina, kad smo pokušavali ogledavati 
snagu u jakosti. 

— Dosta puta, — potvrdi sjetno Jure. — Lijepo je bilo 
onda, lijepo. Tada smo bili djeca, Kesiću, danas ljudi, potpuni 
i zreli ljudi. 

— Jest, tako je, Jure, po izrastu zreli ljudi, po pameti 
još ne znam. 

— što misliš, Kesiću, da se i za pamet moramo ići bok- 
sati, da se vidi, tko je imade više? — nasmije se slatko Jure, 
što mu je uspjelo ovako upasti u riječ Ivanu Kesiću, koji je 
uvijek, otkako ga poznaje, sebi mnogo utvarao, da je jak 
momak. Radi toga su šegrti uvijek njega najmlađega među 
njima huškali na Kesića, koji je bio stariji i jači od Jure, 


ali svejedno znao ga je na posmijeh sviju smlaviti. Bili su 
kod istoga gospodara u bravarnici, dok nije Ivan Kesić izučio 
zanat i otišao. Imade već tome lijepi broj godina i otada se 
nisu sreli do evo sada ovdje pukim slučajem. 

— šuti, šuti, budalo jedna! Vidiš, Kranjac ide, ti ne 
znaš, da je on šef. Daj udri po ovom šarafu, jer će nam 
odbiti pola nadnice, ako nas vidi, da ništa ne radimo. Gledaj 
ga, kako se hulja kriomice vere, misli, da će koga uhvatiti 
ili se boji, da mu tko ne razbije onu crvenu kranjsku obra- 
zinu. Pogledaj malo, kako se drži za džep. A znaš, što imade 
u džepu. Jure pogleda prema debelom i niskom čovuljku u krat- 
kom kožnatom kaputu, što se je oprezno verao uz crne loko- 
motive i kao kradljivac oprezno gledao na sve strane. Nije 
mogao razumjeti, kakav je to šef, koji na taj način ulazi 
među radnike, i zašto ovako oprezno korača. Ako se boji 
radnika, čemu dolazi ovamo, ako se ne boji, čemu ovako? 
Gdje bi Jure mogao misliti, što njegov šef imade u džepu, 
i on ne odgovori na postavljeno pitanje, nego udari, što jače 
može, po šarafu, koji na drugu stranu sa željezom pridržavaše 
Ivan Kesić i kriomice bacaše pogled na toga čudnog čovuljka. 

— šutiš, a? Kad ne znaš, vidiš, ne znaš, pa šutiš! Tu se 
vidi, da nisi meni dorastao. Rekao bi, da znaš. 

— što ću reći, — srdito odgovori Jure, — kad nisam 
nikada čovjeka vidio do danas. 

— Čuj, pa ću ti ja reći. Vidiš, odlazi. Minula je bojazan. 
Pogledaj, kako mu se sa sviju strana cere i groze čekićima. 
Nema čekića u ovoj radionici, koji nije barem jednom poletio 
prema njemu, nema komadića željeza, prikladna za bacanje, 
koji ne bi bio uperen na Kranjca. Zato i ide onako oprezno 
šuljajući se, da ga tko ne vidi, drži ruku u džepu na punom 
revolveru. Ali i to mu ne pomaže. Svinja kranjska došao je 
ovamo, da pije krv našu. Nije mu dosta, što zabadava radimo, 
i što nam dnevno snizuju plaće, da ne možeš od nje živjeti 
ni umrijeti, nego dolazi i kažnjava nas za svaku sitnicu glo- 
bama i otpuštanjem. Nije to sve: među svakom desetoricom 
imade po jednog i više špijuna, i ako samo nešto kažeš, već 
sve znadu on i oni u Petrinjskoj ulici. Svi ga mrzimo, zato 
je njegov dolazak među nas po život opasan, radi toga i nosi 
revolver, i drži se ovdje, jer ga oni drže, kao vjernog 
i pokornog slugu, da siše krv našu i jede meso naše. 

— Zašto se niste složili i tražili njegovo premještenje? 

— Bolje je, da šutiš. Što misliš, da se ovdje možeš s kim 
složiti? Bog sačuvaj, noć bi te pojela i preko dana. Šuti, i da 
već nisi nikada nijednu takvu ni pred kim spomenuo. Ako 
nešto hoćeš govoriti, i ako hoćeš, da se boriš, kao svijestan 
radnik i proleter, onda otiđi sa mnom i radit ćeš kao pravi 
drug i komunist. 

— Ne ću ja ići nikamo i ne ću raditi nikako! Jesi li me 
razumio, Kesiću? 

— Kukavico! Bojiš se? Što, ako te zatvore! Ja sam već 
bio zatvoren na stotine puta. I sada mogu doći i odvesti me 
u zatvor. Mogu me tući i dan i noć, iz mene ne će ništa istući. 
Ja sam svijestan radnik, ja sam svijestan komunist i držim, 
da je spas sviju nas samo u slozi radnika i seljaka, kako je 
rekao drug Lenjin . . . 

— Ne viči, Boga ti, jer će te tko čuti, pa mogu i ja s to- 
bom dospjeti u zatvor! 

— Ne bojim se nikoga, ja se ne stidim svoga proleter- 
stva, ja se ne bojim svoje komunističke svijesti. Kukavico, ne 
za vri jediš, da se zoveš radnikom, ne zavrijediš, da držiš u ruci 
taj čekić . . . Dok je Kesić držao komunističku propovijed, 
Jure je šutio kao zaliven. Nije se bojao, da dospije u zatvor. 
Uostalom zatvor je za ljude, ali da dospije zabadava radi ove 
budale, to bi mu bilo žao. Nije ga briga za Ivana, on je o njemu 
stvorio svoj sud, još kad su bili djeca. Kadgod je nešto gospodar 
saznao, što se među njima dogodilo, to je saznao od Kesića. Već 
tada su svi od njega bježali, tada su svi uživali, kad bi ga Jure 
pošteno izmlatio, pa upravo žali, što nema kalfa, da ih malo 
nahuškaju, i da se i sada ovdje s njim dolje u ovoj prašini 
pohrva. Nije mogao vjerovati, da su to njegove riječi, što ih 
govori, ta on nije bio nikada ni za što sposoban. Teškom 
mukom svršio je pučku školu. Znao je, da imade u njego- 
vim riječima istine, znao je, da mora biti radnik uz radnika, 
možda je Ivo Kesić član komunističke partije i možda on po- 
tajno za nju radi i skuplja njezine članove? Premda je još 
mlad, i Jure imade u tom poslu nešto iskustva. Poznato mu 
je, da su obično svi oni njegovi drugovi, koji bi se ovakvim 
agitatorima prijavili za članove, prije dospjeli u zatvor, nego 
oni, koji obijaju kase. Nikada se nije moglo doznati, kako i 
zašto, samo se bila kod sviju njih uvriježila rečenica: ne boj 
se ni smrti ni vraga više, nego komunističkih agitatora. 

Jure nije mogao povjerovati, da bi bio takav i Ivo Kesić, 
to više, što ga poznaje od mladih dana, no opet držao se 
oprezno i šutio. Svakog časa je Kesić započimao sa svojom 
prodikom, svakog časa bi nešto oštro i slobodno izlajao. Jure 
se nije osvrtao na njegove riječi i nije uzvraćao. U radu od- 
micalo vrijeme. Bilo je već davno prošlo podne. Baš malo 
prije je neki dječak prodavao pecivo, i on založi nešto: dugo 
je do dva sata, a on nije ništa okusio. Bio je već gladan i sva- 
koga časa gledao na sat, i baš sada kad je htio vidjeti koliko 
je sati, opazi dva lijepo odjevena čovjeka, koji se otraga pri- 
bliže Ivanu Kesiću. Jedan mu snažno stisne ruke otraga, drugi 
ga pretraži od pete do glave, ali nisu mu ništa našli, na ra- 
dost njegovu i Jure. Tada pretraže i Juri džepove. 

Je li, gdje su ti oni letači, koje si jutros unio u radio- 
nicu? — upita jedan od detektiva. 

— U džepu, ako vam ne treba. Dobro da niste pitali, 
zašto ih nisam vama donio. 

— Donest ćeš ih već ti. Poznamo te, lijo! 

— Poznamo se, o tom govore ovi žigovi od udaraca, ali 
me treba uhvatiti onda, kad nosim letake, ne onda, kad ih ne 
nosim. 

— • Dobro, dobro, samo govori, osjetio si moju ruku i još 
ćeš je osjetiti! 

Taj dolazak policijskih agenata nije bio ni malo prijatan 
za Juru, s tim više, što je prvi dan u radionici. Baš kod Ivana 
Kesića bilo je prazno mjesto, jer radnici se boje s njim ra- 
diti. Jurina sumnja od prije par časova u Ivanovu iskrenost 
gubila se pogotovo poslije pretrage agenata. Vidio je, da nije 
Ivan ono, što je nekada bio, i da je iskren i pravi komunist, 
koji se ne boji potrpjeti za radnički boljitak. Taj dolazak 
agenata dignuo je renome Kesiću kod Jure, jer je vidio, da 
su se agenti samo kod njega zaustavili i da su samo njega 
pretražili. Ostali radnici bili su navikli na pretrage i znali 
su, da dolaze prvom Kesiću, i da prvi on odlazi u zatvor, kad 
ide tko u zatvor. Pored toga Kesić nije svojim držanjem, pa 
ni svojom brbljavošću podavao tip jače ozbiljnijeg čovjeka. 
Izgleda, da i oni, s kojima je radio, nisu ga držali za boljega, 
ali nitko se nije razumio bolje u raspačavanje letaka, nego on. 
Kesić je uvijek pronašao kakav novi trik, pa nije isključeno, 
da nije i danas donio letake u radionice. Jure je znao, da 

imade policija svuda svoje prste, svuda svojih špijuna, možda 
ih je Kesič od takova i dobio ili od nekoga, koji je predao 
onome, što ih je kasnije predao Kesiću. 

Bilo je blizu dva sata. Radnici su polako napuštali 
posao i čekali, da sirena s radničke zgrade navijesti svršetak 
rada, i u taj čas začuje se piskavi glas sirene. Iz mnogobroj- 
nih zgrada izlazilo je na stotine radnika; nekoji se žurili 
prema izlazu, drugi se umivali, jer ne idu na ručak svojim 
kućama. Među tima je bio i Jure. Jeo je izvan kuće. S Ke- 
sićem se dogovori, da će otići zajednički na ručak u željez- 
ničarsku menzu. Što je jače sirena zviždala, to su jače ispod 
njezina zvuka letjeli na sve strane crveni letači s crnim 
slovima. Letači su letjeli u okrugu, kao da se razbacuju s po- 
moću nekoga patenta. Bilo ih je puno dvorište, nisu se trebali 
jagmiti, da kojega uhvate, bilo ih je, kolikogod si htio. Po- 
licija je valjda očekivala te letake i znala za njih, ali ih nije 
uspjela pronaći. Začuđeno su gledali agenti i stražari, koji 
su bili na sve strane u centru ovoga čudnog rasadišta letaka. 
Počeli su vikati na radnike, da ne smiju uzimati letake, ali 
njihovu dernjavu nije nitko slušao. Svi su uzimali letake, svi 
su ih čitali, čak i agenti i policajci. Smijali se radnici, smijali 
se stražari, agenti su bjesnili zajedno s policijskim činovni- 
kom, i nisu znali, što da rade. Bili su nemoćni. Letači su se 
širili njima pred očima, njih su uzimali radnici i u njima 
čitali najružnije i najcmije napadaje na režim, na izrablji- 
vače radnika i krvopije, i pozivali radnike na organiziranu 
borbu za jedinstvo radnika sviju zemalja. 

S nekim strahom u duši ostavljao je Jure dvorište i nije 
mu bilo baš prijatno gledati u one crvene letake. Rado bi ih 
bio čitao, ali se nije usudio uzeti. Ivan Kesić je išao uz njega 
i on posegne za nekoliko letaka, koje je držao u ruci onaj 
isti agent, koji ga je malo prije pretražio. 

— No, kad svi čitaju, smijem i ja, gospodine Jovanoviću? 

— Na čitaj! — i poda srdito agent letake Kesiću. I 
onako ih je bilo na sve strane. Jedan letak Kesić spremi u 
džep, drugi dade Juri, koji ga sa strahom primi i odu iz dvo- 
rišta. Ivan se radosno smiješio i išao sav blažen pored Jure, 
koji je bio još uvijek zamišljen. Svi se radnici smijali i glasno 
čitali, samo da čuju agenti i policajci; bili su radosni, što im 
je netko ovako fino na očigled podvalio. Pogleda Kesić u 
Juru i, kad ga vidi zamišljenog dometne: 

— što si zamišljen, kukavico? Zar se i sada stidiš čitati 
letak? Ta vidiš, svi ga tičaju, čitaj ga i ti! Nemaš se čega bo- 
jati, agenti su dali letke. — Tek tada Jure zastane na polo- 
vici mosta i pročita žurno letak i baci na tračnice. Išli su 
preko mosta na drugu stranu u grad, gdje je bila željezni- 
čarska menza. Tu su zajednički ručali i poslije ručka otišli 
ravno na periferiju, gdje je stanovao i Ivan Kesić kod svoje 
sestre Urse, kojoj je muž zaposlen u jednoj trgovini kao po- 
dvornik. Kod nje je samo spavao, jeo je vani. Putem je 
Kesić pričao Juri kako je došao na divnu ideju, da rasturi na 
jedinstven način letake, koje je jutros sa sobom ponio u ra- 
dionicu. Jure je ostao zaprepašten, kad je to čuo, i sada mu je 
bilo jasno, da je policija znala, tko imade letake i tko zadatak, 
da ih rasturi, jer nije u radionici, nikoga pretraživala nego 
Ivana Kesića. Radi tog čina oprostio je Jure Ivanu sve one 
njihove kavge, sve one svađe, sve one njegove zle strane, koje 
je kod njega kao djeteta, odnosno mladića opažao. Nije se 
slagao s onim, što je stajalo u letačima, kao što se nije sla- 
gao u cijelosti ni s komunizmom ni s Ivanovom ideologijom. 
Jure je bio čovjek, koji je cijenio svaki ispravan rad, pa je 
cijenio i ovaj Kesićev pothvat, ne radi toga, što je one letake 
raširio, nego radi toga, što ih je raširio na jedinstven način. 
Istina, on nije još nikad doživio dijeljenje letaka, ni njihovo 
rasturanje, ali pothvat Ivana Kesića zaslužio je priznanje. 
Radi toga Jure mu na rastanku čvrsto stisne ruku i rastane 
se s njim s riječima: 

— Do viđenja! 

VI. 

Kišno jesensko poslije podne spustilo se na periferiju i na 
njezine blatnjave ulice. Prekrila je popodnevna magla uzane 
puteljke i stazice, potisnula svijetlo popodnevnog sunca, koje 
šija tamo negdje iza naoblačenoga zagrebačkog neba, iza 
magle i oblaka. Gleda Jure iz svoje sobice, svoga golubinjaka, 
kako ga je krstio, čim je prvi put stupio u potkrovnicu, u 
kišni popodnevni dan kroz zahukani prozor na vratima. Gle- 
dao je, kako pljušti kiša, i pada sve jače i jače. Slušao je 
udarce po crepovima krova i na staklu vrata i mislio baš 
o svome golubinjakuj. Ne postoji na svijetu golubinjak, u 
kome bi bili samo golubovi, kao što ne postoji na svijetu go- 

lubin jak, u kome bi bile samo golubice. Ta disharmonija 
između čovjeka i životinje vrze mu se glavom, pa pomisli, kako 
bi mu bilo lijepo, da je sada ovdje pokraj njega Cvijeta; da 
može ovako umoran, nakon što se malo protegnuo, čavrljati 
s njome? Mučila ga neka osama. Nije znao, bi li mislio na rad 
u radionici, na roditelje i braću, što su ostala tamo daleko, ili 
da misli na Cvijetu. Ona ga i onako najviše zaokuplja. Čemu 
misao, čemu sanjarenje, čemu badava zamarati duh? Zar je 
taj cijeli život stvoren, da bude mučilište jedamput tjelesno, 
drugi puta duševno? Ta i misao izmori čovjeka jednako kao 
i rad, možda i više. 

Tako se činilo i Juri, da se događa s njim sada, kada 
gleda, kako pljušti kiša iznad njegove glave po krovu, i kako 
udaraju njezine kapljice po staklu. Na časove jednoliku mo- 
notoniju prekine svijetli odsjev plamena strijele i tutnjava 
gromova, što su kružili svojim plamenim tracima nad magle- 
nim nebom periferijskih kućica. Tama se spušta, sijevanje se 
sve većma odrazuje, kiša pojačava udarce, gromovi sve sil- 
ni je podmuklo i strašljivo tutnje. Taj njihov strašni tutanj 
kao da mu potresa dušu i srce i kao da u njih ulijeva neki 
strah i vjeru u sile, koje vladaju nad siromašnim čovjekom. 
Ne zna, zašto to. Jure nije bio nikada straši j ivica, nikada se 
nije ničega bojao, naprotiv sviđao mu se tutanj groma, svi- 
đalo mu se svijetlo rastvorenog neba. Strijele su ga uljuljale 
u njegovu gorštačkom seocu, bez tutnjave groma osjećao se 
žalostan. One su ga napunjavale snagom, u njima je bilo za 
njega i radosti i žalosti. Radosti za to, jer ih je volio slušati, 
žalosti zato, što su ga bacale u sjećanja, a ona nisu uvijek 
prijatna. 

Tama je potpuno zastrla periferiju, njezine kućice i pu- 
teljke. Tu i tamo izvirivalo je slabašno svijetlo elektrike; u 
kućicama se činilo kao da svijetle uljanice. Pogleda na sat 
— prošlo je već šest sati. Obećao je Cvijeti, da će doći po 
nju na tržnicu, i treba se spremiti. Lijepo se obukao u blag- 
dansko odijelo, ta ide na sastanak, po djevojku! Istina, kiša 
pljušti, po periferijskim ulicama i radničke teške cipele bi 
bile prefine, kamo li ne ove blagdanske. Prvi put ide, treba 
se spremiti, i spremio se, te sišao niz lojtre s kišobranom i 
uletio u kuhinju Podvodinih, da ostavi ključ i zamoli, da mu 
ponesu u sobu vrč vode. Kod Podvodinih u kuhinji bili su svi 
okupljeni: djeca se igrala pod stolom, Rezika se vrtila oko 


štednjaka, znojila od vrućine i pripremala večeru. Luci je 
sjedjela pokraj prozora i radila ručni rad, gledajući kroz pro- 
zor na dvorište i cestu, kako pada kiša. U susjednoj sobi sva- 
đali se i raspravljali Matek Pod voda i Jakov Kuntek za ne- 
kakve ceste, novce, popravak i đavo bi znao, zašto sve ne. 
Kad je stupio u Pod vođinu kuhinju, činilo se Juri kao da je 
stupio u neku gostionicu, gdje se polupijani ljudi svađaju 
među sobom, čim je otvorio vrata i prekoračio prag, prestala 
je u kuhinji buka i vika, osim rasprave u sobi. Sve je utih- 
nulo. Rezika i Luci bile su iznenađene. Luci se malko zacr- 
venila, kad je vidjela ovako odjevenog Juru, obrijanog i po- 
češljanog, kao da je nedjelja. Gledala je u njega, nasmijala mu 
se, nekako slatko, sramežljivo, ali prijatno i pomami jivo. To 
je opazio i Jure. Stara debela Rezika shvatila je stvar sasma 
drukčije. Znala je, da ju je još jučer pitala placarica Cvijeta, 
kako ju je ona zvala, je li se k njoj doselio neki čovjek, i 
sada joj je odmah, čim je spazila Juru, došlo Cvijetino ime na 
pamet, i prva riječ koju je progovorila bila je: 

— Oho! Za kam ste se, mladi gospon, tako lijepo blag- 
danski nacifrali? Ni vraga, da ste se već možda zaljubili u 
kakvu placaricu? — pregrize jezik i bilo joj je žao, što je to 
rekla; no nije mogla prešutjeti. Jure pocrveni, jer se nije 
nadao ovakovu pitanju Rezike, još manje je mogao znati da bi 
netko pogodio, kamo se spremio. Brzo se snađe i odgovori: 

— Što ćemo, gospođo! Mladi smo, ako ne ćemo sada, onda, 
kada ćemo? Jesen je, zimi je hladno . . . 

— O vrag vas dal, da vas dal, Jure. Još niste ni stigli 
u Zagreb, i već ste se zaljubili. Samo pazite, jako pazite. 
Mlad ste, neiskusan, ne poznate svijet, pa se možete uhvatiti 
na lijepak. Zato pamet u glavu, mladiću, mome oku ništa ne 
utekne . . . 

— Znam, znam, dobro vidite i ono, što možete vidjeti i 
ono, što ne možete, — nasmije se i ode, dok ga Rezika po- 
prati riječima. 

— Zato sam i ženska, da vidim. Vidjela sam još nekada, 
kad sam bila neiskusna, kamo li ne danas. 

Na Jelačićevu trgu zatekao je Jure Cvijetu u času, kad 
je spremala voće i nosila u susjedno skladište, da ga spremi 
preko noći. Obradovala se, kad ga je opazila, jer je cijelo 
vrijeme mislila samo na njega, hoće li doći ili ne. Konačno 
je došao i čini joj se sve ovako mokar po ovom ogavnom i 

kišovitom vremenu lijep i zanimljiv. Nisu se mnogo ruko- 
vali, nisu se mnogo pozdravljali. Brzo se Juro uhvati posla 
i pomogne joj nositi voće u skladište. Nosili su jedan i drugi i 
doskora bili gotovi. Lojza Lajava, Cvijetina susjeda, nosila je 
sama. Obećala joj kćerka Beba, da će doći s unukom Olgom. 
Nema ni Bebe ni Olge. Psuje stara zlobna Lajavica, nisu joj 
bez razloga dali to ime? S teškom mukom vuče svoje sta- 
račke noge i proklinje, da bi i nebo moralo čuti. Kao za inat 
kiša sve jače pljušti, svima placarima netko pomaže, Cvijeta 
već je uz najnoviju pomoć spremila svoje voće, dok je Lojza 
tek počela. Ne psuje Lojza Lajava samo svoju kćer i unuku, 
nego psuje i svoju staračku sudbinu i gleda pomamno i zlobno 
prema Cvijeti i Juri svojim vještičkim očima, krezubim zu- 
bima i dugačkim debelim usnama. Krevelji joj se ugojeno 
meso na crvenom licu, dok joj vjetar pere raskostrušenu i 
rijetku pobijeljenu kosu. 

Cvijeta i Jure nisu uopće svraćali na nju pažnju. To je 
stara zlobnica opazila i počela nešto sama sobom mumljati i 
psovati Cvijetu: što je našla mladog švalera, koji joj dolazi 
ususret, a drži se kao prečista djevica. »O platit ćeš mi već ti 
sve to«, pomisli u sebi Lojza Lajava. »Moja kćerka Beba treba 
lijepih djevojaka. Koliko puta sam ju molila, da ostavi pla- 
carski posao nama staricama, koje smo već odslužile svoje, 
ona nek se preda ljubavi i užitku; zato je upravo stvorena«. 
Takvim poslom bavila se Lojzina kćerka Beba i ona je zbilja 
više puta nagovarala Cvijetu, da dođe k njoj, da imade za 
nju lijepa i pristala mladića, kod koga će joj biti dobro i ne 
će trebati ništa raditi. Na slično ju nagovarala i nagovara, 
svakoga dana, stara Lojza. Cvijeta ne će ni da čuje, i danas, 
kad je po nju došao na tržnicu Jure, čini joj se, da je to naj- 
sretniji njezin dan. Sad već nije sama, imade nekoga, tko je 
uz nju, došao je čak ovamo, baš joj je drago, da ga je vidjela 
Lojza, i da se okani nje zajedno sa svojom pokvarenom kćer- 
kom Bebom, koja je svojevremeno došla iz jedne javne kuće 
u unutrašnjosti i sada otvorila u Zagrebu svoj podlački posao, 
da hvaćka lijepe djevojke i zavodi na nastrani put. 

Čim su otišli s trga, Cvijeta zaboravi na Lojzu, Bebu 
i njihove prostitutske poslove, išla je zajedno s Jurom pod 
kišobranom, držeći ga ispod ruke, na svoju periferiju, daleko 
od prostranog trga, daleko od krezube Lojze i njezina podlog 
posla. Dugo se je nećkala, bi li uhvatila Juru ispod ruke ili ne, 


ali kiša je tako jako padala, da je morala, ako nije htjela 
potpuno pokisnuti. Kroz bučne gradske ulice, po kojima su ju- 
rili mnogobrojni automobili, tramvaji i kola, išli su njih dvoje 
uz more svjetiljaka, što su tjerale noćnu jesensku tamu, prema 
periferiji. Bili su sretni i zadovoljni. Nisu osjećali kišu, nisu 
osjećali glad. Njihove mlade duše uživale su u zajedničkim do- 
dirima, dok su njihova srca žurnije i radosnije kucala. Išli su 
i razgovarali o prošlome danu. Pričali su jedan drugome po- 
tanko, kako je kome prošao, i dogovore se, da će odsad u 
buduće svakoga dana jedan drugome pričati sve u tančine, što 
se kome dogodi. 

Prestale su gradske ulice, nestali su asfaltirani pločnici, 
i kao da su se utrnula svijetla. Grad i gradska vreva ostali 
su iza njih, dok su se oni uz rijetke prolaznike žurili prema 
periferiji. Prešli su tračnice, prešli i puteljak uz Tuškanački 
potok, što je nabujao skoro do vrha od obilne kiše. Klopotala 
je u kanalu blatnjava žuta voda, dok su njih dvoje gazili po 
blatu i konačno došli na prvu periferijsku ulicu, što je plivala 
u vodi. Da, upravo je plivala, i nije bilo nigdje ni komadića, 
kuda bi preko suhoga i sigurnog mogao čovjek koraknuti no- 
gom. Nije bilo druge, nego zasukati hlače ili stisnuti pregaču 
i koraknuti, kao da prelaziš preko rijeke. Nisu mnogo oklije- 
vali. Tako su svi prolazili i pri tom psovali. Nisu bile ni 
druge ulice bolje. Voda iz Tuškanačkog kanala razlijevala se 
na ceste i sakupljala s onom vodom, koja se tamo zaustavila, 
i koja nije mogla ot jecati. Cijela Podvoda bila je prava pod- 
voda. Plivale su u vodi ulice i prijetila opasnost, da voda ne 
uđe u nizane kućice. Možda još danas ne će, ali, ako ovako 
potraje cijelu noć, moglo bi se i to dogoditi, pogotovo ako ne 
zatvore izlazak vode iz kanala, da barem ona ne navodnjuje 
još većma periferijske ceste i da ne ugrožava živote njezinih 
stanovnika. 

Jure i Cvijeta nisu mnogo mislili na poplavu, nisu 
mnogo vodili računa o kaljuži, bljuzgavici i kiši. Malo 
imade suhoga na jednom i na drugom; ne mare. Oni su 
sretni jedno uz drugo, i ako se boje to jedno drugome 
iskazati. Došli su pred Cvijetin stan i dugo su zaklonjeni 
kišobranom stajali pod svjetiljkom na kiši. Stajali su i 
nešto tiho nečujno razgovarali. Padale su slatke i tople riječi, 
koje su se doj imale i jednog i drugog i rastali su se, da nisu 
jedno drugom rekli ono, što je oboje očekivalo i osjećalo u 

sebi, — da se ljube. Tu ljubav nije trebalo očekivati, ona je 
izvirala iz svake njihove riječi, oboje ih je ona prožimala. 

Dok su oni pod svjetiljkom tako čavrljali i razgovarali, 
nisu ni opazili, da su se kod Podvodinih nekoliko puta otvo- 
rila vrata i da se stara Rezika sve onako debela i ugojena 
došuljala s kišobranom u ruci do samog plota, i tu dugo i dugo 
s naćuljenim ušima slušala, ne bi li što čula, barem jednu je- 
dinu riječ. Ali nije ništa čula, nego neki mrmor među njima 
i katkada po koji težak uzdah, što se miješao sa šumom kiše, 
koja sveudilj nije prestajala. To je ljutilo Reziku, izdržala je, 
pa makar pokisnula do kože, kako i jest. Radoznalost ju je 
ovamo dovukla, ženska radoznalost, jer njoj nije dosta, da 
znade za ljubav između Jure i Cvijete, nego hoće da znade, 
što je među njima, i kako se stvar razvija. 

Kao što nisu Cvijeta i Jure znali za tu radoznalost Rezike, 
tako ona nije znala za istu radoznalost Natalije. Ona nije slu- 
šala, ona nije htjela da sazna, što govore međusobno Cvijeta 
i Jure, nego je htjela vidjeti, jesu li to zbilja oni, i što je to 
među njima, da tako dugo stoje i onako blaženo na toj kiši, 
toliko vremena čavrljaju? Radi toga je Natalija nekoliko puta 
na svojoj kuhinji s krova izvadila crvenu pločicu i utrnula 
svijetlo te pomolila glavu kroz luknju i bacila radoznali 
pogled na ljubavnike. To je ponovila nekoliko puta, to ju je 
mučilo i boljelo, iako se malo prije vratila od svoje stare 
konte, šezdeset godišnjeg starca, koji se stalno s njom jednom 
na tjedan sastaje u zato određenom stanu, kod jedne žene u 
središtu grada. Natalija prema tom starcu nije ništa osjećala, 
to je bio rad, da se uzmogne prehraniti s mužem, ali prema 
Juri je nešto osjećala, i bolio ju taj njegov razgovor s Cvi- 
jetom. Kako je lako i spokojno odahnula, kad je vidjela, da 
su se rastali i da se na rastanku nisu poljubili. Ta možda 
su samo razgovarali, možda su se samo putem sreli i došli 
zajedno pod kišobranom ovamo? Sve je to Natalija mislila, 
jer ona je tankoćutna žena plave krvi. U njezinim žilama 
nešto je osjetljivo titralo, što je istina život iskorjenjivao, no 
još je bilo živo i katkada se budilo pogotovo kad bi osjetila, 
da je u blizini Jure. 

Dok je Natalija onako nježno i melankolično promatrala 
ljubav na kiši između Cvijete i Jura i dok je u njezinoj duši 
titrao samoprijegor i patnja, — dotle je u Reziki tinjao pla- 
mičak osvete i psovke, srdžbe i jada, što joj ova bezobrazna 


placarica kvari njezin naum. Ne će ga pokvariti, — uzviki- 
vala je u sebi Rezika, ne će, tako joj Boga, kad sam odmah 
tako rekla, i počeka dok se nije Jure uspeo lojtrama u sobu, 
da tek tada uđe u kuhinju i najuri dječurliju na spavanje. 
Bijesna i ljutita, kao da joj je netko na nogu zagazio. Nisu je 
mogli umiriti, Matek Podvoda ni Jakov, u koga je bacila 
kuharicu, po tjerala je sve u krevet, i konačno ostala sama. Ni- 
kome nije bio prijatan Rezikin jad, čak ni Mateku Podvodi, 
prema kome je jedinom u kući imala poštovanja. Međutim 
Matek se nije nikada miješao u njezine stvari, kao što se nije 
miješala ona u njegove. On je i onako znao, makar bila Rezika 
kako jadna, ako hoće, ona će već sada ući u njegovu sobu i iz 
njegova kreveta vikati djeci: mir! — da spavaju, kao i Ja- 
kovu, da ih već jednom umiri. Znao je Matek, da svaki stvor 
imade svoju bol, bez te nije mogla biti ni Rezika. Samo on 
je već bio prilično uronuo, njemu se glavom nisu vrzle gri- 
ješne misli. Rezika je i onako prestala rađati, pa mu nije bilo 
mnogo ni stalo do nje. Matek je bio čovjek akcije i rada, pa je 
htio svugdje vidjeti svoj plod. Novaca i imetka je imao dosta, 
nije se bojao, da će djeca stradati, i da će ih život uništavati. 

Pogasila se svijetla periferijska, i titrale električne ža- 
rulje u magli na glavnijim raskrsnicama. Zagasile se uljanice 
i električna svijetla po kućama, opustjeli seoski putovi, po njima 
caruje voda i šum kiše, što sveudilj pljušti. Ponekad tu mono- 
toniju prekine tutanj groma, nekad jači, nekad slabiji, i on 
još većma uspavljuje radni svijet u malim nizanim kućicama. 
Legla već i Cvijeta u mislima na Juru. Legao Jure i misli na 
Cvijetu te konačno oboje zaspaše radosno u toplim tvrdim 
ležaj ima napunjenim ovogodišnjim kukuruznim lišćem, kao 
da se valjaju po najfinijem perju. Samo Natalija ne spava, 
kod nje je još svijetlo. Posegla je za svojom utjehom, za 
svojom gitarom i nježnim prstima prebire sve one dublje, sve 
one titra vi je glasove, koji bi mogli da zadovolje njezinu tan- 
koćutnu dušu i da dadu znak Juri, koji možda blaženo spava, 
da postoji još netko, koji ne spava i komu misao, dah, srce 
i osjećaj samo k njemu leti. Natalijine glasove potresne gitare 
nije Jure čuo, njih nisu čuli ni ostali članovi porodice Podvode 
osim Rezike. Njoj su bili ti glasovi nadasve prijatni i nisu je 
uspavljivali, nego dizali i potresali. Jakov je kao panj pokraj 
nje spavao, djeca su spavala, Lucika je spavala. Rezika ustala 
i u košulji se odšuljala u sobu Mateka Podvode, onako naivno 

i oprezno, kako se je on, pred toliko godina, odšuljao u nje- 
zinu sobu i pod tima glasovima probudila se u njezinoj duši 
davna sjeta mladih ljeta i dugo se sjećala ove noći, koju je 
pod zvucima gitare sprovela sa starim Pod vodom. Nije to već 
bio onaj nekada svježi čovjek, nije ni ona bila ona nekadašnja 
nevina djevojka; bili su ljudi jedno i drugo, u kojima strast 
buja i otiče i tek pod jutro, kad su u kokošinjcu pijetli za- 
kukurikali, premjestila se Rezika svome panju Jakovu. 


VII. 

Jesenske kiše nisu prestajale. Pod voda je plivala u vodi. 
Istina zatvorili su Tuškanački potok, da se voda ne izlijeva u 
Podvodu. Drugo ništa se nije ni izmjenilo ni popravilo. Ulice 
i nisu bile ulice, nego kanali, kao da si u Veneciji s tom 
razlikom što nije bilo gondola, niti je bilo toplih jesenskih 
vedrih noći. Naprotiv Podvoda već dane i dane nije vidjela 
sunca, kao što nije vidjela suhih ulica. Tu i tamo podignuti 
pločnici bili su donekle prolazni i nekoji dijelovi ulica, ali 
uglavnom sve je bila jedna blatnjava bara, gdje nema vode, 
tu je bilo blato, da te Bog očuva, žurili se ljudi jutrom na 
rad, u podne vraćali se na ručak, odlazili na rad i vraćali se 
uvečer. Muški i ženske, svi su psovali Mateka Podvodu, općinu 
i općinsku upravu i to je bila glavna tema Podvode za sve 
dane, dok je padala kiša. Molbe i kletve Podvodčana bile su 
neuslišive. Nije ih čulo nebo, jer je kiša i dalje pljuštila, nije 
ih čula općina, niti je za njih mario Matek Podvoda. Dnevno 
su dolazili stanovnici periferije Mateku, dnevno su protesti- 
rali i psovali i svakoga dana slušao je Jure samo svađu o po- 
plavljenim ulicama, blatu i Mateku. Da zadovolji svoje sta- 
novnike, Matek bi katkada poslao Jakova Kunteka s gra- 
bi jama, da tu i tamo očisti po koji kanal ili učini mjesta, da 
voda protiče dalje. O svima cestama starao se Matek, one 
su bile njegovo vlasništvo. Grad nije htio na njih potrošiti ni 
prebite pare, ukoliko bi bio uopće potrošio. Tu je bio glavni 
razlog sporu između Mateka i Podvodčana. Matek je bio ne- 
ograničeni gospodar ulica, one su bile njegovo vlasništvo i 
nitko nije ni spomenuo u ugovoru, da kupuje i prolaz, nitko 
nije mislio, da ne će imati kuda stići do svoje kućice. Tko 
bi bio u ono vrijeme, kad je bilo sve dobro i lijepo, mogao mi- 

sliti na ovakve smicalice, tko je još kada vidio, da će vlasnik 
zemljišta kasnije svojatati putove kao svoju zemlju? Jest pu- 
tovi su bili Matekova zemlja, on je bio njihov vlasnik. 

Matek nije zločest čovjek, kako je sam govorio. U grun- 
tovnici stoji zapisano, da putove nije prodao, oni su na njemu. 
Zar je on toliki bogataš, da daruje Podvodčanima svoju zemlju, 
radi njihova lijepog lica ili radi toga, što bi htjeli, da im se 
ulice urede? što se to njega tiče. Ulice su njegove, on je nji- 
hov neograničeni gospodar. Pošten je građanin ove zemlje, 
poštuje zemaljske zakone i nikome ni petka. Ako se budu i 
dalje protivili, zabranit će im prolaz preko zemljišta i pre- 
dati sudu radi počinjenih šteta. Žele li imati ulice neka ih 
kupe. Želi li im se grad učiniti dobar, neka ih kupi. Dotle ulice 
su njegove i tko mu što može? To je samo njegova dobra vo- 
lja, što tu i tamo pošalje Jakova, da očisti kanal, on nije 
dužan nikome čistiti kanale, makar se zadavio u vodi. Tako 
je obično Matek odgovarao ne samo jednom, nego svima i sva- 
kome, i on se držao svojega i od toga nije odstupao. 

U toj svađi prolazili su jesenski periferijski dani, prola- 
zili za cijelu periferiju pa i za Juru. Slušao je svakodnevno o 
tom razgovore, ali njega se oni nisu jače doimali, iako je i 
sam gazio svaki dan po vodi. žao mu je bilo siromašnog svi- 
jeta, žao mu je bilo i samoga sebe. On se ne buni, koji nema 
kuće ni kućišta, bune se mali posjednici vrtova i periferijskih 
kućica, koji đacima i radnicima iznajmljuju skupe stanove. 
Radi toga se nije pleo u tu svađu, kao što se u nju umiješao 
njegov drug Ivan Kesić. Jure mul je toliko puta govorio; zašto 
se u to miješa i što se njega tiče — ta kućevlasnička i zemljo- 
posjednička kavga, što imade to s njegovom klasnom bor- 
bom, koja mu je vječito bila na ustima. Kesić nije mnogo 
mario za Jurine prigovore. On je bio rođeni buntovnik, gdje 
god se netko bunio, tu mu je Kesić činio društvo. Nikada nije 
gledao, hoće li on imati od te bune kakve koristi. Konačno 
ga je Jure ostavio na miru. Bolje je, da se prepire s malim 
posjednicima kuća i vrtova i s Matekom Podvodom, nego da 
propagira svoje ideje, dijeli letake i da sjedi u zatvoru. Sada 
bar ne će dospjeti u zatvor, u toj borbi između Podvodčana i 
Mateka nema ništa kažnjivo, i Jure ga ostavi na miru. 

No, možda bi se i Jure umiješao u svađu i razračuna- 
vanje, da mu se nije nešto drugo motalo glavom i oko srca. 
On je imao svoju Cvijetu. Dnevno su zajednički odlazili na 

posao u jutro, a u veče svakoga dana išao je po nju na Jela- 
čićev trg. To su za njega sve po ovakom vremenu bili najsret- 
niji časovi: jedva bi dočekao, kad će doći večer, da se slo- 
bodnije porazgovori sa Cvijetom, kada će biti nedjelja, da s 
njom ode u šestine ili u koju gostionu, da barem koji sat pro- 
sjede u suhom. Bio bi ju doveo u svoju sobu, ali što bi na to 
rekla Rezika, Natalija, što cijela periferija? Otišao bi i s njom 
u njezin stan, ali o tom nije bilo ni govora. Sve to zajedno 
bilo je nemoguće, ili su samo oni nemogućim držali. 

Tako je nekako i bilo. Jer tko im što može? Punoljetni su, 
sami zaslužuju svoj hljeb, pa što se koga tiče, što je među 
njima. Oni su bili drukčije odgojeni. Njih dvoje nisu djeca 
grada, došli su iz dalekih sela, u kojima još vladaju dobri 
stari običaji i ono što je zabranjeno, to je zabranjeno, što nije 
lijepo, to nije lijepo. Kad ih barem ne bi nitko poznavao još bi 
bili jedno; no tu je Rezika sa svojom Lucikom, Natalija i sve 
ostalo. Tako je svršavalo svako njihovo razmišljanje. Baš sada 
o tom razmišlja u svojoj hladnoj sobici Jure gledajući kroz j 

prozor u pobijeljenu periferijsku noć, na koju se spuštaju prve 
sniježne pahuljice. Nakon neprekidnih i naglih kiša, zalepršale j 

su zgrušene prve pahuljice i pokrivaju sve više svojim zim- j 

skim plaštem raskvašenu i navođenu periferiju. j 

Upalio je svijetlo, vatra je plamsala u maloj pećici u so- I 

bici. Pobacao je u nju sva drva što je imao ali svejedno se J 

osjeća hladnoća. Kako bi bilo lijepo, da je malo toplije u so- j 

bici, još bi bilo ljepše, da je i Cvijeta s njim; što su razđi- I 

jeljeni jedan od drugoga, a evo kako su blizu jedan drugome, 1 

da poviri na kućna vrata, vidio bi Cvijetu. Da da, nekada je I 

par metara velika udaljenost, veća, nego ona na stotine kilo- ! 

metara. Jure je volio snijeg, on je volio sitne bijele pahuljice, 
koje sada tako tiho i nečujno prekrivaju nizane kućice i nji- 
hove crvene krovove. Stišaše se vjetrovi, kao da je neka 
nevidljiva ruka umirila razbuktalu prirodu, koja vrši svoju 
majčinsku dužnost, da svoje dijete, zemlju, spremi za čiču 
zimu, što kuca na svaka vrata. Kupi se prhka pahuljica na 
pahuljicu i nakupilo se prilično snijega, do sutra ne će više biti 
ni vode ni blata, i jedno i drugo će se smrznuti. Ne će više j 

biti kaljuže, ne će biti psovanja i protesta, bijeli plašt prhkoga 
snijega zaravnat će svaku neravan na cestama, prekrit će 
svaki periferijski smrad u kanalima i periferija će se u bijelo 

obući kao mlada nevjestica. Skakao bi od radosti gledajući u 
bijeli snijeg. Ah, da sada iziđe Cvijeta, da iziđu drugi momci 
i djevojke, da se je grudati, kako bi se oni u svom selu 
grudali prvim zimskim snijegom. Istina već je kasno, bit će 
osam sati, to je veliki sat za zimsko doba. Rijetki su prolaz- 
nici po cestama, rijetki, vrlo rijetki. Sve se povuklo u svoje 
kućice i stisnulo u topao zapećak. U Jurinoj sobici pod kro- 
vom je hladno, i neprijatno, kao da je u grobu. Vani snijeg 
prsi i upravo zove ii privlači bijela sniježna pjesma, što će svi- 
rati cijelu zimu kroz nekoliko mjeseci. Juri se nije dalo leći 
u krevet, nije mu se dalo čitati, iako je baš danas u radničkoj 
knjižnici posudio lijepu knjigu. Odjenuo se u toplo odijelo, 
sišao niz lojtre na dvorište povirio, kriomice, kroz prozor 
Podvodinima. Nije htio ulaziti, morao bi se više zadržati, 
njemu se nije dalo. Jure je htio lutati kroz uske periferijske 
ulice, sam u noćnoj samoći šetati sa svojim mislima. Bila je 
prekrasna noć. Sniježak nije prestajao padati, ali već je dosta 
napadao. Prvi je koračao smrznutim sniježnim puteljcima. Tu 
i tamo našlo se još malo vode, no uglavnom išlo se bez za- 
preka jednako kao i po pločniku, kad ga prekrije snijeg. 

Prvi je svojim stopama gazio po prhkom sniješku, prvi 
je uživao u zimskoj noćnoj pjesmi beskrajnog mira i tišine. 
Cestice su bile puste i prazne u većini kuća zagašena su svi- 
jetla, tek tu i tamo iskrila se svjetiljka, u kojoj kuhinjiei ili 
sobici. Nigdje nikoga nije bilo putem, nigdje ni od kuda 
glasa životu. Kao da je prvi zimski snijeg prekrio svu tugu 
i žalost periferije, koja je toliko protestirala i galamila protiv 
neprohodnih puteljaka svoga naselja. Nitko se ne veseli, 
nitko se ne žalosti i u ovoj samoći Juri još većma pade sjeća- 
nje na Cvijetu. Mislio je samo o njoj. Sjećao se današnjeg 
razgovora, sjećao se razgovora, koje je s njom vodio prošle 
dane. U njihovoj ljubavi bilo je nešto djetinje, naivno, lijepo 
i idealno. Sinoć ju je htio poljubiti, ali ona se otrgla. Radi 
toga nasilnog čina stidio se samoga sebe, boljelo ga je u duši, 
što je pokvario nestvarnu ljubav, onaj najtitraviji osjećaj iz- 
među njih dvoje zaljubljenika. Bilo mu je žao, što se je otrgla 
njegovu zahtjevu, još ga je više boljelo, što mu je rekla: Nije 
još zato vrijeme. To ga tješilo i žalostilo, jer bi htio, da to 
vrijeme ne dođe i da dođe, ta mogli bi lijepo živjeti u dvoje, 
lakši bi im bio život i ne bi vječno jedno na drugo mislili. 
Ne bi imali obzira prema nikome, bili bi muž i žena, što bi 

im tko mogao? Jure radi, Cvijeta radi, moglo bi se sirotinjski 
živjeti. 

Tako je Jure razmišljao šetajući po prvom zimskom sni- 
jegu, i nije ni opazio, da mu se na kapi nakupilo dosta sni- 
jega, kao i na kaputu. Otrese snijeg sa sebe i nastavi koračati 
sniježnim puteljcima bez ciljaj smjera kroz sve puteljke 
periferije, kroz noćnu zimsku tišinu, dok tu tišinu ne prekine 
naglo glas raznosača, što izdaleka dopire do prvih kuća Pod- 
vode i taj krik ide sve bliže i bliže, dok se konačno negdje u 
pokrajnoj ulici ne začuje njegov gromki glas, što potresaše 

zrakom mirne i umorne periferije: 

— Jutamjiii . . . Novostiii . . . Jutarnjih . . . Novostiu ... I 
kad bi otpjevao svoju ponudu i upozoravao svoje stalne 
kupce, da im nosi večernja izdanja novina, tada bi nastavio, 
sasma drugim nježnijim glasom, kao da pjeva svojoj dragoj, 
koja mu u susjednoj kući spava: Otkako si tuđa žena, blijedo 
ti je lice. Srebra imaš, zlata imaš, sve, Sto želiš, ali za 
čim srce teži, toga više nema . . .« 

Ta nježna pjesma u toj tihoj sniježnoj noći djelovala je 
na Jurine misli, na njegovo srce i sve njegove živce, kao neki 
nježni i dragi vjetrić, u kom se on kupa u njegovoj toploti, 
tako prijatno nježan i bolan. Ništa jače ne djeluje nego nježna 
pjesma na nježno srce, koje ljubi i pati i kojemu je ljubav 
blizu, a koja je opet daleko, što bi bilo griješna, da sada 
negdje sjedi pokraj Cvijete uz topli štednjak? Cvijeta je si- 
rotica, nema nikoga, ona ne smije nikoga ni u kuću primiti. 
Jure je mladić, ni on nema nikoga i on Cvijetu ne smije pri~ 
miti u svoj stan. Lijepo pjesma pjeva, lijepo ga ovaj raznosač 
svojim napjevom osvaja, iako nema ni srebra ni zlata, ali ima 
za čim srce teži. A Jurino srce teži i čezne za svojom dra- 
gom, koja nije daleko, ali do koje ne može. 

Nije već mogao izdržati ni zimu ni pjesmu noćnog razno- 
sača, i uputi se prema susjednoj gostionici, u koju bi često 
puta zalutao na večeru. Bio je i sada gladan, večera u že- 
ljezničkoj menzi je slaba, osim toga želio se napiti do izne- 
moglosti, da zaboravi na sve, i da u vinu utaži bol ljubavlju 
zanesenog srca. 


I vin. 

Na Podvodi nije bilo mnogo trgovina. Nekoliko dućančića, 
jedna pekama i par drugih trgovinica; pored njih jedna jedina 
gostionica, koja je nosila ime »Veselom Podvodčaninu«. Bila 
je to vrlo pristojna i prijatna gostionica za onako blatnjavu 
periferijsku četvrt. Tu je često zalazio Jure Parčić; negda da 
založi nešto, negda da prekine jesensku dosadu. Gostionicu je 
vodio neki Fritz Lustig, onizak čovuljak s dugačkim zafrka- 
nim, ali vrlo urednim brcima, koji je imao u sebi nešto švap- 
sko; u svakom pogledu vrlo korektan i savjestan čovjek — - 
Švaba od glave do pete. Odraz njegove urednosti i korektnosti 
bila je i njegova gostionica, u kojoj su bile cijene umjerene, 
podvorba solidna i kuhinja dobra, žena Lustigova, nekadanja 
\ gospodska kuharica, znala je odlično prirediti hranu; bilo je 

1 jeftino i radi toga je Jure dolazio. Gostionica nije bila samo 

za vino, iako se Fritz uvijek potrudio za dobru kapljicu, koju 
j J e i sam cijenio, i u koju se razumio, nego je ona bila i prekid 

ove jednostavne duge i dosadne monotonije. Tu bi Jure pro- 
čitao novine i polako razgovarao sa svojim susjedima. Malo 
o politici, malo o ženama, malo o domaćim senzacijama, naj- 
više o Mateku Podvodi, koga nisu nikada pred Jurom šte- 
djeli, s tim više, kad su doznali da je njegov stanar. Jedno 
vrijeme su mislili, da je Matekov povjerenik, pa su se držali 
oprezno prema njemu, kasnije, kad im ga je Ivan Kesić opi- 
sao, tad su namjerno sve pred njim govorili, u nadi, da će 
mu Jure možda što reći. Ali Jure je vrlo rijetko s Matekom 

razgovarao; osim pozdrava na dvorištu i na cesti, više nikada 
1 ništa. 

U cijeloj stvari Jure je bio potpuno dezinteresiran, a opet 
je vrlo rado slušao razlaganja Pođvodčana, naročito mu se 
; sviđao starac Marko Kranjčević, najsimpatičnija figura cijele 

Podvode, penzionirani gradski smetlar; koji je inače u cijelom 
ovom sporu važio kao stručnjak za ceste. Pušio bi svoju lulu, 
polako pijuckao kroz zube i upravo uživao, kad je mogao na- 
padati na općinu, koja ga je po njegovu pričanju za par sto- 
tina dinara prikratila na penziji. To joj nije mogao oprostiti, 
i sada se osvećivao, kako i ne bi, — ta i on je kućevlasnik, a 
pred njegovom je malom, nizanom kućicom, koja nije ništa po- 

J dignuta od zemlje, uvijek najviše vode ne samo pred kućom, 
nego i u kući. Radi toga je Marko psovao, radi toga se ljutio 

i grozio Mateku i ispijao po dva jedan za drugim. Imao je 
svoje karakteristike: crveni nos, lulu vječito u ustima i crni 
cestarski škrlak, kako je sam nazivao svoj šeširić. Uz Marka 
mnogi put se nasmijao Jure, mnogi put i Fritz. Bio je starac 
i svaku svoju riječ počimao bi sa: »Djeco moja, kad sam bio 
ja vaših godina« . . . Znao je puno toga pričati, bio je stari Za- 
grepčanin, više je načelnika promijenio, nego mnogi od njih 
odijela, otkako su živi. 

Večeras u gostionici nije bilo kao obično. Pred vratima 
stajao je redar. Jure se ne sjeća, da je još kada redara vidio 
na periferiji, dok se u sobi obilno galamilo i govorilo. Ušao 
je u gostionicu i zastao pred gostioničarskim stolom; dalje nije 
mogao. Iza stola stajala je Lustigova sluškinja Pavica Stipić, 
mlada ljepušasta i simpatična djevojka, s kojom se Jure često 
šalio. Kako i ne će: mladi su oboje, riječi mnogo ne stoje kod 
mladeži, pa zašto da se ne razgovore! 

— Pavice, kakav je sastanak ovo ovdje? 

— Zar ne vidite? Protestna skupština Pođvodčana protiv 
Mateka Podvode, da odstupi ulice gradu i da gradska općina 
jednom uredi ceste. 

— Tako! Pa kakav je kućevlasnik Ivan Kesić, da i on 
ovako žučno napada Mateka jednako kao i stari Marko sa 
svojom lulom? ... 

— Jurek, znate kak je. Najprije treba tasta napadati, da 
se može kasnije slađe s njim pomiriti . . . 

— Kakav tast te spopao, Pavice? 

— Što mislite, Jurek, da se ništa ne zna. Znam ja, da 
vas srce vuče za Cvijetom, znam ja i to, kao što znade i cijela 
periferija, da bi vas htjela Rezika rezervirati za svoju Luciku, 
znam Jurek i to, da se Kesić i Lucika potajno sastaju i lju- 
bakaju. 

— Ma je li moguće? 

— Sve vam je, Jurek, danas moguće, sve na tome čudnom 
svijetu. Rezika ne će ni da čuje za Kesića, jednako i stari 
Podvoda, o Jakovu i nije riječ. Grablja amo, grablja tamo. . . 

— Dragi drugovi Podvodčani, — galamio je svojim pi- 
skutljivim glasom Ivan Kesić u susjednoj sobi. Mi smo se 
ovdje sastali, da protestiramo protiv kapitalističko zemljo- 
posjedničkog izrabljivanja, najvećeg i najbezobraznijeg izra- 
bljivača sirotinje našega grada, — Mateka Podvode. Kupili ste 
zemljišta, sagradili kućice, obećao vam je izgraditi ceste. Da- 


nas ne samo da vam ceste ne izgrađuje, nego ih svojata i 
tjera, da ih po drugi put za skupe novce kupite od njega . . . 

Tako je tako je! . . . dere se raspojasani šepavi pro- 
sjak Slavko štiglica. 

— Taj Podvodin čin nije ništa drugo, nego jedan od onih 
mnogih čina, što ih čini kapital nad svima nama, koji smo 
žrtve nemilosrdnog izrabljivanja. Kapital uništava vas i naše 
domove . . . 

— Dosta, dosta! Kakav tvoj dom uništava, žutokljunče, 
gdje ti je što? Najprije prištedi i stvori, onda govori. Ti ćeš 
nama držati propovijedi, đubre jedno! ... — počeo se derati 
stari Marko Kranjčević, komu je bilo dosta propagandističke 
tirade Ivana Kesića. U spor se umješao i Fritz Lustig, koji je 
lijepim riječima zamolio Kesića, da ublaži svoj govor i neka 
ga završi, jer da će policijski činovnik raspustiti skupštinu. 
Međutim se Ivan zbunio starčevim riječima, nije mogao na- 
prijed ni natrag, i nije mu preostalo ništa drugo, nego da po- 
crvenjen i zasramljen sjedne na stolicu. Fritz je nastojao, da 
ga nekako spasi i da sastanak postigne bilo kakvu praktičnu 
svrhu, uzeo je riječ i predložio: da jedna, grupa izaslanika ode 
do gradonačelnika i do bana, te da iznese neizdržljivo stanje 
na Podvodi. Osim toga neka posjeti redakcije zagrebačkih li- 
stova, i zainteresira ih za očajno stanje stanovnika naselja 
Podvode. Prije nego su prešli na izbor izaslanika, ustao je 
Jakov Kuntek, koji je na sastanak došao kao delegat i po- 
vjerenik Mateka Podvode i koji je nijemo slušao raspravlja- 
nja. Ustao se i zamolio riječ, namjestio na dugački nos ispod 
zelenog šešira svoje jeftine naočale, kupljene od Dalmatinca, 
na koje je manje vidio, nego bez njih, i počeo čitati neki pa- 
pirić u ime Mateka Podvode. Još nije Jakov Kuntek ni spo- 
menuo ime Matekovo, već mu je iznad glave u zid udarila 
čaša puna vina, koju je bacio u njega Marko. Nakon toga na- 
stade takva vika i galama, da je Jakov jedva nekako uz Ju- 
rinu pomoć utekao iz sobe, ne obavivši svoje visoko povjerene 
pregovaračke misije svoga gazde. 

Konferencija je završila bez ikako va stvarnog rezultata 
i malo po malo ispraznila se gostionica. Marko Kranjčević 
nije odlazio i nije prestajao galamiti na Mateka, Reziku, Lu- 
ciku i njezino vucaranje s komunistom Kesićem, koji im drži 
propovijedi. 

— Palandre stare, nas ćete vi učiti, nama što govoriti? 
Ja sam pošteno zaslužio svoju penziju, ja sam na pošten 
način došao do kućice. Ja se nisam prodavao nit sam propa- 
lica, kao što je cijela Pod vođina kuća. Ne znaš, tko je kome 
muž, nit čija su djeca, nit tko imade s kim što; zar takvi da 
nam drže govore, njih da slušamo, mi pošteni i čestiti građani 
ove periferije! — Lupne čašom po stolu, naruči još dva deci, 
dok ga napokon ne umiri Fritz i sve onako gnjevnog i dobre 
volje otprati do njegove kućice, koja se nalazila nedaleko go- 
stionice. 

Za to vrijeme raznosač je donio novine i Jure je ćutke 
listao po njima. Kad je Fritz otišao sa starim Markom, okrene 
se k njemu povjerljivo Pavica. 

— Jeste li čuli, što je govorio stari Marko? 

— Čuo sam nešto. 

O tom i onako govori cijela periferija. Svi vas žale, ako 
se dadete uhvatiti na ljepak pokvarenoj Reziki, koja spava 
u isto vrijeme s Jakovom i s Podvodom i s đakom Milanom 
Krstićem, što stanuje kod Kesićeve sestre Urse Barić. 

— Je li to moguće? — začudi se Jure. 

— Sve je moguće kod Pod vod inih sve. čovjeka je stid 
ovakve stvari slušati, kamoli o njima govoriti. Velim vam iz 
duše, onako, kako znadem, da jest. Rezika je opaka žena, vi 
i ne znate, što govori protiv Cvijete Orešić. 

— što, što? — Jure pocrveni kao dječak od petnaest 
godina, kad mu prvi put spomenu dragu. Nije to crvenilo 
uteklo bistrom oku mlade Pa viče Stipić, koja nije badava 
opominjala Juru. Njezino srce je za nečim težilo i nju je pri- 
tiskao grč ljubomore. U Ivanu Kesiću nije bilo ništa privla- 
čivo, ništa lijepo, — čak kad je govorio bio je Pavici odu- 
ran, svejedno ona ga je voljela iz sve duše, onako kako se 
samo može voljeti. Pavičina ljubomora se povećavala, što je 
Ivan više trčao za razmaženom Lucikom. Radi toga govorila 
je toliko protiv Pođvodinih, da im se osveti, jer ih je mrzila, 
naročito staru Reziku i mladu Luci. 

— Ne crvenite se, Jurek, znam, vi volite Cvijetu. Cvijeta 
vas neizmjerno voli i nema ni mrve istine od onoga, što Re- 
zika o njoj govori po Podvodi. 

— Ne mučite me, nego mi recite, što se to o njoj govori? 


— Nestrpljivi ste, nu kad hoćete, reći ću vam. Bolje je 
da vam ja rečem iskreno i istinito nego, da vam drugi priča 
i da na vaš račun zbija šalu. 

— Ne mučite me, Pavice, ako Boga znate, recite, molim 

vas! 

— Rezika priča, da se Cvijeta s vama mota po vašoj i 
po svojoj sobi i da po cijele noći zajednički provodite i da će 
se Cvijeti isto ono dogoditi, što se je dogodilo s onim stra- 
žarom njenim nekadašnjim ljubavnikom, s kojim je i za- 
trudnila i izvela pobačaj. 

Dosta, dosta Pavice! . . . vikao je kao izvan sebe Jure 
u svojoj duši. Suzdržao se, jer je htio sve čuti, do kraja, 
onako, kako jest. Ne će njega Cvijeta vući za nos, ne će, ne, 
— govorio je sam u sebi. 

— Osim toga Rezika je ove dane u jednoj kući pričala, 
da je Cvijeta Orešić ne samo placarica, nego obična pokva- 
rena djevojčura, koja uz voće za novac prodaje i sebe. Pričala 
je Rezika i samo se čudila, kako ju njezina susjeda Josipa 
Danavić može držati na stanu u svojoj poštenoj i pobožnoj 
kući. Po Rezikinom pričanju Cvijeta je dobra s nekom Loj- 
zom Lajavom, koja pokraj nje imade svoj štand na Jelači- 
ćevu trgu. Ne s njom, nego s njezinom kćerkom, mislim, da 
je rekla, da se zove Beba, koja se bavi sumnjivim poslovima. 
Da, sve je to pričala Rezika, i još mnogo drugih ružnih i ne- 
pristojnih stvari. 

Slu 5 ao Jure tu tližnu zimsku pjesmu, slušao je i za 
tog pričanja sve se većma zgražao, dok nije pognuo glavu, 
kao da mu je netko umro i kao da su mu propali svi njegovi 
ideali, sve njegove sanje o lijepoj i sretnoj budućnosti sa Cvi- 
jetom. Cvijeta nije njegova, ona ne može biti njegova. Ona je 
obična djevojčura, koja se prodaje poput jabuke na trgu, a 
pred njim se pretvara i čini nevinom djevojčicom, koja ne 
dopušta ni da je poljubi. 

Jure plati vino, pozdravi se s Pavicom, te nestane iz za- 
dimljene gostionice, u kojoj je još par ljudi igralo za jednim 
stolom marijaš. Izišao je u sniježnu hladnu zimsku noć, u ko- 
joj je sve više vi jao snijeg, sve ledenije sipio i prilično po- 
krio blato i smrad periferijskih putova. 

Snijezna bijela nevina noć, koja može da pobudi naj titra - 
vije i najnježnije osjećaje u duši svakog čovjeka, u Juri je 
budila groznu sumnju, jad i čemer. Bilo mu je hladno oko 

srca, teško pri duši, da bi bio najradije provalio u Cvijetinu 
sobicu, za kose je izvukao na ulicu i na bijelom snijegu s njome 
obračunao, da osjeti, da znade, što je to ljubav, i što je to 
ljubavna bol muškarca prema ljubljenoj ženi. Suzdržao se i 
nije poduzimao ništa. Treba da se uvjeri, koliko imade u tom 
istine. Začas se sam sebi naruga i prekori samoga sebe: kako 
može doći na tako ludu misao. U duši je molio Cvijetu za 
oproštenje, što joj je u pomisli nanio tešku uvredu i bol, koja 
bi se jamačno nje jače kosnula nego njega. 

Bio je blizu Podvodine kuće. Začuje, kako je zaškripnuo 
prozor i opazi, kako je iz kuhinje izišla neka sjena, i žurno 
prošla dvorištem. Zastane i sakriven za plot počeka, — dok je 
sjena preskočila ogradu. Pogleda bolje i vidi Reziku, kako se 
nagnula na prozor. Uživao je, jer je uhvatio pokvarenicu na 
djelu. To je bio zacijelo đak Milan Krstić, o kom je govorila 
Pavica, i sada je vjerovao u istinitost njezinih riječi. Koliko- 
god mu je bilo drago, što su se Pavičine riječi obistinile za Re- 
ziku, toliko mu je bilo nemilo, da se ne bi obistinile i u onom 
drugom njezinom pričanju. S tom sumnjom je prospavao noć. 
Prospavao vrlo slabo, gotovo nikako. Cijelu noć vrzle mu 
se glavom riječi Pavičine, cijelu noć mislio je na Cvijetu, dok 
je vani vijao snijeg i hladio ledeni vjetrić, koji se sa Slje- 
mena spuštao prema periferiji. 


Nedaleko kuće Mateka Podvode bila je u drugoj ulici | 

malena oniska kućica žute boje, kao da je iz blata izrasla, 
nad kojim se dizala, kao pečurka, s bijelim, sniježnim kro- | 

vom. U toj maloj prizemnoj kućici, koja je načinjena od da- 
saka, obloženih blatom, bila je uzana kuhinjica i mala sobica | 

s jednim prozorom, koji je gledao na ulicu. Kućica je bila 
vrlo malena i vlažna. Kroz sve luknje duvao je vjetar u nju 
jednako, kao kroz prozirna vrata. Daščani krov je promakao, 
te je kapala kiša na strop kuhinjice i sobice. Vlaga iznutra, 
vlaga izvana. U kućici je stanovala velika obitelj. Tu je sta- 
novao Ivan Kesić kod svoje sestre Uršule, koja je bila udat a 
za Antuna Barića, slabunjavog i nervoznog čovuljka, koji se 
doselio iz ravne Slavonije, gdje je negda dobro živio, jer su i 

njegovi stariji imali mnogo zemlje. Braća ne bi bila braća, da 

se ne bi poslije smrti roditelja parničili i vukli po sudovima i 
da ne dadu zaslužiti koju paricu siromašnim advokatima, koji 
jedva čekaju takve mušterijiee, kakva je porodica Barić, * — 
koja se konačno rastepla i ostala bez zemlje i pravde. Nakon 
toga došao je Barić u Zagreb i bavio se raznim poslovima. 
Tu se je namjerio na Uršulu Kesić, s kojom imade dvoje 
djece, dok je dvoje umrlo. Sad je namješten kod neke tvrtke 
u gradu kao podvomik. Plaću imade vrlo slabu, tvrtka je u 
likvidaciji. Iz mjeseca u mjesec dobiva otkaz, tako se gazda osi- 
gurava u slučaju stečaja, da mu ne plati kasnije ništa i to 
sve čini iako nervoznog i rastrovanih živaca Antuna Barića 
još rastrešenijim i smušenijim. Bijeda je davno pokucala na 
sirotinjska vrata njegove nizane kućice, u kojoj je bračni kre- 
vet iznajmio šogoru Ivanu, koji im je još našao đaka Milana 
Krstića. Njih dvojica spavaju u sobi na bračnim krevetima, 
dok se u uzanoj kuhinjici na jednom krevetiću, koji služi i za 
stol guraju Antun i bolesna Uršula zajedno s dvoje slabu- 
njave djece. Jedno spava pod malom crnom kozicom, do nji- 
hova kreveta, drugo manje na nasločnjaču, koji su pretvorili 
u krevet. 

Bijeda uništava porodicu Barić i muči Ivana Kesića, koji 
se trsio na sve načine, da pomogne sestri. Plaćao joj je stan 
i davao nešto mjesečno od ono malo, što bi mu ostalo od 
zarade. Plaćao je stanarinu i đak Milan Krstić, ali njegovi 
mjeseci su jednako sigurni kao i mjeseci Antuna Barića kod 
tvrtke. Krstić je živio vrlo jadno. Kesić mu je htio pomoći i 
spleo ga s Rezikom Kuntek. Krstić nije htio Rezike, mrzio 
ju je iz dna duše, bila mu je odurna, premda se kod nje na- 
šao uvijek koji dinar. Taj dinar je privlačio Krstića u nje- 
govoj neimaštini. Učio je pravo, trebalo je živjeti, trebalo je 
plaćati školarinu, kolokvije i takse; na sve strane samo izdaci, 
ni od kuda ništa. Kesićev prijedlog prihvatio je objeručke i 
hvala njemu, bilo mu je moguće plaćati stan i polagati ispite. 
Ono jednom na tjedan, što se je sastajao s Rezikom, to je 
kroz šest drugih dana nadoknadio i zaboravio. 

Lijepo je bilo, dok je Krstiće va veza s Rezikom bila 
tajna periferiji i dok nije nitko za nju znao. Da nije bilo tih 
nesretnih putova, ne bi to bilo ni danas nikome udarilo u 
oči. Ostala bi bila vječnom tajnom. Oni su iskusno radili. 
Znali su se sakriti zlobnom ljudskom oku. Ali stara je po- 
slovica, da vuk vuče i zavuče. O tom su sada na krevetu raz- 

53 




misljali Ivan i Milan Krstić, dok je njihovo razmišljanje pre- 
kidao plač djeteta iz kuhinje. Bolesno dijete plakalo je i nije 
prestajalo ni po noći ni po danu. Osobito noću. Zima je, zapao 
prvi snijeg, kasno su došli kući jedan i drugi. Oboje su budni. 
Plač djeteta probudio je Uršulu, probudio nervoznog Antuna, 
koji je počeo psovati, da bi i nebesa sišla na zemlju. Nije mu 
bilo dosta psovanja, nego je htio izbaciti dijete na snijeg, neka 
se smrzne i crkne, život ga je izmorio, nije imao strpljenja i 
kod takvih njegovih napadaja imala je uvijek bolesna Uršula 
posla i s djetetom i s mužem, a često su morali priticati u 
pomoć Milan i Ivan. Dosta puta su se oni potisli na jedan 
krevet, i dali mjesta kašljucavoj Uršuli i slabašnom djetetu. 

Tako je bilo jučer, tako je bilo danas, tako je bilo i ove 
hladne zimske noći, u kojoj se miješala zabrinutost Ivana i 
Milana sa plaćom djeteta i lelekom bijede, što je nemoćno 
vapila. Njezin glas se nije dugo čuo, taj glas je razdirao nji- 
hova srca i nije ni čudo, što ih je činio buntovnicima i što su 
tu i tamo koješta izbrbljali i zato sjedjeli u zatvoru. Naročito 
Ivan Kesić, koji je večeras, kad se je nesebično borio za pravo 
Podvodčana, skoro stradao. Nije ga boljelo ono, što je čaša 
udarila iznad njegove glave, nije ga boljelo ni ono nekoliko 
komadića stakla, koji su ga pogodili, boljelo ga je, što je 
takav svijet, i što se na taj način i tako osvećuje dobrona- 
mjernom čovjeku i borcu, kakav je bio on. Da, on je bio 
klasni fantast, bio je spreman, da strada za svoje uvjerenje, 
za svoje ideale, dao bi sa sebe rezati meso, a ne odati druga, 
ne odati tajnu, iako je bio slabić. Brbljavac i vjetrenjak, koji 
je volio poput gromovnika Ilije samo da grmi, ne da puca. 
Radi toga je stradao, radi toga strada, i on bi sve ostavio, jer 
mu je dojadila jalova i nekorisna borba, koja ne vodi ničemu, 
da ga ne mori bijeda sestre. Kesić je volio sestru Uršulu, jer 
ju je on doveo ovamo. Roditelji su pomrli, svojtu i rođake 
su zaboravili, ostali su sami i njih dvoje su se voljeli i pot- 
pomagali. Radi toga je Kesić tako bjesnio, radi toga se od- 
lučno, otvoreno i napraši to svuda i svagdje bunio, gdje je 
samo mogao. Jučer je ruskoj izbjeglici Aljoši pl. Rožkovskom 
očitao poštenu bukvicu, da će se je sjećati do vijeka. Očitao 
mu je pred Natalijom, pred Rezikom, pred Pod vodom i pred 
Jurom. Neka znade, da se Ivan Kesić ne boji špijunskog kla- 
teža, koji za Judine pare prijavljuje Podvodčane. Svaki dan 
netko nastrada, kao da mora nastradati: platit ćeš mi već 

jednom, platiti, da ne ćeš nigda u životu pomisliti prijavlji- 
vati koga. 

Okretao se Ivan Kesić na krevetu i mučio sa svojim 
svagdanjim brigama, koje su istina prošle, ali koje prelaze od 
danas na sutra. Ni Milan nije mimo spavao; i njega je nešto 
mučilo. Ne samo govorkanje po periferiji, nego i ispiti na 
sveučilištu. Jednom bi se i on rado riješio toga gladnog đačkog 
života, i otišao u svoj zavičaj, koji nije godinama vidio. Tamo 
mu je i njegova draga, koja mu je danas pisala dugačko pi- 
smo. Njih dvoje su daleko. Draga ne smije u Zagreb, dragi bi 
se rado riješio sveučilišta i završio škole. U tima i sličnim mi- 
slima zaspao je jedan, zaspao i drugi . . . 

Vjetrić sa Sljemena nosio je hladnoću iz svojih šuma 
među crvene krovove periferije u male rasklimane kućice i 
ulazio kroz svaku luknjicu sobe i kuhinjice, da razhladi blijeda 
lica Podvodčana. Nije ulazio sam, imao je danas bijelog druga, 
u snijegu pršiću. Dok je periferija najljepše spavala i pre- 
krivala se bijelim sniježnim plaštem, dva jaka čovjeka dobro 
odjevena žurila se periferijskim putem i koračali ravno prema 
nizanoj kućici, u kojoj je stanovao Ivan Kesić. Začas su se 
našli pred vratima. Jedan je pokucao na vratima, drugi je 
stajao pokraj prozora i pazio da im plijen ne utekne. Dugo 
nije nitko čuo neočekivano noćno kucanje u to zimsko doba 
noći. Ta oni su pošteni ljudi, nigdje nikome nisu ništa ukrali, 
nikoga napali. Bore se za svagdanju koricu kruha i za svoj 
goli opstanak, no — kuc, kuc ne prestaje, dok se sa kreveta 
ne javi glas Antuna Barića, koji je više u polusnu izgovorio: 
Tko je? 

— Otvori! Policija ovdje! 

— što hoćete sada? 

— Ne pitaj, što hoću, nego otvaraj! — izdere se grubi 
glas izvana. Još prije, nego je Uršula dospjela, da ustane, 
vrata su bila otvorena i u kuhinjicu ušao debeo čovjek. 
Uršula zapali svijeću lojenicu, što je stajala na klupi pokraj 
kreveta, čovjek nije čekao, dok je Urša zapalila svijeću, nego 
je otvorio vrata sobe i uskliknuo. 

— Ustaj policija ovdje! Je si li ti tu, stara ptico, Ivane 
Kesiću? Spremi se, ideš s nama! — u kuhinjici nastalo je 
komešanje. Probudila se i djeca i zaplakala. Probudio se Ivan 
Kesić, probudio Milan Krstić, cijela vlažna potleušica bila je 
na nogama. Ivan je shvatio situaciju i žurio se, da što prije 

obuče i spremi, i da ode iz ove kućice bijede, koja mu je 
toliko pekla srce. Znao je: opet nekakva prijava, nekakva 
podvala. Zašto ga traže noću, što ga ne mogu potražiti u 
pola bijela dana? Nikad nije bježao, uvijek je trpko snosio 
svaku nepravdu i znao, da ju iznese, iako se nije negda 
smjelo usta otvoriti. U to vrijeme donesla je u sobu Uršula 
svijeću, i kad je opazila Ivana, kako se žurno oblači, na glas 
je zaplakala, kao da joj je muž i kao da ga već nikada ne 
će vidjeti. Detektivi nisu ništa govorili. Vršili su svoj nalog i 
da budu sigurniji za svoj plijen, okovali su ruke Ivanu Ke- 
siću i otpratili ga žurnim korakom vrlo obazrivo do policije 
i stavili pod siguran ključ. 

U periferijskoj kućici nastala je praznina, nastao je plač 
i zapomaganje, da se čulo i u susjednim ne samo kućama, 
nego i ulicama. Hladno je bilo, nitko nije ustao, svatko se 
bojao izviriti, jer je mnogi pomislio, da se nešto zbilo ili da 
policija ureduje. U pomoć nisu zvali, pomoći nije trebalo 
ničije i tako su dočekali ranu zoru u kući Barićevih u jeku 
plača, psovke i narikovanja. Krstić je ležao na svome krevetu 
kao okamenjen, nije se micao. U njegovoj duši skupljala se 
bol, osveta, jad i zimska drhtavica, i kad su prvi pijetli za- 
kukurikali, ustao je i on i otišao iz kućice bijede, plača i na- I 

ricanja u hladnu zimsku noć, da zaboravi u kakovu noćnom I 

bircuzu s ono nekoliko prljavih dinara, noć, život, periferiju, f 

sve. Iza njega u snijegu ostajale su stope koraka. Na njih se I 

nije osvrtao. Nastavio je svoju noćnu šetnju u neznani, osvijet- f 

ljeni grad pod gorom. } 

X. 

j 

Minuo je jedan dan, minuo drugi, prošao jedan tjedan, I 

prošao i drugi, kako Jure Parčić ide sam na rad, u veče se I 

opet sam vraća kući. Zaludu Cvijeta Orešić kašljuca u jutro J 

pred kućom i čeka, kad će proći Jure. Gleda mnogi put kroz 
ledeno inje u njegova osvijetljena vrata potkrovne sobice. U 
jutarnjem sniježnom sumraku vidjela je mnogi put, kako se 
ugasilo svijetlo i neka sjena spustila niz lojtre na dvorište i 
kroz njega otišla, ali ne pokraj Cvijetine kuće, ne onom 
ulicom, kojom je dnevno išla, nego drugom. Sa suzama u 
očima napuštala bi svakog jutra mlada Cvijeta Orešić svoj 
stan i odlazila po visokom snijegu do nemilog Jelačićeva trga. 


Nemio je on bio za Cvijetu. Još pred koji mjesec dana ra- 
dosno je jutrom ustajala i još veselije s Jurom išla na rad. 
To su bili najljepši dani njezina života, to je bila radost, 
užitak, ljubav, — jednom riječju ljepota, koja je ispunjavala 
Cvijetine grudi i ulijevala vedrinu u njezino mlado srce. Ju- 
rina ljubav grijala je Cvijetu na hladnom štandu Jelačićeva 
trga iza punog stola voća. Lakše je podnosila jesenske kiše, 
podnijela bi i tu zimsku smrzavicu. Jurina ljubav sad joj je 
više trebala, nego u jesen, da, trebala joj, da je učini jakom, 
zadovoljnom i otpornom. Ljubavi nema, ona je iščezla, kao 
neki divni noćni san, koji je trajao vrlo kratko. Da barem 
znade, zašto ju Jure u jutro ne čeka, zašto u veče ne dolazi 
po nju? U misli iza stola, punog voća, zamotana u topao ru- 
bac, na kome se tanke pare, što izlaze iz njezinih promrzlih 
usana, pretvaraju u sniježne iglice, misli kroz cijele dane 
samo na Juru. Pretresla je u misli sve njihove sastanke, sve 
riječi, ali nigdje ni najmanje ne nalazi krivnje, još manje 
razloga, da bi ju Jure mogao ostaviti. To ju je najviše bo- 
ljelo, jer Cvijeta, otkako se s njim upoznala, nije nikada ni 
na jednog muškarca pogledala. Izbjegavala je sve i svakoga, i 
mislila samo na svoga Juru, kojega je voljela svim svojim mla- 
denačkim srcem, onako kako se samo može ljubiti, kad se 
prvi put ljubi. Nije kriva, što ju je bilo stid razotkriti Juri 
svoje simpatije prema njemu, ali one su izvirale iz svake nje- 
zine riječi, iz svakog njezina pogleda. Htjela mu je toliko 
puta pisati, ali svaki put, kad bi u večer kod kuće napisala 
pismo, rastrgala bi ga. — Nije mogla, nešto ju je boljelo u 
duši, i uvijek joj se javljalo jedno te isto pitanje: što mu je 
učinila? Ta njezina nevinost i nekrivnja nije joj dala, da se 
ispriča pred Jurom. 

U toj borbi prolazili su Cvijeti tužni sniježni dani iza 
onog stola na prostranom trgu. Ah, koliko puta su joj suze 
zatitrale na sniježnim bijelim pločnicima, što su se za sun- 
čanih popodneva prelijevali kroz suze u violetnu boju. Nakon 
razlaza s Jurom, odnosno njegova prekida s njom, ona je dan 
na dan slabila. Jela nije gotovo ništa; cijele dane stajala je na 
smrzavici. Prehladila se i često zapala u večer u vrućicu. Ni- 
kome ništa ne priča o svojoj prehladi, nikome ne govori o 
ljubavnoj boli. A zima, kao njoj za inat, pritište sve jače i 
jače. Snijeg pada dan na dan; prosječna temperatura je deset 
ispod nule. Smrzava se Cvijeta danas na trgu, smrzava sutra, 

ona nije bila naučna na takove zime, daleko od svih i sva- I 

koga, sa srcem punim tuge i žalosti i najčešće sa suzama u i 

očima. Katkad ju spopadao gnjev, te bi odlučila, da se osveti f 

Juri, da osveti i nađe bilo koga i za inat s njime ode ispod | 

ruke. Par minuta kasnije briznula bi u plač, koji bi dopro do J 

vještičinog uha Lojze Lajave, koju su Cvijetine suze malo | 

dirale. Lojza je opazila, da Jure nema, da je Cvijetu ostavila 1 

njezina simpatija, koja joj je dolazila svakog večera u susret jj 

i pomagala spremati voće i s njom odlazila kući. Radi toga f 

je svakog dana ponavljala jedne te iste riječi, samo da muči 
siromašnu Cvijetu, kojoj bi plač svršavao s nesnosnim kaš- 
ljem. 

— Ma, je li Cvijeta! Zar ne čuješ ili ne ćeš, da čuješ? 

Što je s onim tvojim dragim, kako si ga nazivala, koji je 
prije svake večeri dolazio po tebe, a? 

— što vas briga! — odgovarala bi žurno Cvijeta nakon 

podulje šutnje. J 

— Briga? — rastezala bi, stara Lojza, lijeno riječ po j 

riječ, kao da ih vuče iz svoga vještičkog kotla i što je pola- j 

ganije svoje riječi izgovarala, to su jače pekle Cvijetu i uje- J 

dale za srce, kao ujedi zmije otrovnice. — Nije me briga, ali f 

ja te samo pitam, kao dobra stara iskusna susjeda. 

— šutite i ostavite me na miru, bolje ćete učiniti! — 
kroz plač srdito bi odgovarala Cvijeta. 

— Bolje, a bolje . . . mrmljala bi zlobna starica sa svojim 
kreveljavim ustima, — a ne bi li ti Cvijeta bolje učinila, da 
odeš mojoj Bebi, nego da tu zebeš iz dana u dan i da pro- 
padaš . . .? 

— Zabranjujem vam govoriti o vašoj Bebi. Jeste li čuli! 

Počet ću vikati i zvati u pomoć redara, ako mi još jednom 
spomenete tu vašu pokvarenu Bebu! — vikala bi na sav glas 
razjarena Cvijeta i zapadala u srdžbu i plač. 

— Ne ljuti se, siromašno dijete moje! Kad dospiješ na , 

Loj zine godine, na sedamdesetu, koliko ih ja imadem, vidjet ; 

ćeš, da je cijeli svijet pokvaren i to što ti zoveš pokvarenošću, 
da je to ono, što se zove život. Da, da, Cvijeta, ništa drugo 
nego život ... : 

— Prestanite, molim vas, prestanite, jer ću poluditi!! 

— O ne ćeš, Cvijeta, ne ćeš! Podnijet ćeš ti koješta i 
pomirit ćeš se s koječim. I sama sam bila skoro takva, kad 

sam bila mlada; danas vidim, da je sve drukčije, i da sam ja 
drukčija . . . 

— To se mene ništa ne tiče, Lojza! Ja sam do sada živjela 
pošteno i želim i dalje živjeti pošteno . . . 

— Ako se ne može? 

— Zašto se ne može? — ponovila je tužno to pitanje Cvi- 
jeta, jer se nije nikada nešto slično upitala. Nikad joj u ži- 
votu nije palo slično pitanje na um, jer nije nikada ni u snu 
pomislila, da se pošteno ne bi moglo živjeti, te da u životu 
ne vlada i ne pobjeđuje poštenje. Sad joj se to pitanje prvi 
put postavilo i na njega nije mogla odgovoriti krezuboj su- 
sjedi, koja je zamotana u zimske kapute i vreće više bila 
slična nekoj brkatoj aveti, nego čovječjem stvoru. Lojza se 
Cvijeti pričini pravim simbolom zla, koje vreba na nju, i 
koja ju želi uništiti. 

— Zašto se sada ne srdite, gospođice Cvijeto, zašto se 
sada ne grozite, da ćete zvati redara? — nastavi nakon podulje 
stanke Lojza svojom prodikom, kojom je prikraćivala sebi 
vrijeme, a Cvijeti kopala srce iz grudi, sve sa svrhom, da 
svojoj kćerki Bebi pribavi dobar komadić mesa za posao i da 
se sama riješi opasne suparnice, koja joj preuzela na tržnici 
sve bolje kupce. Tko će kupovati voće od ružne Lojze, svatko 
voli kupiti od mlade simpatične i nekada nasmijane Cvijete. 

— Bude li potrebno zvat ću ga i kasnije. 

— Kasnije, kasnije, — posprdno se nasmiješi Lojza, — 
onda kad dođe po tebe onaj mladi gospodičić, koga već nema. 
Gdje ti je taj gospodičić? Šutiš, jer ga nema, naužio se tvoga 
lijepog lica, našao je neku drugu, simpatičniju ili možda ljepšu 
ili bogatiju? Nitko ne će, Cvijeta, danas sirotinju, nitko! Ma- 
kar bio bogalj, traži i želi onu s milijunima . . . 

— Dobar dan, mamice, — prekine Lojzu Lajavu visoka 
debela žena, od kojih trideset i pet godina, zamotana u topli 
krzneni kaput s krznenom i toplom kapom na glavi. — Do- 
nijela sam ti malo vrućeg čaja s rumom, da ogriješ razdrhtale 
grudi. 

— Hvala ti, kćeri, hvala po sto puta. Baš mi je zima, 
ohladila sam se na sniježnoj zimskoj smrzavici, a da sam ba- 
rem zašto. Cijelo poslije podne nisam prodala ni kilu jabuka, 
vidiš ovih najjeftinijih. 

— Znam, mamice, znam! 

— Kamo ideš, kćeri? Idem u kavanu, tamo me čekaju ? 
neki prijatelji i prijateljice. Lijepo je poslije podne sjedjeti u 
toploj i zagrijanoj kavani, gledati kroz prozor na ulicu, kako 
pada snijeg i, pušeći cigaretu listati ilustrirane revije i slušati 
glazbu. Ah, kako je to lijepo, upravo čarobno ... i Beba Loj- 
zina padala je u neki zanosni patos, s kojim je pričala tu 
toplu pjesmu prozebloj Lojzi, koja i ne zna, što je kavana, 
glazba, i ljepušastoj Cvijeti, za koju je namjerno izgovorila 
one riječi, i na koju je onako ispod oka sa smijehom na ustima 
bacala poglede. Cvijeta je osjetila te poglede, ali nije znala, 
da su riječi upućene njoj. 

— Idi, kćeri, idi. Sjedi i uživaj, mi se jadne placarice 
napatimo ovdje, na ovoj zimi, za cijeli svijet. 

— Mama! — Beba priđe bliže Lojzi do njezina sjedala 
iza stola i prišapne joj povjerljivo na uho, — jesi li uredila 
ono, što sam ti jučer rekla? 

— Tvrdoglava je, Beba. Ne mogu s njom ni naprijed ni 
natrag. Ne će ni da čuje za tebe. Doznala je, tko si, i zašto 
ju trebaš. Grozi se, da će zvati policajca, i što ja znam sve . . . 

— Pokušaj mama još jednom, da je nagovoriš, jer do 
sutra u večer mora biti kod mene u stanu. Znaš, mama, iz- 
gubit ću besplatan stan, koji mi daje Nikola Barunić. Zagle- 
dao se u Cvijetu i tjednima me progoni, da mu ju dovedem. 

Davala sam mu i ovu i onu, ali ne će ni jednu nego nju. 

Samo nju. Veli, da je Cvijeta zdrava seljačka roba, koja se 
njemu sviđa. Znaš, mama do me on drži u rukama, izgubim li 
njega, izgubit ću sve, mama. Molim te, kao što se Bog prosi, 
nagovori je, — i skoro zaplače. 

— No, umiri se, kćeri. Ja ću sa svoje strane pokušati sve 
što mogu. Ako meni ne uspije, pošalji Puba Longa, da on 
pokuša. Sada zbogom, kćeri! 

— Zbogom, mama! — i Lojzina kći Beba ode žurnim 
korakom prema kavani. 

Nastao je tajac. Tramvaji su škripali po zamrzlim trač- | 
nicama, dobro zamotane sjene žurile se trgom. Počeo je sipiti 
novi popodnevni snijeg, nošen hladnim vjetrićem, što je ledom 
gladio nježne i mlađahne Cvijetine obraziće, koje je danas 
toliko izmučila zima, koliko još nikada u životu. Podrhtava 
joj tijelo i cvokoću bijeli zubi jedni o druge. Staroj Lojzi je 
zima, ali moli Boga, da vjetar još jače zaduva i snijeg za- 


leprša. Cvijeta cvokoće zubima, još treba da jače zacvokota, 
neka ih pregrize od zime i da popusti u svojoj tvrdoglavosti. 

— Cvijeta, što ti je, dijete, zima, a? — počne nježno 
s vodljiva starica. 

— Zima mi je, strašno mi je zima, — procvokota kroz 
zube razdrhtana djevojka. 

— Zima je i meni, dijete, ali ja moram biti ovdje mo- 
ram, ali zašto si ti, kad bi mogla sjedjeti u toploj kavani i 
gledati sita i zadovoljna kroz prozor, kako pada snijeg . . . 

— Mogla bih, kad bi drugi za mene radili i da imadem 
dosta sredstava za život, i da ne živim od svoga rada. 

— Tebi, Cvijeta, ne treba živjeti od ovakva rada. Za 
mladu i lijepu djevojku nađe se lakših poslova u ovom pro- 
stranom gradu. Imade lakših poslova, Cvijeta, imade . . . 

— Kad bi ih bilo, ne biste vi zajedno sa mnom drhtali 
ovdje. 

— Pravo veliš, ne bih drhtala, da sam mlađa, tvojih go- 
dina i tvoje ljepote. 

— što će vam, Loj za, ljepota? 

— Ona nekada mnogo vrijedi. Evo, moja kći Beba živi 
od nje i na račun nje; je si li vidjela, kako je lijepo odjevena 
i je si li čula, ide u kavanu i tamo sad sluša glazbu i uživa 
svoju mladost? 

— Ne razumijem to uživanje. Muža nema, namještenja 
nema, prihoda drugih nema, otkuda može ići u kavanu i lijepo 
se odijevati? 

— Cvijeta, ti si još mlada i ne znaš, da u gradu i pri- 
jatelji mnogo znače. — Stara krebljava Loj za ustane, stegne 
rubac jače oko pasa i pođe do Cvijete, da izvrši konačno 
svoju misiju. Cvijeta se malo smirila, njezin glas nije onako 
nasrtljiv i Loj za je bila uvjerena u Cvijetino popuštanje. 
Vidiš; Cvijeta, moja kćerka imade nekoliko prijatelja! Svakom 
ide jedamput u tjednu ili pak oni k njoj dođu, — malo se s 
njima poigra, i evo novaca kao blata. 

— Moj rod nije nikada od toga ni tako živio, ne želim, 
Loj za, da živim ni ja. 

— Cvijeta, — napinje se škiljava Loj za, da uvjeri mlađu 
djevojku, — ja nisam rekla, da ti živiš od toga. Imaj i dalje 
ovu trgovinu, dršći i dalje, ako hoćeš, za badava zajedno sa 
mnom na ovom trgu, ali zar ti ne bi dobro došao koji dinar 
onako? 

— Kako? — Začuđeno upita Cvijeta, koja je rado uvijek 
zaslužila paru, ako je došla na pošteni način. 

— Poslušaj mene dijete, ja sam iskusna stara žena, ne 
ćeš požaliti, budi uvjerena. Ja ću ti dati adresu, pa ćeš ti s 
njom sutra u večer otići u stan, koji ti ja naznačim. Tamo ćeš 
naći moju kćerku Bebu ili, ako ne ćeš otići k njoj, dat ću ti 
adresu gospodina veletrgovca Nikole Barunića. što ti je to, 
Cvijeta, fin i dobar gospodin, kao kruh svagdašnji! . . . 

— Što ću tamo raditi u večer? — upita radoznalo Cvijeta. 

— Barunić ti je bogat čovjek. Vjenčao se s nekom ružnom 
ženom i sada voli ovako, — da se malo poigra s mladim dje- 
vojčicama, Cvijetice, kakva si ti, srce moje! Malo bi te po- 
ljubio, malo pogladio, znaš i malo . . . starica nije još potpune 
ni izgovorila posljednju riječ, kad u Cvijet! zakipi ono malo 
krvi, što joj se još nije sledila u njezinim žilama i odgurne 
staru Lojzu od sebe tako jako, da se srušila u veliki kup sni- 
jega naglavce i samo noge su joj virile iz njega. 

— Svodiljo, vještice, mani se mene; ja sam poštena i si- 
romašna. Ne ću da se ni s kim gladim, ne ću da budem ničija 
ljubavnica, ničiji predmet uživanja!!! 

Na viku svratilo je pozornost nekoliko prolaznika, koji 
obavijeste redara što je nedaleko tržnih stolova vršio službu. 
Kad je došao redar bliže, imao je što i raditi: jedva je s te- 
škom mukom izvukao debelu Lojzu iz hrpe snijega. Za obliž- 
njim stolom, u to vrijeme tresla se Cvijeta, nešto od zime, 
nešto od straha, kao šiba, i plakala u sav glas, kao da joj je 
netko umro. Susjedne piljarice i par prolaznika skupilo se 
okolo njih. Nitko nije znao, što se dogodilo. Cvijeta je plakala, 
nije htjela odgovarati, a staru Lojzu trebalo je naprije vući 
iz snijega i čekati, dok dođe k sebi. Jedna susjeda dala joj je 
vrućeg čaja s rumom i stara Lojza konačno otvori usta i reče: 

— Hvala vam lijepa, ljudi, što ste me podignuli. Stara 
sam sirotica, pa sam pala u snijeg, Cvijeta plače, jer me nije 
mogla podignuti . . . 

— Lažeš, stara svodnice! — Zakriči u sav glas Cvijeta, 
koja naglo podigne glavu i opet spusti i nastavi s plakanjem. 

— Ne lažem, ljudi. Kunem se na moje staračke godine, 
da govorim istinu . . . 

— Stara vještice, svodnice: hoćeš li šutjeti, jer ću sve, 
kazati pa sjedi u zatvoru, tamo, kamo spadaš ti i tvoja po- 
kvarena kćerka ... 


— Redar, koji je zapisivao ime stare Lojze, priđe Cvije- 
tinom stolu i zapiše njezino ime, a ona pred svima ispriča, što 
je bilo i kako se dogodilo, da je Lojza dospjela u snijeg. Su- 
sjedne placarice odmah stanu na Cvijetinu stranu i počeše 
glasno osuđivati Lojzu, za koju su sve znale, da nije poštene 
prošlosti, nekojima je bilo poznato, da se i njezina kći bavi 
trgovinom bluda, nekoje su čak znale, da već Lojza dugo 
nagovara za neku kćerinu mušteriju mladu Cvijetu Orešić. 
Čuli su se glasovi protesta, padale oštre riječi grožnje na 
Lojzu, a ona je kao zalivena šutjela i hvatala se za glavu, jer 
je prilično s njom udarila u nešto tvrdo. 

Sve, što je Cvijeta ispričala, redar je zabilježio, kao i nji- 
hova imena te otišao. Cvijeta se požuri i zatvori ranije svoj 
posao. Bilo je tamno, padao je prvi večernji sumrak, zima se 
spuštala sve jača i jača, i nakon onoga događaja Cvijeta nije 
mogla više da izdrži, već je zatvorila posao i otišla. 


XI. 

Tužna i pokunjena napuštala je Cvijeta Jelačićev trg. 
Išla je kroz rasvijetljene ulice i pune pločnike svijeta prema 
svojoj periferiji. Netom očišćene ceste od snijega punile su se 
novim bijelim caklenim pahuljicama; na mnogim poledicama 
padali su konji po ulicama i ljudi po pločnicima. Dobro za- 
motana u premalo topao kaput za ovakvu zimu koračala je 
Cvijeta i prešla željezničku prugu u nadi, da uz smrznuti 
Tuškanački potok produži prema domu po slabo ugaženim 
periferijskim putovima. Kad je prešla cestu i došla do po- 
četka zamrznutoga Tuškanačkog potoka, na koju su padale le- 
dene sniježne iglice i šuštile u zraku, kao da pada tuča, netko 
je zazove: 

— Gospođice Cvijeta! — Nije znala, tko zove. Glas joj je 
bio nepoznat. Mislila je, da se vara i da je to možda Jure. 
Nije bila sigurno, ali pomislila je, tako, jer bi joj Jure sada 
bio najbolje došao; njega je u ovom času željela, samo njega, 
da mu se izjada, makar na ovoj zimi u ovome ledenom pod- 
večernjem sumraku. Zastala je pod svijetlom na početku po- 
toka, i tu počekala par časaka sjenu, što je prilazila k njoj 
s druge strane puta. Bila je to prava pravcata sjena, zamotane 
glave u crnom kaputu, koju je hladan vjetrić sa Sljemena 

privijao uz slabunjavo i mršavo tijelo s ekscentričnim hla- 
čama ozeblog Bubi Longa, svodnika djevojaka. On je na Cvi- 
jetu čekao već dobrih pola sata. Crno mršavo izbrijano lice 
Pubi Longa s dugačkim ustima, koja su se kod govora kre- 
tala kao uši konja, i iz kojih su se pokazivali crni iskvareni 
zubi, što su pod svijetlom podavale Longu oduran i prljav 
izgled, jače nego je zbilja izgledao. Kad ga je u punoj rasvjet- 
ljenosti opazila Cvijeta, bez riječi je nastavila hod, ne oba- 
zirući se na čovjeka, koji joj se približio. Vidio je Bubi, da će 
mu žrtva otići, prije nego što s njom uredi ono, zašto je došao 
ovamo. Uhvati je snažno za ruku i povuče k sebi uz oštri 
prijekor riječima: 

— Imadem s vama govoriti! 

— Sad nije vrijeme, da se govori. Dođite sutra i po danu! 
— i htjede krenuti dalje. Pubi ju uhvati mnogo snažnije za 
kaput, pritisne je uz plot i pogleda svojim crnim hajdučkim 
očima. Cvijeta je htjela da viče, ali nije mogla. Glas ju je 
izdao i ona tek podmuklo zahropće. Mršava crna ruka s 
dugačkim suhim prstima, koji nisu nikada radili, bila joj je 
pod vratom i držala za grkljan. 

— Kad kažem, da želim s vama govoriti, imate slušati! 
Jeste li razumjeli? Treba, da znate i pamtite, tko je Crni 
Longo. On se ne šali. Longo ne štedi, jer se ne boji. Samo 
jedan pokret i strpat ću vas pod ovaj led ovdje dolje u po- 
toku. 

— što želite . . .? promuca drhtavim glasom Cvijeta. 

— želim, da se ne mičete, da me slušate i poslušate, što 
ću vam kazati. Hoćete li? 

— Gospodine, — počne Cvijeta, — ne mogu vam obećati, 
kad ne znam, o čemu se radi? 

— Radi se, evo o ovome! Ja i Beba Lojzina radimo za- 
jednički, i vi nam trebate, da zadovoljimo jednu našu mu- 
šteriju. 

— Ali g . . . gos . . . 

— Kuš! — evo neki čovjek ide, mislit će, da te davim . . . 
i pritisne je snažno rukom za vrat, a s koljenom pričvrsti k 
plotu, da prolaznik ne opazi, što on radi sa Cvijetom. Visoka 
crna sjena najprije je htjela, da prođe uz njih, ali je u 
zadnji čas skrenula iza drvena plota na drugu stranu. Pubi 
pogleda za prolaznikom i, kad je vidio, da se sjena okreće, ali 
odmiče dalje, opet uhvati rukom Cvijetu za goli vrat. Odurna 


hladna i glatka ruka činila se Cvijeti, kao osjet zmije pod 
vratom, koja joj prijeti, da joj svakog časa zada smrtonosan 
ubod. To je ulijevalo toliko straha u kosti siromašnoj Cvijeti, 
da je drhtala kao prut na vodi, ne od zime, nego od straha, a 
Crni Longo je nastavljao. 

— Rekao sam, Cvijeta, trebate nam. Jeste razumjeli? 
Danas ste gurnuli staricu, kad vam je to govorila u snijeg, 
ispričali ste stvar redaru i stavili nas u neugodan položaj. 
Znajte, da Crni Longo imade svuda veza, pa ih imade i na 
policiji. Ništa ne mijenja na stvari, vi treba da ovo dvostruko 
okajete, nego ste trebali . . . 

— Ali al . . . a . . . 

— Kuš! Nema nikakova ali, nego sutra točno u šest sati 
moraš doći u privatni stan gospođe Bebe Loj zine, i ona će ti 
dati instrukcije za sastanak s g. Nikolom Barunićem. Jesi li 
razumjela?! 

— Gospodine, molim gospodine . . . 

— Evo ti na, gospodine ... i svojom crnom smradljivom 
rukom i dugačkim prstima rastegne Cvijeti jednu ćušku po 
zamrzlom licu, što je jače mogao. Cvijeta zajaukne na sav 
glas. 

— A joj! — i u taj tren jedna druga sjena baš u mo- 
mentu, kad je Crni Longo htio i drugi put udariti Cvijetu po 
prozeblim obrazićima, udari snažno rukom Longa po sredini 
čela, da se kao vol u klaonici srušio, tik samoga ogradnog zida 
potoka. Cvijeta je htjela bježati. Kad je vidjela, da je njezin 
osloboditelj snažno uhvatio rukom Crnog Longa, skinuo mu 
nategnutu kapu s očiju, odbacio rubac i razotkrio ovu crnu 
spodobu i pod svijetlom stresao njome, i ćuškao po zaprljanom 
mrskom licu, — tad se Cvijeta približi, jer je po glasu prepo- 
znala svoga spasitelja, đaka Milana Krstića. 

— Oprostite, gospodine, znate, ona je moja... zaruč- 
nica . . . mrmljao je isčuškani Longo, koji se sada jače tresao u 
snažnim Krstiće vim rukama, nego prije Cvijeta u njegovim. 
Pljus! — jedna ćuška, zatim druga po crnom licu . . . 

— Lažeš, huljo gangsterska! Slušao sam cijeli razgovor. 
Zar ti je oko zapelo za poštenu Cvijetu! Htio si je načiniti 
žrtvom svojih prljavih poslova? Huljo, lopužo! Znam, da 
imadeš ti veza na policiji. Znam, i tko te štiti. Radite zajed- 
nički? S tim bolje, dobit ćeš više. Sutra se žali, i pošalji mi 
policiju u stan, da me usred noći odvedu kao najgoreg raz- 

bojnika u zatvor, zato što sam te izlemao i spriječio u tvom 
prljavom poslu. — Razjareni Krstić padao je u sve veći bijes 
i svaku drugu riječ popratio pljuskom po Longovu licu. što 
je više govorio, to ga je više tukao, nemilostivo, kao da se 
osvećuje ne samo radi Cvijete i svih onih djevojaka, što ih je 
Longo zaveo, nego kao da se osvećuje i onim njegovim savez- 
nicima, kod kojih, kako reče Longo, da imade veze, a koji su 
pozatvarali toliko njegovih nedužnih drugova i njega samoga. 
Krstić nije prestajao udarcima i vikao: 

— Hoćeš li još kada pomisliti napastovati ovu djevojku: 
Hoćeš li još igda za kojom pružiti ruku, igda ikoju kada od- 
vesti na podli put? Hoćeš li, govori, svinjo!! 

— Nigda nigda, samo me pustite! Oprostite meni siro- 
mahu, koji moram, nekako živjeti ... i sav izmrcvaren klekne 
Longo na snijeg, moleći skrušeno Krstića za oproštenje sklop- 
ljenim rukama. 

— Ne ćeš ti održati riječi, razboj niče!, — i onako laganog 
podignuo ga na ruke u nakani, da ga baci u potok, ali u taj 
čas pritekne Cvijeta i spriječi Krstića. 

— Nemojte, molim vas, ako Boga znate. Može se zločinac 
udaviti. Vi biste odgovarali na sudu kao ubojica ovog smeta. 
— Krstić uvidi istinitost Cvijetinih riječi i onako posprdno 
zamahne Crnim Longom i baci na drugu stranu puta u veliki 
kup svježeg snijega, u koji se Longo zakopa do zemlje, ali iz 
kojega se još prije iskopao i potrčao cestom bez šešira, bez 
šala, što su ga noge nosile. Krstić protare ruke u snijeg, po- 
ravna kosu, pokrije šešir i izusti: 

— Hulja! Vidio sam ga malo prije, kad sam išao u grad, 
stajao je tu i šetao. Znao sam, da nekoga čeka i evo, vas je 
čekao . . . 

— Hvala vam gospodine! Hvala, po sto puta hvala! 

— Dosta sam bio odmakao, ali sam se vratio i stao iza 
plota. Sve sam čuo, što vam je svodnik govorio . . . 

— čuli ste?, — začuđeno upita Cvijeta i zastane, jer su 
zajednički koračali prema stanu. 

— Što bi bilo na tom čudno? 

— Ništa, ali tako, to su ružne stvari. 

Na raskrsnici oprosti se Cvijeta od Krstića. On ode u 
svoj stan k Uršuli Barić, Cvijeta u svoj k željezničaru Krešu 
Danoviću, kod koga je stanovala. Snijeg je i dalje sve jače 


sipio i pojačavao vjetar. Na periferiju se spuštala hladna 
zimska noć, koja još više sakrivaše obilnim snijegom nizane 
kućice, u kojima su tinjala večernja svijetla i koračali ljudi 
sve jedan po jedan svojim osamljenim, dragim i toplim peri- 
ferijskim domovima. 

XII. 

U kući Mateka Podvode živjelo se udobnim i sitim sva- 
kidašnjim životom onako, kako su živjeli niz godina. Mateka 
su ipak shrvale vječite svađe s Podvodčanima radi putova, 
iako mu nikako nije išlo u glavu, radi čega bi on njima po- 
pustio i zašto je dužan, da u ime općeg dobra žrtvuje na sto- 
tine hiljada dinara, koliko predstavlja zemlja, koju zapre- 
maju putovi. Zašto se grad ne pokaže dobar svojim sugrađa- 
nima, zašto on ne kupi od Mateka zemlju? Matek će dati malo 
jeftinije, samo neka ide, da ne mora slušati u svojim starim 
danima vječite grožnje i svađe sa susjedima, pa A izvještaje 
čitati u novinama o protestnim skupštinama protiv njega i 
cijele članke, koji su upereni na njega, kao najvećeg zlo- 
tvora sirotinjske Podvode. Što su Podvodčani više galamili i 
držali protestne skupštine, to je Matek manje popuštao i 
manje bio spreman na popuštanje. Njega se ne tiču psovke 
Podvodčana; Matek ih i ne čuje, nego onda, kad dođe netko 
galamiti na njega. Ne ide u gostionicu »Dobrom Podvodča- 
ninu«, gdje je središte propagande protiv Mateka, njega se 
ne tiču mnogo ni informacije Jakova Kunteka, koji i bez 
naređenja ide u gostionicu, da sluša, što svijet govori, i da 
kasnije ispriča Mateku grožnje staroga Kranjčevića i ostalih. 

Nije ta obavještajna služba za Jakova ni malo prijatna 
stvar, jer je svima poznato, da je Jakov Matekov izvjestitelj, 
i ono, što kažeš pred njim, kao da si iskresao Mateku u lice. 
Podvodčani nisu štedjeli riječima, djelili su Jakovu lekcije i 
skidali mu njegovu vjernu služinsku krinku s lica. Nisu Pod- 
vodčani napadali samo Mateka, nego i njegovu Reziku i Lu- 
cikii. Sve, što su znali, izbljuvali bi na jadnoga Jakova, a ono, 
što god se ticalo njega, Rezike i Lucike, to ga je najviše bo- 
ljelo, najviše peklo, ali o tom nije nikada ni riječi prozborio 
ni Mateku ni Reziki, ni Luciki. Jakov je bio u punom smislu 
riječi pokorni sluga, koji je marljivo slušao svoga gospodara, 
vjerno izvršivao njegove naredbe; za njega je bio Matek 

gazda. U Jakovljevoj duši bio je po prilici isti onakav osje- 
ćaj odnosa između gazde i gospodara, kakav je bio za feu- 
dalizma između najzatucanijeg sluge i plememtasa. To 
imalo za posljedicu, da je Jakov sve pregono i da je mogao 

sve podnijeti. 

Što je Jakov bio takav, bila je i Rezrkma velika zasluga. 
Ona nije ni najmanje štovala ni voljela svoga muza. O tom 
govori jasno sjećanje na prošlost i sadašnjost. Rezika je zna a, a 
je njezin pravi gazda, čak i muž Matek, a ne Jakov, koji je 
običan i uslužan gunj. Radi toga za Jakova je bilo: šuti u 
Podvodinoj kući! On je govorio tek onda, kad su ga pitali, i 
odgovarao na ono, što se pitalo, inače tegliti je morao po čije i 
dan, kao najgori sluga. I sada, kad je zapao snijeg, i kad je 
svakoga dana pritiskala sve jača zima, nije siromašnom Ja- 
kovu bilo opstanka kod kuće. Ako ga slučajno ne bi Matek 
kamo poslao, brzo bi ga zapregla Rezika: treba, Jakove, da 
doneseš drva za loženje, da ga nacijepaš, naložiš vatru, i a 
prvi ustaneš, da ti žena A djeca ne dođu u hladnu kuhinju i ne- 
zapretano ognjište! često je morao prati i suđe, dok su Lucika 
i Rezika sjedjele mirno u kutu; i djecu bi morao odvesti u 
sobu na spavanje i kod njih biti, dok ne bi zaspala. Kad nije 
bilo takvih poslova, Rezika je znala, da se riješi Jakova, samo 
da joj ne smeta kod kuće. Tada bi se izderala na njega, kako 
narod mora galamiti i dizati bunu radi putova, kad on mjesto 
da odgrće snijeg, samo se vrze oko toplog štednjaka. I njemu 
nije bilo druge, nego i po najvećoj zimi uzeti lopatu i od- 
grtati putove i praviti prolaze. Zaludu se znojio, zaludu radio 
kao crv; njegove dvije žuljevite ruke nisu mogle da obave 
posao, koji bi svakodnevno bio za najmanje pet i više ljudi. 

Znala je za tu nemoć Rezika, i uvijek se na taj način 
rješavala Jakova, kadgod joj je smetao. Danas mu je dala i 
jedan drugi posao, koji Jakov vrlo rijetko radi; imao je da 
opere kuhinju i očisti štednjak. Ta ona je tako izmučena, i na 
sve ne dospije. Lucika je još mlada djevojčica i to nije nje- 
zin posao. . 

Marljivo je danas poslije podne redio kuhinju Jakov 

Kuntek. Rezika je pripremala večeru, Matek je u svojoj sobi 
nešto računao i bilježio, dok je Lucika sjedjela pokraj prozora 
lijepo odjevena u novoj kućnoj haljinici i u laganim papuči- 
cama. Radila je ručni rad i u sebi pjevuckala. Nije uopće ni 
s kim razgovarala, nije se nje ticala svađa braće i njihov 

plač, s njima bi tek katkada stara Rezika obračunata: jednog 
bi udarila rukom, u drugog što bacila, što bi joj bilo naj- 
bliže, treći bi utekao i tako bi svršavala svađa. Jakov se bojao 
miješati u Rezikine poslove, to se njega ne tiče, glavno, da 
ga Rezika ostavi na miru. 

Ni slutio nije Jakov, zašto on to tako uređuje i dotjeruje 
kuhinju. O tom su znale samo Rezika i nešto raspjevana Lu- 
cika. Rezika se veselila, dok je Luci bila potpuno ravnodušna, 
i nije se mogla veseliti nikakovu sastanku, nikakovu posjetu 
Jure Parčića. Ona ga gleda svakog dana i nikada nije za 
sebe ništa, a ma ništa simpatično opazila, čula je o njemu 
pričati mnogo od samog Ivana Kesića, još više je o njemu pri- 
čala njezina mama. Rezika je bila u Juru upravo ludo za- 
ljubljena i on joj je imponirao cijelim svojim držanjem, 
karakterom i nastupom. Uvijek je govorila Luciki: 

— Kćerko, poslušaj mene, ja sam iskusnija od tebe. Jure 
je dobar mladić, zdrav i pošten. Imade i lijep zanat, može i 
napredovati, njega se drži! 

— što ću se držati, — odgovarala bi posprdno Lucika, — 
kad me ne će. Više voli onu placaricu Cvijetu, nego cijeli 
svijet . . . 

— Udesila sam, kćeri, da se Jure okani Cvijete, ude- 
sila, Luci moja! Zar ne opažaš, njih dvoje se više ne sastaju? 
Jure ide na jednu stranu u jutro na posao, ona na drugu? 

— To još ne znači, da mene voli, ja se ne ću, razumiješ 
li, nikome gurati, kad imadem onoga, koga volim i koji voli 
mene, i koji nije ništa gori, nego je Jure, čak još bolji, da 
bolji, bolji!!! 

— Šuti, nesretnice, što si se razvikala. Znam, za- kojim ti 
srce gine. Taj sjedi u hladovini, toga se ne ćeš brzo dočepati. 
I za tog sam se ja pobrinula i pobrinut ću se, da se odaleči 
od tebe. Je si li razumjela?! 

— Razumjela, razumjela, — kroz suze progovori oža- 
lošćena Lucika, kako ne bih razumjela, kad znam, da Ivan 
Kesić sjedi u zatvoru i da ga tamo možda muče; gladan je, 
zaprljan i svakakav; nigdje nitko ne dolazi do njega, nitko 
mu ne daje ni tople vode, kamo li tople okrepe. O Ivane, 
Ivane ... — Tužno spusti Lucika iglu i zaplače. 

— Plači, plači! Možeš do vijeka. Rezika je pametna; 
znade, što čini. Kad ostariš, vidjet ćeš, da je Rezika dobro 
govorila i blagoslivljat ćeš ju u deveto koljeno. Imadeš poći 

za Juru Parčića, ili ćete nestati ispod moga krova. Plači, — 
plači! No, to mi se sviđa, gospođice samo plači. Zašto nisi 
onda plakala, kad si napustila školu i došla kući puna drugih 
redova? Zašto nisi tada plakala, kad si se kao najgora dje- 
vojčura skitala s trgovačkim pomoćnicima svuda i svakuda, 
kad si bježala od kuće i sastajala se kriomice, sada s ovim, 
sad s onim i kad sam konačno morala ići s tobom k liječniku 
da te spasem od sramote, koju bi bila mojem poštenom domu 
načinila? Ne ću više da čujem ni riječi; je si li razumjela! Kad 
si okusila muža, ti moraš, da ga imaš, radi toga treba se 
vjenčati, pa neka poslije muž pazi na tebe, a ne, da ja stra- 
hujem i da me radi tebe Matek progoni i gnjavi. Dok sam 
živa, ti ne ćeš ići za komunista Kesića, ne ću da se moj rod 
bratimi s Uršinom rajom, ne ću da ti muž bude ona šprlenta 
od Ivana, nego da imadeš zdrava i jaka muškarca, koji se 
tebi dolikuje, a ne da pored onog gmizavca tražiš druge i 
postaneš svačija i ničija. Zato ne plači, Luci srce moje. Ja sam 
ti majka i meni treba, da je stalo do tvojega dobra: ako bu- 
deš ti u životu vesela i zadovoljna bit ću i ja . . . 

— Znam, znam, mama, ali ja volim Ivana Kesića. Ne od 
danas, ne od jučer, nego od onda još, kad sam išla u školu. 
Radi njega sam zapuštala učenje. Nisam mogla odbiti, a da se 
s njim ne sastajem ... 

— Sastaješ, sastaješ! Nesretnice, ono što si već nosila u 
utrobi, čije je ono bilo? 

— Njegovo! 

— Tako? — To čujem prvi put! Dakle, onda si mi la- 
gala, kad si rekla, da ga poznaješ po viđenju, ali da ne znaš, 
kako se zove i da je trgovački pomoćnik? 

— Lagala sam, jer sam znala, da bi bila ti išla vikati na 
Ivana i činila mu neprilike . . . 

— Tako je to! Sada znam, u kom grmu leži zec. No 
platit će mi on za sve zajedno. Platiti, razumiješ platiti. Ne 
samo on, nego i ti. 

čim su Rezika i Lucika počele razgovarati, Jakov je 
napustio kuhinju, i otišao s lopatom na cestu. Matek je cijelo 
vrijeme bio u svojoj sobi, djeca su se igrala okolo njega, druga 
su u svojoj maloj sobici iza kuhinje učila naizust neke pje- 
smice za školu. Vani se spuštao mrak i u kuhinji se upalilo 
svijetlo. Rezika je dovršavala večeru, Lucika je zamišljena i 
rastužena radila i dalje ručni rad, dok ju ne prekine osorni 


glas majke neka razastre stol, jer treba danas da se malo 
ranije večera. Zar ne zna, da će doći Jure Parčić na čaj? 

Hrana je bila gotova, Lucika je priredila stol i doskora 
se našla i večera na stolu. U to vrijeme vratio se Jakov s 
ulice i za stolom se našli svi na okupu zajedno s djecom. Za 
večere malo su razgovarali. Bila je dobra zimska večera: pe- 
čena svinjetina i kiseli kupus s pečenim krumpirom. Svi su 
zadovoljno i s užitkom jeli, pa kako i ne će: to je večera 
upravo stvorena za ovakvo vrijeme. Našlo se je u kući i nešto 
crnog, vrlo dobroga dalmatinskog vina, pa su prilično i po- 
tegnuli, počevši od Mateka i Jakova, preko Rezike i Lucike, do 
najmanjeg djeteta. Kad je bila večera gotova, djecu je Jakov 
poveo u njihovu sobu, Rezika i Lucika su pospremile suđe, 
Matek je zadimio svoju kratku lulu i nakon toga otišao u sobu, 
i legao u krevet, jer je nešto bio prehlađen. Naručio je Reziki, 
neka mu skuha vina i da mu donese novine, kad dođe 
raznosač. 

Opet su ostale u kuhinjici Rezika i Lucika te čekale, da 
im dođe najavljeni gost, koji se ne nalazi ništa dalje, nego 
iznad njihove kuhinje. Djeca su brzo zaspala. Legao je i 
umorni Jakov, koji jutros rano ustao i naradio se kroz dan. 
Njega se nije puno ticao posao Rezike i Lucike, kao što nije 
do njegova uha dolazio ni glas gitare i pjev N at ali je Rož- 
kovske, koja je iznad njih svirala i pjevuckala. 

Lucika je rado slušala Nataliju, kad bi zasvirala i za- 
pjevala, ali u ovom času nije joj bila prijatna njezina pjesma, 
jer ona ju podsjeća na nešto, čega nema, nešto, što je daleko od 
nje, možda gladno, žedno, a možda se i smrzava. To je bilo 
sjećanje na Ivana Kesića. Sve Lucikine misli bile su kod 
njega, sve, sve. S tim više, što je majka jače protiv njega 
rogoborila i što joj je evo za večeras uspjelo namamiti Juru, 
njezinu simpatiju. Zar majka misli, razmišljala je u sebi 
Lucika, da se tako lako zaboravlja onaj, koga čovjek voli? 
Lucika voli Ivana, iako je istina, da nije bilo ono dijete nje- 
govo, jer njega je tek tada upoznala. Dijete je bilo od nje- 
zine prve ljubavi, đaka Milana Krstića, ništa za to; bolje da 
majka misli, da je prije imala s njim odnošaje, pa da ne će 
imati ništa ni protiv sadašnjih. Zašto joj sada silom nameće 
Juru, kad znade, da on voli samo Cvijetu i nikoga drugog, i 
kad ona voli njega do ludila? U tome svom razmišljanju Lucika 

se okrene naglo k majci, koja se spremala na pletenje vunene 
čarape i upita: 

— Mama, kako bi bilo, da pozovemo ovamo i gospođu 
Nataliju? čuj, kako lijepo pjeva i milozvučno svira. Zar no 
čuješ, zar te to ne dira? 

— čujem, ali što bi me diralo? Natalija i onako nekako 
previše gleda za Jurom. Meni se Čini, da se i njoj sviđa i to 
ne malo. 

— Pa zašto ga baš meni naguravaš? 

— Šuti, ja znam zašto, i ne pitaj! Ako hoćeš, možeš po- 
zvati Nataliju, nemam ništa protiv toga. Ona je Ruskinja, 
sviđa joj se jaki Čaj, načinila sam i slatkiša, a ona možda nije 
ni večerala. 

— Ja ću je zvati, mama, zvat ću je. — Lucika baci ručni 
rad, ogrne kaput i nestane iz kuhinje, te pohita preko dvo- 
rišta po snijegu prema loj tr ama, kojima se penjalo u stan 
Natalije Rožkovske. 

Bez kucanja Lucika uleti u sobicu Natalije Rožkovske, 
koja ju gotovo nije ni primjetila, kad je ušla, jer je bila zane- 
sena pjevom omiljele pjesme i omamljena zvukom gitare. 
Zaludu je Lucika nastojala na sve moguće načine, da skloni 
Nataliju, da dođe dolje k njima na čaj, — Natalija nije o tome 
htjela ni da čuje. 

— Zahvaljujem, gospođice, ne mogu, ne mogu. 

— Lijepo vas molim, gospođo Natalijo, — skrušeno je 
molila Lucika, — popit ćete malo čaja, pojesti malo slatkiša, 
pa se možete opet vratiti u svoju sobu. 

— Drugi put, sada ne mogu, Lucika, nisam raspoložena 
i kadgod sviram, ako ne sviram drugom, onda sam, Luci, 
slabe volje. Nesretna sam, kadgod uzmem u ruku gitaru; kako 
i ne ću biti nesretna i nezadovoljna? Već tri dana nema mi 
Aljoše. Ne znam, kamo ni kuda je otišao, bojim se ići pitati 
tamo za njega, gdje se po svoj prilici nalazi. 

— Gdje se nalazi? — upita radoznalo Lucika. 

— Mislim, da se nalazi, gdje i tvoj Ivan Kesić. 

— Kako je tamo Aljoša mogao doći i zašto? Barem on je 
s njima dobar? 

— Da, dobar je s njima, Lucika? Ako hoćeš želim ti 
biti iskrena i reći: ja ne znam, ali mislim, da je Aljoša njihov 
špijun . . . 

— O tom govori cijela Podvoda. 


— Znam. Podvoda govori i o tom, da je Aljoša prijavio 

I najviše ljudi, na temelju nagovora i za pare, tvoje majke, — 

Luci, oprosti mi, moram biti iskrena. 

— Gospođo? — plane Lucika sva bijesna od srdžbe, — 
ja vam ne dopuštam vrijeđati moju majku! 

— Imaš pravo, žao mi je, Luci. Istina, nije uvreda, ako 
ti kažem, da su baš tvoje ljubavi Ivan Kesić i Milan Krstić 
najviše sjedjeli nedužni u zatvoru, i da ih je po nagovoru 
tvoje majke prijavio Aljoša policiji, jer je špijun iz bijede, 
čuješ Lucika iz bijede, i u najviše sh, čajeva žrtva je bio 
tvoje majke. 

i — Ne vjerujem, gospođo, da bi moja majka mogla biti 

I takva, i da bi mogla, takvo što učiniti protiv Ivana. Znam, 

| Ivana Kesića ne može vidjeti, isto tako, kao što ne može 

| vidjeti ni Milana Krstića. Ne vjerujem ipak, ne mogu vje- 

rovati. To nije istina, nije, nije Natalija. Vi lažete, vi ste 
\k isto tako podla i opaka, kao vaš muž! — i Lucika plačući 

| utekne iz stana gospođe Natalije u kuhinju, u kojoj se nalazila 

I majka Rezika, i s kojom je već razgovarao Jure Parčić, koji 

I je malo prije ušao u kuhinju i sjedio za stolom. Lucika se 

uopće nije pozdravila s Jurom. Oni su opazili zlovolju Luci- 
kinu, koju je Juro kako tako razumio, premda to Reziki nije 
išlo u glavu. 

— No, Luci, srce moje, zašto se ne pozdraviš s gospo- 
dinom Jurom? 

— Ne ću, da se pozdravljam ni s tobom ni s Jurom i ni 
s kim, razumiješ, ni s kim ... i brižne u plač. 

— Što ti je opet? Zar ti je što izlagala ruska pokvare- 
nica, zar si po to išla gore? 

— Išla sam i još ću otići! Zašto ne bih otišla? Doznala 
sam, tko je Ivana Kesića spremio u zatvor, tko, govori, mama? 
f — Tko?, što ja znam, tko, — počela se izvlačiti Rezika, 

I jer joj je bilo neprijatno. Jure je samo slušao i čekao, da 

| dozna, što to misli Lucika, jer je već i njemu nešto bilo po- 

znato. 

— Aljoša ga je denuncirao, Aljoša denuncira cijelu Pod- 
vodu kod policije. 

— To je stara stvar. Za to je plaćen. 

— Plaćen, ali imade netko, koji mu pomaže, to si ti! 
j — Ja? Ti, pokvarenice, niš koristi. Znala sam, da te je 

nečim počastila ruska pokvarenica, znala sam. Platit ćeš mi 

to ti i ona, — i potrči na Luciku, da ju udari. Jure je morao 
da brani kćerku od majke. Međutim Luci nije dugo ostala u 
kuhinji, brzo se izgubila u sobu. Ostali su u kuhinji sami 
Jure i Rezika. 

— Dat ću ja tebi, — ponavljala je glasno Rezika, — tebi 
i onoj gore, koja takva stvari podmeće meni. Zar bih ja imala 
razloga prijavljivati nekoga? Imadem li ja koristi od toga 
ili ona? čuvajte se, Jure, meni se sve čini, da se vama 
Natalija nekako previše sviđa, te vi katkada i k njoj zalazite. 
Zar ne čujete, kako svira i pjeva. To ne pjeva za mene, nego 
za vas. Jednoga lijepog dana mogla bi vam prisjesti njezina 
pjesma, Natalija je opaka žena. 

— Mislim, gospođo, — poče tiho Jure, — da je Natalija 
duša od žene i čovjeku bi dala srce iz njedara. Ja u životu 
nisam nikada sreo tako dobre žene. Poznato mi je, da je 
njezin muž špijun, radi toga ona često plače, to nju boli, ona 
nema s njim ništa zajedničko, nego to, što vode skupno ku- 
ćanstvo i imadu zajednički stan. Aljoša živi od svoje zarade, 
Natalija od svoje. Natalija se prehranjuje šivanjem, Aljoša 
prijavljivanjem i prodavanjem novina. Šteta je samo, go- 
spođo Reziko, što ona onako lijepa, dobra i radina mora 

živjeti s onom ništarijom, velim vam šteta. 

— Dakle je i vi branite? No, lijepo vas je udesila, vrlo 
lijepo! . . . Kako mi se čini, sad vam srce ne gine samo za Cvi- 
jetom, nego vidim, vi imadete mnogo simpatija i za Nataliju? 

— Krivo me shvaćate, gospođo! Često mislim, da imadem 
simpatiju samo za naše ljude i za one, koje volim; budite 
uvjereni, da imadem, kad vidim u bijedi čovjeka, uvjek sim- 
patije za njega, makar tko i što bio. 

— Znam, da ne pitate za prošlost, ne gledate na ono 
zlo, kad vam se sviđa Natalija. A ne znate li vi, Jure, da je 
Natalija najpokvarenija žena periferije? Vama nije poznato; 
ona odlazi svakog tjedna dva puta u stan trgovcu Nikolu Ba- 
ruiniću. Ne znate valjda ni to, da ona nagovara Cvijetu Orešić, 
neka i ona pođe s njom? Oko gospodina Barunića palo je na 
vašu prečistu Cvijetu i sada ju ta svodilja vuče u svoje po- 
kvareno kolo. Jest, tako je, gospodine. Ja znam njezine po- 
slove, znam i njihove putove, ništa ne utekme mome dobrom 
oku! 

Kao okamenjen slušao je Jure tu Rezikinu propovijed. 
Boljelo ga je, što govori za Nataliju, no možda imade u tom 


nešto istine. Natalija, ako to čini, radi iz bijede i mora od 
nečega živjeti. Uostalom on i nema nekih naročitih simpatija 
prema Nataliji, Jure od nje ne traži nevinost i čistoću. On je 
s njom samo dobar drug i prijatelj, da prijatelj i u posljednje 
vrijeme sve češće se posjećuju. Tek to, što mu kaže za Cvi- 
jetu, to ne vjeruje. Ne vjeruje i ne može vjerovati. Krstić 
mu je nedavno nešto pričao o slučaju s Crnim Longom. Na- 
kon toga ne vjeruje, da bi imala Cvijeta kakve veze s Lon- 
gom i njegovim poslovima. Boljelo ga, bilo mu teško pri duši; 
gotovo više od mjesec dana ne govori s Cvijetom. Jure je nije 
zaboravio, nego ju još uvijek voli istim žarom, istim čuvstvom, 
možda i jače, nego u prve dane njihova poznanstva. Ne 
može je zaboraviti. Pa ipak, ako i ne vjeruje, da je sve to 
istina, ipak u njegovoj duši jest nešto, što ne dopušta, da 
nastavi sa Cvijetom. I nakon poduljeg razmišljanja odgo- 
vori Reziki: 

— Znam, gospođo, da ste vi dobrog oka i da vam ništa 
ne utekne, — ja mislim, da ni vi uvijek ne govorite sto po- 
stotnu istinu. 

— Gospodine Jure? — upita nekim prijekornim glasom 
Rezika. 

— Hoćete li, gospođo, da govorimo istinu, možemo go- 
voriti. Meni je drago. Ja također znam, da je Aljoša prijavio 
Ivana Kesića na vašu molbu i po vašem savjetu . . . 

~ — Molim, gospodine Jure . . .? 

— Nemate što moliti, ja sam u stvari neumoljiv. Izvolite 
me mirno saslušati i prosudite, što znam i što sam čuo. Vaša 
prijava Ivana Kesića je donekle razumljiva, (jer ine ćete 
da vam bude zet, ali kako vi, gospođo, tumačite vaše odnose 
sa siromašnim đakom Milanom Krstićem, koji je imao odnose 
i s vašom Luci . . . 

— Zabranjujem vam tako govoriti, zabranjujem! Jeste li 
čuli? Ne ću da me u mojoj kući vrijeđate, ja sam poštena 
žena. Nemam posla ni s kakovim Krstićem, nit sam kada 
imala! 

— Molim, gospođo, to vi velite, što o tom kaže Milan 
Krstić, što bi imao pričati sam Ivan Kesić, koji siromah samo 
radi toga strada, što nije htio imati posla s vama. Ovo pozi- 
vanje, vječita pozivanja, da dođem k vama nisu radi Lucike, 
nego radi vas, razumijete radi vas! Vi rogoborite protiv Na- 
talije, protiv Cvijete protiv cijele periferije. Vi ste poslovna 


prijateljica Bebe Loj zine. Ako mislite, da lažem, pitajte Mi 
lana Krstića, koga tako neumorno molite i zaklinjete, neka 
vam dođe, da vas zadovolji. Stidite se, vi pokvarena i podla 
ženetino! — obuče kaput, zalupi vratima i ode u zimsku 
sniježnu noć. Išao je dugo i obilazio gradskim putovima, dok 
je kod Podvodinih bilo svijetlo i pokraj svjetiljke sjedila 
Rezika i plela čarapu i čekala, dugo čekala. Bila je bijesna 
na Juru, bijesna na Luciku, na Milana i na cijelu periferiju. 
Jurine prodike se nje ništa ne tiču. Rezika je u životu mnogo 
toga podnijela, podnijet će i to. Glavno, da nije nitko cuo, 
što je Jure govorio, pa da je i čuo, što se to koga tiče? Zar je 
ona dužna nekome polagati račune? Nije li ona slobodna žena, 
koja čini, što je nju volja i dokle je nju volja? Jest, tko joj sto 
može! što se to koga tiče, ako imade i deset muževa, a ne tri? 
Skuhala je Mateku vino i odnesla novine, koje je malo prije 
donio raznosač i nastavila pletivom čarape u kuhinji. 

Bio je petak, dan, kad je obično k njoj znao dolaziti đak 
Milan Krstić. Nije ga već bilo kod nje od onoga dana, kad 
su uhapsili Kesića. Zna Rezika vrlo dobro, da se mladi go- 
spodičić ljuti. Konačno, što se njega tiču njezini poslovi? 
On ne dolazi zabadava ovamo. Treba, da joj je zahvalan, 
jer da nije bilo nje, bio bi već davno umro od gladi. Sada je 
pritisnula zima, pokucat će on još na njezina vrata. Već je 
htjela otići cna počinak, kad netko oprezno pokuca na kuhinj- 
ski prozorčić. Bilo već je negdje oko jedanaest sati. Bio joj 
je poznat taj naročiti kucaj i odmah je znala, tko dolazi. Uga- 
sila je svijetlo i otvorila polako vrata. U kuhinju je ušao đak 
Milan Krstić, sav prozebao od zime, koji je šetao i šetao, dok 
je dočekao običaj enu dobu, da može pokucati na Rezikina 
vrata i stupiti u toplu kuhinju, u kojoj je znao, da će ugri- 
jati ozeblo tijelo. 

Večeras se je obilno svetila Rezika Krstiću. Htio je vec 
siromah, otići, ali zadržala ga; njemu je bilo ovo zadržavanje 
i prijatno. Najprije ga dobro najela, ponudila ga toplim čajem 
s rumom i slatkišima, i poslije se ugodno s njim zabavljala, 
mnogo ugodnije, nego prije, kad je dolazio svaki tjedan. Na 
koncu ga nagradila prilično i zaprijetila mu, ako još igda išta 
izbrblja Juri, da će ga potjerati i da više ne će nikada smjeti 
pod njezin krov. 

Krstić izađe i još prije, nego je došao do svojega stana, 
susreo je Juru. Sve su ispripovjedili jedan drugome. Krstić 

je imao prilično novaca, pa odoše zajednički u grad. Obišli su 
sve noćne lokale, gdje se sviralo, plesalo i pjevalo. Zabavljali 
se s pjevačicama sevdalinka i pod zoru vratili obojica pijani 
kući na svoju snijegom pokritu periferiju. 


XIII. 

Od one večeri, kad je Jure Parčić zameo kavgu u kući 
Rezike Kuntek, zamrzila ga je iz dna duše. Sve njezine pri- 
jašnje simpatije za njega sada su se preokrenule u antipatiju, 
zlobu, jad i težnju za osvetom. Jedine večeri nagovarala je 
na sve moguće načine Mateka, neka otkaže Juri stan, no 
Matek, iako se držao, da ništa ne zna, bio je vrlo dobro 
upućen u Rezikine namjere. Poznavao je njezinu bol, da mi- 
jenja muškarce. Matek joj nije branio, ipak nije mu bilo 
simpatično, s tim više, što je to poznato cijeloj periferiji i 
djeca su odrasla, a Luci je već djevojka za udaju, često joj je 
popuštao Matek; za čudo ovog puta nije. Matekova tvrdo- 
glavost činila je Reziku još srditijom i bjesnijom na Juru. 
Osvetila bi mu se na drugi način, da je slučajno Aljoša Rož- 
kovski na slobodi, — no on siromah sjedi u zatvoru za to, 
što je lažno za pare obi jedio jednoga viđenog gradskog advo- 
kata, no taj nije odsjedio u zatvoru poput Ivana Kesića i dru- 
gih, nego preko veza iskopao se iz zatvora i tužio policiju 
sudu i stavio ju u neugodnu situaciju. Svejedno, ni ta doka- 
zana lažna prijava sa strane Aljoše nije pomogla Kesiću, da 
ga puste na slobodu. On je i onako bio sumnjiv, pa im je bilo 
drago, da sjedi što dulje vremena u zatvoru; možda se što iz 
njega izvuče. 

Rezika nije mogla nikako nauditi Juri Parčiću, a možda 
bi i bila, da ga se nije bojala. Bojala se Rezika njega više 
nego Jakova, više nego samoga Mateka. Taj strah ulijevao 
joj je poštovanje prema njemu, možda je dolazio i iz simpa- 
tija i strastvene žudnje za njim? Teško je pogoditi tajne niti 
žene, koja je stvorena za ljubav i za uživanje. Ni sama Re- 
zika nije znala, odakle dolazi taj strah u nju i zašto strah, kad 
je znala svakom doći na kraj, samo Juri nikako ne može. 
Kad se ne može osvetiti njemu, zašto se ne bi osvetila Cvi- 
jeti. Za Nataliju lako, nju Jure ne voli; ali voli Cvijetu, i ona 

njega, to joj je dobro poznato. Neka, treba da osjeti njezinu 
moć treba, da pridošlice vide, što je i tko je Rezika Kuntek. 

Debela kora snijega i leda pokrivala je periferijske pu- 
tove u prvom večernjem sumraku. Ledeni je vjetrić hladio 
studenu i snijegom pokrivenu periferiju. Uzduh je mirisao po 
snijegu, kao da ga nije dosta, i kao da misli vječno pokrivati 
blatnjave periferijske putove. U toni sumraku koracala je 
Rezika svojoj susjedi Josipi Danović, ženi željezničara Kreše, 
koji je svaki drugi dan dolazio kući, kod koje je stanovala 
Cvijeta Orešić. Rezika je zatekla Josipu u polutami u kuhi- 
njici, gdje za štednjakom sprema večeru. 

— Dobar večer, susjedo Josipo? 

Dobar večer, gospođo Reziko! Što vas dobro nosi k 

meni? . 

— Tako, došla sam malo do vas, da vidim, sto je kod 

vas novo. 

Kod mene, gospođo ništa. Mnogo ne zalazim susje- 

dama, ni one k meni i ne zanimaju me novosti naše Podvode. 
Vani je zima, ja ovdje u kuhinji sjedim kod toplog štednjaka i 
pletem čarape po cijeli dan. U večer mi dođe Cvijeta, pro- 
čita na glas novine i više ništa. 

— Vi se, čini se, dobro slažete sa Cvijetom? 

— Kako vidite, baš dobro; da vam pravo kažem, Cvijeta 
je dobra i radina djevojka. Nemam djece i volim je kao ro- 
đenu kćerku. Samo sirotica posljednje vrijeme kao da vene 
poput grane na stablu. Prehlađena je cijelu zimu. Govorim 
joj, da prestane s trgovanjem voća, bar sada dok traje silna 
zima, ali ne će ni da čuje. Misli, da ću je otjerati, ako mi koji 
mjesec ne plati stanarinu; ja od nje stanarine i ne tražim. 
Evala Bogu, moj muž imade toliku plaću, koliko je nama 
dosta u vlastitoj kućici. 

— Dobra ste vi, Josipo, dobra, to ja uvijek govorim, — 
odgovori Rezika samo, da prekine Josipu u njezinu hvaljenju 

Cvijete. . 

— Dobrome je svatko dobar, — odvrati Josipa i upali 

svijetlo, jer je već bio potpuni mrak u kuhinjici. 

— Meni se Čini, susjedo, da Cvijeta o vama ne priča tako 
pohvalno, kao što vi o njoj? Možda i ne znate^ ali ona vas 
uvijek ogovara. Da ste vi ovakva žena, onakva, čak čula sam, 
da priča, kako ju vi kradete i da je držite samo zato, da 
vam pomogne otplatiti dug . . . 

— Kakav dug, kakva krađa? — Srdito i uvrijeđeno 
skoči Josipa. — Ja ni moj muž nemamo ni dinara duga, ra- 
zumijete li, ni dinara! Mi imademo dosta za nas do smrti. 
Meni ne treba Cvijetina ni vašeg, ni ničijeg. Jeste razumjeli!? 

— Žao mi je, što sam vam iskreno rekla ono, što sam 
čula, — počme laskavo Rezika, — ali ja to ne govorim, nego 
vaša stanarka Cvijeta. Ona još koješta o vama i vašem mužu 
priča, i ja se upravo čudim, kako ju vi poštena i čestita žena 
možete držati pod vašim krovom?! 

— Pod mojim krovom ne će biti nitko, tko će lagati, 
jeste li razumjeli? Ako je istina, to, što vi govorite, budite 
uvjereni, da ne će moći prenoćiti pod mojim krovom. Volim 
je kao rođenu kćerku, ja se za nju staram, kao za svoje 
dijete, a ona da o meni tako? Teško siromahu čovjeku kad 
nema od srca poroda i vlastitog djeteta, koje bi ga u starosti 
prigledalo. O crna nezahvalnosti ... i siromašna žena zaplače 
tako bolno, kao da joj je majka umrla. — Pa budi dobar, — 
nastavljala je plačući Josipa, — kuhaj joj čaj, njeguj i tješi. 
Kao majka sam joj bila, gospođo Reziko, kao majka, znate, 
kao majka, voljela sam ju kao svoje dijete, ne samo ja; 
nego i moj muž. Kako ju ne bi čovjek volio? Cvijeta je dobra, 
kao kruh koji se jede, ona je draga i mila, da već milija ne 
može biti. U posljednje vrijeme strašno je nesretna radi svađe 
s Jurom, i još sam joj bila bolja, bolja, nego bi joj bila i 
rođena majka. Ah, siromah čovjek, siromah čovjek, kad nema 
od srca poroda. Sirotica ja, sirotica ja, što sam dočekala pod 
svoje stare dane, da me netko za moje dobro ogovara i laže 
koješta, sirotica ja, oh, Krešo. 

Rezika je slavodobitno triumfirala, i sto je Josipa sažal- 
nije plakala i naricala na glas, to je ona više uživala i jače 
bockala. Rezika je imala nešto divljačko u sebi; upravo je 
sadistički uživala, kad je mogla nekome napakostiti, samo da 
udovolji svojoj osveti jivost i i dade barem kakvu takvu za- 
dovoljštinu svome sircu. Radi toga je nastavljala: 

— Ne plačite, susjedo Josipo. Nemate za čim plakati, sve 
Cvijete i cijeli Velebit djevojaka, odakle je ona, ne vrijedi 
vaših sažalnih suza. Vjerujte mi, da je bilo i meni teško, kad 
sam dočula njezine klevete o vama; nisam htjela, da vam ih 
odmah kažem, dok se nisam uvjerila, odgovaraju li istini ili 
ne. Sve, što sam vam ispričala, prava je pravcata istina. Ne 
makla se s ovoga mjesta, ako nije. Ne samo to, susjedo Jo- 

sipo, nego ja se uopće čudim, kako ste ju mogli uzeti pod svoj 
pošteni krov. Za ne znate, da je ona djevo jčura najgore vrsti. 

Najgore vrsti? — upita začuđeno Josipa. 

— što se čudite? Barem to je poznato cijeloj periferiji. 
Cvijeta je ne samo placarica, nego i pokvarenica. Čula sam, 
da je poslovna prijateljica Bebe, kćerke njezine susjede na 
trgu, Lojze Lajave, koja je poznata zbog sumnjivih poslova. 
Samo kako čujem, vas se boji, i ne izlazi noću, nego po danu. 
Poznato mi je: Cvijeta već nekoliko mjeseci zalazi u stan 
trgovca Nikole Barunića i ostaje cijelo poslije podne s njim 

sama u sobi. v 1 

— Nemoguće, nemoguće, ne mogu vjerovati. počela je 

lamatati rukama Josipa, koja je rado išla u crkvu i uvijek s 

krunicom u ruci molila Boga. 

— Znam, da vi mislite, da je nemoguće. Nisam ni ja 
vjerovala, ali ako ne vjerujete, obratite se na Pubu Longa ili 
ću vam ga dovesti, pa neka on govori. 

— Vjerujem, vjerujem, dosta, gospođo Reziko, dosta 
dosta. Ne će više ona pod mojim krovom prenoćiti, ne će, ne 
će, razumijete li? Da mi je rođena kćerka, ne bi pod njim no- 
ćila, kamo li kad nije ništa. Van, napolje, na snijeg, na zimu, 
neka crkne i onako kašljuca, ne će dugo, i treba da crkne. 
Ovakav ološ treba istrijebiti sa svijeta, istrijebiti — kao u 
ludilu vikala je Josipa koješta. Rezika je uživala, njezina mi- 
sija je uspjela. Ipak nije pravedno, Josipu treba umiriti, i 
Rezika počne: 

— Susjedo Josipo, umirite se. Svega imade na ovom svi- 
jetu. Svakakvih je grijeha kod Boga. Nemojte ju sir . . . vrata 
se širom otvore, i kao vjetar bane u kuhinjicu Cvijeta Orešic, 
koja je gorjela od gnjeva i srdžbe, čuvši iza vrata razgovor 
između Josipe i Rezike. Baš se vraćala iz grada i vidjela pred 
sobom Reziku. Pustila ju je naprijed, jer je znala, da nije za- 
badava došla Danovićevima. Radi kašlja teškom mukom je 
izdržala na hladnom hodniku; ali eto, izdržala je, kašalj ju 
nije izdao prije vremena. 

Cvijeta je ušla u kuhinjicu i zatvorila za sobom vrata, i 
kad je pogledala u zaprepaštenu Josipu u crnini i u zacrve- 
njenu kao rak Reziku, koja je htjela pobjeći, da se nekamo 
sklone izgubila je riječ; Cvijeta se opet sabrala i počela go- 
voriti: 

— što ste izgubile riječ? Čula sam sve! 


— Sve? — razbeči usta Rezika. 

Gadna ženo, sve sam čula! čula sam, kako si lagala, kako 
si me klevetala. Zar ja odlazim Baruniću, zar se ja s njim va- 
ljam ili ti! Zar ja imadem posla sa Bebom ili ti? Nije li vaš 
zajednički poslovođa Pubi Longo, kome je Krstić ne- 
davno naravnao rebra? Nemaš li ti odnošaje s đakom Krsti- 
ćem, nisi li pola periferije prijavila policiji preko Aljoše? Ne 
sjedi li radi tebe Ivan Kesić, nisi li ti ona, koja živi sa starim 
Matekom Pod vodom i sa Jakovom, nisi li ti sve i svašta? Oči 
ću ti izvaditi. Klevetnice, svinjo! Rođenoj kćeri zaručnike pre- 
uzimaš, rođenoj kćeri tražiš partiju za udaju, koja se tebi 
sviđa, i koja bi mogla tebe zadovoljiti... 

— Cvijetke — prekine ju začuđena Josipa. 

Ništa. Ubit ću je, ubiti — poleti razgnjevljena i za- 
plakana Cvijeta, koja nije bila vična ovakvim tučnjavama, na 
Reziku, koja se s pomoću Josipe dokopa vrata i nestane iz 
kućice. 

Dugo se još čulo objašnjavanje između Josipe i Cvijete, 
kojoj je riječi sve više i više prekidao kašalj. Bila je prehla- 
đena, sada se još jače prehladila na hodniku. Nitko nije 
Juru više nagovarao protiv nje, nego Rezika, nitko nije manje 
volio vidjeti Cvijetu nego ona. Cvijeta je sve to dobro znala, 
često joj je to Krstić pričao, katkada i Pavica Stipić, kono- 
barica kod Lustiga. Baš Pavica joj je toliko toga pričala, što 
nije Cvijeta nikako ni u snu mogla zamisliti. Sve te stvari 
držala je za sebe. Nije ih pričala staroj Josipi Danović, stid 
ju je bilo takovo sto pričati. Evo sada je došla da rovari 
protiv nje i u stanu njezine stanodavke. Plakala je Cvijeta 
u kuhinji za stolom, plakala i uspomenama pretresala sve 
svoje zgode i nezgode u životu, poimence odkad živi na pe- 
riferiji. Svemu se je mogla nadati od Rezike, ali ovako što 
nikako. Možda je doČula, da joj Danovicevi žele ostaviti kuću, 
pa je htjela, to spriječiti; Bog znade, kakvi računi vode Re- 
ziku na te spletke? 

Dok je Cvijeta plakala, Josipa joj je prilazila i mirila ju. 
Skuhala joj čaj i nudila je, neka pije. 

— Pij, Cvijetice, srce moje, pij! Nisam ja kriva sirotica. 
Ova nesreća je došla i lajala koješta. Lajala Cvijetice! Nisam 
ja kriva, ne uzmi za zlo. Ti si dobro i milo stvorenje, — i 
gladila je Josipa Cvijetu nježno rukom po kovrčastoj kosi, 
dok je Cvijeta plakala. U tom času uđe u kuhinju Krešo Da- 

nović u kožnatoj željezničarskoj šubari. Jak i visok čovjek, 
sada je još jači izgledao u šubari. Baci kaput i protrlja du- 
gačke crne brkove, na kojima se uhvatio snijeg i led. Vidio 
je, da nije sve u redu, i nakon pozdrava počne. 

— što je opet, što? Valjda nije Duka umro, a? Cvijeta, 

još misliš na njega? . 

— Kakav te Duka spopao, — prekine ga žena, — bila je 
ovdje ona nesreća od Rezike, i koješta mi nalagala; to je 
Cvijeta čula, pa se s njom počupala ... 

Bravo, Cvijeta! šteta, što nisam i ja bio ovdje. Znala 

bi ona, što su ruke staroga Kreša. Pokvarenica, pa šta ima 
govoriti, propalica stara, sve zlo nam je donesla na Podvodu. 
Da nije nje, već bi bili putovi naši, sve bi bilo uređeno. Ova 
mrcina ne da. Zašto nisam prije došao, Cvijetice, znaš, kako 
bih je bio lemao. Stara moja bi joj kosti kupila po kuhinji. 

— Ne govori, Krešo, koješta. Cvijetice umiri se, umiri. 
Nisam ja ništa kriva. 

Još dugo se kod Danovićevih redao razgovor o Reziki 
i Podvodinima, ali Cvijeta nit je imala volje što jesti niti piti. 
Nakon dugog nagovaranja popila je malo toplog čaja, i legla 
u krevet, ali zaspati nije mogla do kasno u noć. 


XIV. 

Redali su se dugi dosadni periferijski dani, i Juri Par- 
čiću već je dojadilo gledati kroz zapuhane prozore potkrovne 
sobice na ledene i snijegom pokrivene periferijske putove, 
kojima su se žurili stanovnici Podvode. Prije podne mu pro- 
lazilo još kako tako. Jutrom rano išao je na rad i radio do 
dva sata poslije podne, oko tri bio je opet kod kuće. Nema 
volje ni za rad, otkako je nestalo Ivana Kesića. Kao da je 
nestalo svakog života u željezničkim radionicama. S ostalim 
radnicima malo se druži, i nije mogao naći nekoga, koji bi 
mu bio malo bliži, s kojim bi se mogao slobodno porazgo- 
voriti i povjeriti mu svoje jade i tajne. Jure je oprezan prema 
svima i svakome, iako nije nikada sumnjao ni u čije poštenje. 
Zna, da je poštenje širok pojam, i da su oni najmanje pošteni 
koji najviše o njemu govore, i koji ga najviše ističu. Ono malo, 
što se družio s ljudima, to je bilo rijetko sastajanje s Milanom 
Krstićem. S njim bi se bratski porazgovorio, katkada u peri- 

ferijskoj gostionici kod Lustiga, katkada u kakvom podrumu u 
gradu. Poslije Kesića Krstić je Juri bio najbolji drug. Jučer 
mu je nešto pričao o^ Cvijeti i sada Jure u toploj sobi, kod 
crvene peći, koju je užario plamen, razmišlja o njoj. Uviđa, da 
Cvijeta nije kriva, sam je više kriv, nego ona. Ali ne će, ne 
može da popusti. Zašto ne bi Cvijeta prva popustila, zašto ne 
bi ona prva njemu prišla i ispričala se? Zašto da se ispričava, 
opet je mislio u sebi Jure: Da li mi je što načinila na žao’ 
ili mi što uopće rekla? Ne, nije, odgovarao je sam sebi. Pa 
zašto joj ne bih sam pristupio, kad sam kriv? Zar muškarac 
da se ponizuje pred ženom! To ne ide, pa makar se rastali 
zauvijek, makar više nigda ne govorio s njome, — završavala 
su Jurina razmišljanja. 

Ipak Jure Cvijetu voli, pogotovu nakon Krstićeva pri- 
čanja o slučaju s Pubi Longom i nakon akcije Rezike kod 
Danovićevih, a zabrinjuje ga i njezina bolest, ali ne može, 
nikako ne može! Sjedio je tako u tamnoj potkrovnici na 
tvrdom slamnatom ležaju i razmišljao o svojoj ljubavi s Cvi- 
jetom. Pretresao sve zgode i nezgode s njome. Za sve je na- 
lazio opravdanje, za sve je nalazio i neopravdanje. U svakom 
njegovu zaključku imala je Cvijeta pravo, imao je i on. I dok 
je tako tratio vrijeme, ležeći na krevetu s otvorenom knjigom 
na stolici, koju je na mahove uzimao u ruke i čitao, začuje glas 
njemu tako mile i drage gitare Natalije Rožkovske, koja u 
podvečernjem sumraku prebire njezinim žicama. Omamljivi 
glasovi dirljive pjesmice dopiru do njega. Glasovi gitare bude 
u Juri uspomene na Cvijetu, k njoj ga približuju u mislima i 
on bi na časove volio, da Natalija prestane, samo da ne čuje 
bolne pjesmice, koja Nataliju možda isto tako dira, još i 
jače, nego njega. Kako bi bilo lijepo, da Natalija dođe k 
njemu i sjedine ovdje pokraj njega, i da mu zasvira, te da se 
tješe oboje, jedan pokraj drugoga. Natalija je bila u Juri- 
nom stanu već više puta, o tom znade cijela periferija. Po- 
trudila se Rezika, da publicira tu najnoviju senzaciju, samo 
da odbije Nataliju od Jure i Juru od Natalije, pored toga, da 
nanese još veći jad i čemer bolesnoj Cvijeti. 

Do sada nije bilo teško pozvati Nataliju k sebi, njezin 
muž Aljoša sjedio je u hladu; nedavno vratio se i u posljednje 
vrijeme često ga posjećuje Rezika. Sigurno spremaju nekakve 
uove prijave, opet će netko sjeđjeti u zatvoru. Ovog puta ne 
ce dobro proći ni Rezika ni Aljoša. To je zaključak Jure i 

Krstića. Samo neka pokušaju. Znat će, kako se Bog zove. 
Natalija sveudilj svira, kao da čeka, dok ju Jure pozove. Svira 
tik samoga zida, možda je na njega i nagnuta? Pjeva . tako 
lijepo, skladno i skoro Juri naviru suze na oci, ali trebalo 
je mnogo snage, dok se usudio rukom pokucati na zid, i dok 
se Natalija pripravno odazvala: 

— Jurečku, što, vi, zovete? 

Da, Natalijo, ja kucam. Htio bih da prestanete svirati 

tu gdje jeste, ili da dođete ovamo, ako smijete? 

Zašto ne bih smjela doći k vama, Jurečku moj, to ja 

jedva Čekam. 

— Dođite, Natalija, bit ću vam zahvalan^ samo ako ne 
budete imali neugodnosti. Ipak sad je vaš muž kod kuće. 

Jurečku, Jurečku, kakav muž, ljubav je muz i žena 

ljubav Jurečku, ljubav! Evo sada trčim, odmah trčim k vama 
samo da uzmem šal, da se ne prehladim . . . Jure je upalio 
svijetlo bacio par komadića drva u vatru i stavio svoj običajni 
lončić s vodom na pećicu za čaj. Poravnao je odijelo na sebi 
i na krevetu, da ne izgleda tako jadno, kako izgleda od po- 
podnevnog valjanja po njemu. Za tren oka penjala se Natalija 
lojtrama u potkrovnicu Juri i pokucala pristojno na vratima, 
kao da ulazi u najluksusniji salon. Vrata se otvore i Jure 
podigne Nataliju, uhvativši je ispod pazuha. Podigne je s 
lojtra, kao da diže pero. Bila je lagana, i vitka kao jela. Na- 
talija baci šal na stol, odloži gitaru i smijući odgovori: 

— Nisam li žurno došla, Jurečku? 

— Žurno ste došli, Natalija, — i htio ju je poljubiti, da 
joj vrati njezinu susretljivost, ali kao da se nečega pobojao, 
spustio je ruke ispod njezina pazuha i pognuo glavu od stida, 
čak je i pocrvenio, i jedva odgovorio: 

— Izvolite, Natalijo, sjednite! Kod mene se sjeda na 
krevet. Na njemu je udobnije sjedjeti nego na stolicama. — 
Natalija sjedne na krevet, povuče sa stola gitaru i smjesti se 
dosta slobodno na uzglavlju kreveta. Sjede i Jure pokraj nje 
i zagleda se u nju, kao da ju nikada nije vidio. Danas je bila 
lijepa, mila i slatka kao nikada. Hladan zrak rashladio je 
njezine nježne obraze: u sobici je topli izmamio crvenilo na 
njezinu pravilnu licu. Crne male očice živo se kretale ispod 
obrva, i pokažu se dva prekrasna niza bijelih zubi. Sveudilj 
se smijala, kao da je jedva dočekala, sastanak s Jurom, koga 
je sve više voljela. Taj čudni priprosti čovjek toliko se udubio 

u njezinu nježnu dušu, te nije ni sama znala reći koliko ga 
ljubi. Ljubila je Natalija Juru, iako nije nikada o tom njemu 
rekla ni jedne jedine riječi, kao ni on njoj. Toliko puta je 
bila kod njega, i on kod nje, i tko hoće, tko ne će vjerovati, 
oni se do dana današnjeg nisu ni poljubili, premda je Nataša 
cijela bila stvorena samo za ljubav. 

Ona je prebirala prstima po napetim strunama gitare, a 
odjekivao glas njezine pjesme, u kojoj je Jure najviše čuo i 
razumio: prašćaj prašćaj! Njemu je trebalo nekoga oproštenja, 
da on nekome oprosti, i da drugi njemu oprosti. Natalija se 
nagnula glavom na tvrdo mušičavo drvo starinske debele po- 
stelje, i spuštenim trepavicama pjevala ispod glasa i prebirala 
po žicama. Jure je bio tako ganut, da nije mogao mirno iz- 
držati svršetak tople i bolne pjesmice, koja je nosila u sebi 
svu širinu nepreglednih ruskih stepa i večernje srsi prostrane 
Volge. Zaplakao je kao malo dijete ispod glasa, kao da se- 
kundira nježnoj pjesmici, i bacio se u krilo Natalije. Svojim 
licem dodirnuo je njezina nježna koljena i pod tankom ha- 
ljinom osjetio titraje njezinih žila. Tako je nekada znao pasti 
u naručaj majci, tako ga je samo ona mogla ganuti i toplo 
primiti. Natalija je završila svoju pjesmicu, metnula na su- 
sjednu stolicu široku gitaru i privila uz sebe Juru riječima. 

— Jadni moj, dobri Jurečka. Ne plačite! Kažite sve, što 
vas tišti onako, kako biste rekli vašoj majci ili onomu, 
koga najviše volite, i u koga imadete najveće povjerenje. Gla- 
dila ga je po licu svojom nježnom rukom, izbodenom na 
vršcima prstiju od tvrde igle. Jure nije ništa odgovarao, samo 
se sve jače i jače priljubljivao uz Natašu i sakrivao glavu 
među njezina njedra, kao malo dijete, koje se stidi takova 
svoga čina. Jure nije mogao, naći ni jedne jedine riječi, da 
kaže, zašto plače, i na što ga ova pjesma podsjetila, i što mu 
je izmamilo suze. Stid bi ga bilo izreći pravu istinu pred 
nježnim i dobrim stvorom, koji ga voli, ne zna ni sam, radi 
čega svom svojom dušom, cijelom nutrinjom svojom. Jure 
prema Nataliji, kao da je imun. Njezino nježno tijelo, vitak 
struk, oble i mekane grudi pune divnih draži ne bude u 
njemu nikakvih osjećaja. Njemu se čini, da bi učinio smrtni 
grijeh, kad bi se ovio rukama oko vrata Natalije i poljubio 
joj nježna ustašca. Natalija je to čekala svakoga časa, ali 
Jure nije posegnuo za poljupcem. Nije mogao, evo nije mo- 
gao! Njega bi cijeli život peklo, kad bi to učinio, cijeli život 

bi ga boljelo, da ode dalje od poljupca. A Natalija bi mu dala 
i dušu i srce i cijelu sebe, samo da osjeti ono, što ona osjeća 
prema njemu. 

No o toj njenoj ljubavi Jure kao da i ne misli. Natalija 
i njezina gitara, kao i njezina pjesmica podsjetili su ga na 
neku drugu, na neku, koju Jure cijelu ljubi, ne samo na pol, 
ovako, kao Nataliju. Da, Nataliju je Jure ljubio napola, ako 
se ta ljubav može nazvati polovična. Natalija je za Juru bila 
neki neoskvrnjeni ljubavni ideal, prema komu nije imao ni 
najmanja fizička nagnuća. Jure je ljubio Nataliju kao nešto 
nadnaravno, nešto, što nema tijela što nema mekanih grudi i 
vitkog struka, nešto, što se ne smije užiti ni oskvrnuti. Na- 
talija je za Juru bila zabranjena jabuka, koju čuva strašna 
zmija osvete i samoprijegora. 

Jure je mislio, da tom istom ljubavlju ljubi njega i Na- 
talija; a njezina ljubav imala je sve komponente svagda- 
šnjice. Istina, Natalija nije bila željna fizičkog uživanja, ta- 
kova uživanja bilo joj je i previše. Često se iz nužde, katkada 
za dobre pare i tome utjecala. Natalijina ljubav prema Juri 
nije bila ljubav podavanja, nije bila ljubav obične kevice, 
koja se prvi puta zaljubi; u njezinoj ljubavi prema Juri bilo 
je nečeg jačeg i silnijeg, što ju je vuklo k njemu i vezalo uz 
njega. 

Konačno se Jure smirio. Podigne glavu i nasmije se kroz 
suze Nataliji. Smijala se uz njega i ona; bila je vesela, što 
ga je rastužila i raspoložila. Od radosti nije znala što, nego 
ga zagrli s riječima: 

— Lijepo moje dijete, — i izljubi ga kako još nije nitko . 

u životu. Juro joj odvrati poljubac. Natalija nastavi, kao su- 
vereni gospodar nad njim odnosno kao majka nad djetetom 
jedincem. — Kaži mi, Jurička, zašto si plakao? Preda mnom 
ne smiješ imati tajna. Je li, da ih ne ćeš više imati? | 

— Natalija, ja imam u vas neograničeno povjerenje, ali j 

ne mogu vam reći, zašto sam plakao. Tako, plakao sam, ne (j 

znam ni sam zašto. Došlo mi je, da plačem i ja sam plakao 
i plakao. 

— JureČku, nisam malo dijete, da me možete uvjeriti, : 

govoreći, da ste plakali samo, zato što ste plakali. Svaki čin j 

imade neki razlog, pa makar kakav bio, — počela je Natalija i 

ispitljivim i dosta ozbiljnim glasom navaljivati na Juru, sve- 


jedno tako dobronamjerno materinski, da joj njezinu strogost 
nije Juro ni časka zamjerio. 

— Rado bih vam bio iskren. Natalija, ali bojim se reći 
ono, radi čega sam plakao. Ne, to ne bi bilo lijepo od mene, 
da vam kažem. Vama se ne bi svidjelo, — volim vas Nata- 
lija i ne želim s vama prekinuti. Vi ste jedina, koja me tje- 
šite u mojim teškim danima, u ovoj zimskoj pustoši, kad 
nemam nigdje nikoga i kad se osjećam kao napuštena ovca, 
što se izgubila u ovom gradu, na ovoj snijegom pokrivenoj pe- 
riferiji . . . 

— Jurečku, ne ću da govorite zabadava i da opet ne za- 
padnete u plač. Vaše suze izazivlju i meni suze na oči. Malo 
prije, kad ste vi plakali, plakala sam i ja, jer sam vam svi- 
rala i pjevala moju najljepšu, najdražu pjesmicu, koju vrlo 
rijetko pjevam i sviram. 

— Razumijem vas, Natalija, ali ne mogu, ne mogu! 

— šta ne možete, kukavico! — odgovori posprdno Nata- 
lija, otkine se od njega i srdito prošeće do male pećice, na 
kojoj je voda u lončiću povrila do dna, jer su oboje zabo- 
ravili na čaj. 

— Nisam kukavica, Natalijo, — uozbilji se Jure i sjede 
na krevet, a noge su mu stajale na podu. — Kad mislite, da 
sam kukavica, evo, da vam kažem, u čemu je stvar. 

— No, govorite, što se bojite. Počnite s Cvijetom i ne 
ćete dalje! 

— Iskreno moram priznati, da ste pogodili. Cvijete sam 
se sjetio, na nju sam, Natalija, mislio, na nju, koju sam uvri- 
jedio, s kojom sam sve prekinuo samo radi toga, što sam na- 
sjeo pripovijedanju lažljive Rezike. Nju sam krivo optuživao, 
nju, kojoj su toliko nepravda nanesli: ja, Rezika, Lojza La- 
java, Beba, Crni Longo i cijeli svijet, a ona malo podalje nas 
leži bolesna u krevetu. 

— No, znala sam, što boli moga jadnog i zaljubljenog 
Juričku, — počela je opet nježno Natalija. U tim riječima 
krila se neka zloba, neki suzdržljivi jal suparništva. Tom jalu 
Natalija nije dala maha i nije izbio na površinu. Počela se 
zamatati u šal i uzimati u ruke gitaru, hladno mu stisne na 
odlasku ruku i poljubi majčinski čelo, kao da mu želi reći: 
»Spavaj slatko, moje zaljubljeno čedo«, i nestade niz lojtre, iz 
male potkrovne sobice. 

XV. 

Zima je bila na izmaku, za sunčanih dana počeo se po- 
lako topiti snijeg po periferijskim ulicama i po puteljcima 
štrcao ispod nogu pješaka. Išli su ljudi putovima, na kojima su 
tople zrake topile snijeg. Išli su i psovali periferiju i peri- 
ferijske putove, kao obično, a najviše se srdili na Mateka, i 
na sve one, koji još nisu s njime riješili pitanje putova i nji- 
hovih popravaka. Među tim prolaznicima bio je i slabunjavi 
i neobrijani mladić, koji je sa zavežljajem, omotanim u pa- 
pir, žurio prema svome domu na periferiji. Koračao je, kao 
da se nekamo žuri, ili ide na vlak, jer se približava vrijeme 
odlaska. Bio je stari poznanik periferije i mnogi znanci su 
mu radosno dovikivali: 

— Živ bio, Ivane Kesiću! Samo kad su te pustili, kad si 
se dočepao slobode ... Do viđenja Kesiću! — Ivan Kesić nije 
mnogo govorio. Nekom bi mahnuo rukom, drugom bi što do- 
bacio, trećeg pozdravio svojim promuklim glasom. Nije se 
zaustavljao ni s kim. Zurio se, što su ga noge nosile: da je 
tko drugi na njegovu mjestu, otišao bi ravno u gostionicu, da 
se napije i dade oduška dugotrajnom izbivanju, koje je pro- 
veo u zatvoru ni kriv ni dužan. Ivan Kesić se vraćao iz za- 
tvora. Još su ga trebali pustiti prošli tjedan, držali su ga, 
Bog bi znao, iz kog razloga sve do sada. Često je mislio da 
ga uopće ne će pustiti, eto konačno pustiše i njega. 

Kesić se nije mnogo veselio ponovnoj slobodi radi slo- 
bode, ali se veselio, što će dati oduška svojim osjećajima i 
svojoj srdžbi na Aljošu pl. Rožkovskog, koji ga je lažno de- 
nuncirao i strpao u zatvor. »Platit će mi ruska izbjeglica« — 
mrmljao je u sebi Ivan, — »platit će mi kao nitko. Osvetit 
ću mu se, pa makar me ponovno strpali u zatvor. Prosjedio 
sam u njemu lijepi broj dana, prosjedjet ću još. On će mi 
platiti . . .« i protezaše sve jače korake, približujući se Pod- 
vodinoj kući, u kojoj je u potkrovlju stanovao Aljoša. Nekoji 
susjedi su prepoznali Kesića, pozdravljali ga i dovikivali, ali 
on se nije obazirao. Ušao je u dvorište i popeo se lojtrama 
u stan, projurio je kroz kuhinjicu onako zadihan do sobe i u 
sobi na Aljošinu nesreću susretne ga Ivan Kesić. Nikada nije 
Aljoša poslije podne bio kod kuće, upravo danas je ostao. Na- 
talija je otišla u grad, bio je sam samcat. To mu je još više 
pridoneslo, da je dobio obilnije batina od Kesića. Ivan se 


bacio na njega upravo divljačkom snagom, bacio se na njega 
jače, nego bi se bio onda, kad su ga na policiji suočili s Aljo- 
šom. Uhvatio ga rukom za koštrunjavu kosu i stao udarati po 
licu. Nemilosrdno je udarao, dok nije krv briznula Aljoši na 
nos i na usta, i dok nije zaridao kao životinja, koju druga 
davi i uništuje. Na taj strašni i samilosni krik dotrčali su sta- 
nari iz susjednih kuća na dvorište. Izletjela je iz kuće prpošna 
i raskvašena Rezika, Lucika u kućnoj haljini zastrašena od 
tučnjave, pa stari Matek Pod voda i Jakov Kuntek sa svojim 
neizbježivim naočalima na nosu. Provirili su glave iz kuća i 
drugi stanari, radoznalost donese i Juru Parčića na dvorište, 
jer je čuo tučnjavu i zapomaganje u susjednoj sobi, a nije 
znao, što se dogodilo. Aljoša je sveudilj zapomagao i borio 
se s Kesićem. Aljoša je dobio mnogo batina, dok se konačno ne 
nađe sav krvav u velikom mekanom kupu snijega, koji se 
topio na suncu. Dok su jedni vukli izdevetanog Aljošu iz 
snijega, dotle je Kesić hvatao svoj zavežljaj pokraj vrata 
stana Rožkovskih i spuštao se u dvorište niz lojtre govoreći: 

— Hulja emigrantska, bjelogardijiska! Mjesto da je 
sretna, što ga naše sunce grije, on će mene denuncirati! O 
platit ćeš mi, svinjo jedna, platiti. Ovo nije ništa, koliko ćeš 
još dobiti, makar sjedio do vijeka radi tebe, gade, na robiji! 
Zapamtit ćeš, tko je Ivan Kesić i kako ćeš nedužne ljude de- 
nuncirati . . . Nitko od prisutnih nije prozborio ni jedne je- 
dine riječi, samo je Lucika pocrvenila kao paprika, kad je 
opazila Ivana; srce joj je zakucalo od radosti, što ga opet vidi. 
Bila bi mu potrčala u naručaj, bila bi ga zagrlila, ali se bo- 
jala svijeta, koji se skupio, bojala se majke, koja je zajedno 
s Jakovom vukla iz velikog kupa snijega Aljošu i čistila mu 
krv sa lica. 

— Blago jedno! Zar ovako tući čovjeka! Ništarijo jedna, 
da jedna. Siromašni Aljoša, boli li vas? E, platit ćeš mi ti, 
Uršin brate, ovo platiti. Ja ću te tjerati ja, ako ne će on . . . — 
galamila je Rezika i prala pod pumpom Aljošu, koji je pro- 
blijedio kao krpa i podmuklo plakao: 

— Nisam kriv. Ne, nisam ja kriv. . . Moram živjeti, mo- 
ram, krivi su drugi, kriv je cijeli svijet . . . 

— Kriv je kriv, — potvrđivala je Rezika. Luci nije znala, 
kome da se prikloni: da li Ivanu ili Aljoši. Ivan je izgledao 
kao razbojnik, koji napada, Aljoša kao svetac, koji strada. 

Makar kakav bio i kako Ivana voljela, ipak joj se sažalio j 

onako krvav Aljoša, koga su sve žene, koje su se našle na 
mjestu tučnjave, prale i povijale mu rane na glavi. Dobio je 
nekoliko udaraca od raznih tvrdih predmeta, no jače nije bio 
ozlijeđen. Dok su tako žene prale okrvavljenog Aljošu Jure 
je otpratio Ivana do stana, gdje je stanovao. Sva je sreća u 
tom, što nije bilo u blizini stražara, pa nije Ivan dospio po- 
novno u zatvor. U onom mnoštvu i zbunjenosti nije Ivan ni 
opazio Luciku i tek putem mu je Jure rekao, da je i ona bila 
tamo, da je pocrvenila i zaprepastila se, kad ga je opazila. 

Jure se vrati u svoj stan, a Ivan Kesić uđe u kuhinju svoje 
sestre Urše Barić. 

Urša je bila sama kod kuće i s djetetom u naručaju ku- 
hala nešto na štednjaku, i kad je opazila Ivana, od radosti 
zaplače i pade mu u naručaj: j 

Ivane moj, brate moj! Mislila sam sirotica, da te ne ću j 

nikada vidjeti! — i Ivan opazi slabunjavo, mršavo, crno, bo- 
lesno i ispaćeno lice svoje sestre. Bila je slaba i onda, kad je j 

otišao, ali sada je gotovo nije ni poznavao. Blijeda i ispijena, 
kao prava pravcata smrt, više kostur, nego živi stvor. Ivan se 
s njom izljubi i upita: 

— Gdje je Anton? 

— Anton? — ponovi Urša i zaplače gorko i nemoćno. — 

Nema ga Ivane! Izgubio se, utopio, ubio se, umro? Ne znam ni 
glasa ni traga o njemu. Pred koji mjesec dana otišao je u Sla- 
voniju. U jednoj šumi davala se neka kantina pod zakup. Baš 
u tom mjestu imade nekih znanaca. Otišao tamo, da možda 
dobije zakup. Kod tvrtke više nije bio namješten, pa je išao 
siromah, da smogne kruha za nas i našu djecu. Otišao je, 

Ivane, ali do danas se nije vratio. Rekao je, da će pisati, ali 
o njemu nema ni glasa ni traga. Novine pišu, da su dolje j 

velike poplave, i baš nedavno je jedan list donio sliku utop- 
ljenika, za kojega nije utvrđeno, tko je, a kad su mi je po- 
kazali, ja sam rekla, da je to on, Antun, moj muž. Ne zna se, 
da li se sam utopio ili je nastradao. Samo njega nema, utopio j 

se i dolje su ga pokopali, ja ga nisam ni vidjela niti sam mogla 1 

otići, da ga po posljednji put vidim. 1 

— Siromašni Antun, kako je bogec nastradao, — uzdahne I 
Ivan i skoro mu suze navmuše na oči. 1 


— Hvala Bogu, djeca su mi ozdravila, i evo to još jedno 
uzela sam na hranu. Mirkec, dođi ovamo! — debeli dječarac 
bucmasta lica dođe do Ivana i sramežljivo se nasmije. — To 
je nezakonito dijete jedne konobarice i nekog mesara, koji 
mi plaćaju mjesečno dvijesto dinara za dijete. Milan Krstić 
spava još uvijek kod nas, i da nema njega, Ivane, ja bih već 
bila davno uginula s djecom od glada. On mi je doveo Mir- 
keca, on mi plaća stanarinu, kad mi treba, posudi mi koji 
dinar, ako imade. Našao mi i posla u gradu, i tamo pospre- 
mam kod jedne žene. Tako ti, eto, moj brate teško i bijedno 
živim bez muža. 

Ivan nije znao ništa odgovoriti na sestrine riječi, nego 
se duboko zamisli nad udesom, koji je stigao njega i njegovu 
sestru. Namještenje kod željeznice je izgubio: o tom mu je 
nešto i Jure govorio. A da ga i nije izgubio, tko će ga natrag 
primiti? Tko? — pitao se sam u sebi. Udarili su mu pečat 
komunizma na lice, pa kud i kamo sad s njim? Tko bi bio 
komunist, da nema glada, da nema nevolje i bijede. »Sve ću 
biti«, mislio je Ivan, samo treba da se stvori blagostanje i 
pravda, da jedan ne jede i rasipava preko volje, a drugi da 
stradaju od najveće neimaštine. Pa što može siromah čovjek, 
kad nema ništa na tom svijetu, nema kuće, ni kućišta, ni 
stana ni ognjišta, ono malo, što imade, mora skupo platiti, a 
gdje i kako što zaslužiti?! — U prokleto vrijeme smo se rodili, 
u prokleto! — konačno probunca na glas Ivan Urši, koja je 
kuhala kavu, da barem čime podvori siromašnog i bijednog 
Ivana. 

Uto dođe i Milan Krstić, koji se izljubi s Ivanom i na- 
stave do kasno u noć pričati o svemu i svačemu. Krstić je 
pričao Ivanu, kako se konačno oslobađa grada i života u 
njemu. Svršio je škole, položio posljednje ispite i doskora se 
misli vratiti u svoj zavičaj, među svoje, da čeka, ne će li do- 
biti gdje kakvu službu ili u najgorem slučaju da prakticira 
kod suda i da jednog dana otvori advokaturu. Tamo mu je i 
njegova draga, koja ga već godinama čeka i koja ga katkada 
potpomaže. Sirotica ni ona nema mnogo, pa je Milan bio pri- 
siljen, da zaslužuje, kako može, samo da svrši i da se jednom 
riješi đačkog gladovanja. U tim životnim brigama zaspali su 
kasno u noć jedan i drugi. 

XVI. 

Bila je subota poslije podne. Sipio je sitni zimski snijeg. 
Ljudi su mislili, da je zima pri kraju, ali evo opet snijeg! 
Po novom rahlom snijegu koračao je Jure gradskim ulicama 
prema zgradi Okružnog ureda, gdje se nalazi kupalište Te- 
rapija. Htio se okupati. Cijeli tjedan radi u dimu i prašini, i 
tijelo ga peče od svakakova smrada. Inače bio je njegov običaj, 
da se barem svake subote jednom okupa. Imao bi nesreću 
ako bi kasno stigao. Subotom nikada nije mogao doći odmah 
na red ni u jednom gradskom kupalištu. Svuda je morao čekati 
dva tri sata. Danas je prilično uranio, da bude nešto prije 
gotov. Ušao je u kupalište i spuštao se kamenitim stepenicama 
prema čekaonici i blagajni, čekaonica je bila puna radnika i 
namještenika, koji su čekali, da dođu na red za kupanje. Čo- 
vjek u kariranom bolničkom ogrtaču zvao je brojeve redom, 
kako su kupovali karte, i kako su bili prazni tuševi. Na ku- 
panje nisu čekali samo muškarci; bilo je tu mnogo i ženskog 
svijeta, a za vrijeme čekanja obilno se debatiralo, čavrljalo, 
koketiralo i zabavljalo. Svatko je ulazio u svoju kabinu pod 
tuš. Jure je kupio kartu, a kad je vidio da će dugo čekati, 
svratio je u susjednu brijačnicu, koja se nalazi u čekaonici, 
i tu je sjeo' na stolac, da ga brijač obrije i podšiša, ta još dugo 
treba čekati, dok dođe na njega red. Dok ga je brijač šišao, 
pristupi mu lijepa, osrednjeg rasta, djevojčica u bijeloj pre- 
gači, uredno podšišana i napudrana s riječima: 

— Izvoli gospodin manikirati nokte? — Jure pogleda za- 
čuđeno i nasmiješi se. 

— Hvala lijepa, gospođice. Nisam još tako veliki gospo- 
din, da mi treba manikirati nokte. Uostalom što biste mani- 
kirali na ovim mojim rukama? — i pogleda djevojčicu, kako 
se radosno pokraj njega smije. 

— Zar me ne poznajete, Jurek? 

— Poznam vas, ali se ne mogu sjetiti, odakle? 

— Sjećate se, kad ste dolazili Lustigu u gostionicu? 

— Pavice, vi ste to? što vas je donijelo ovamo? Ja 
sam mislio, da ste još dolje, premda vas već dugo ne vidim, i 
baš sam htio pitati, što je s vama, a vi eto ovdje? 

— Nisam mogla dobiti posla kao manikerka, pa sam 
uzela ono, što mi je došlo pod ruku. Sad sam opet u svojem 
poslu. 


— Jesi, samo do kada ćeš biti! — umiješao se u razgo- 
vor pomoćnik, koji je šišao Juru! Danas se već ljudi ne ši- 
šaju i ne briju, kamo li da bi manikirali nokte. 

— Što vas je briga, — odbrusi Pavica srdita, što se po- 
moćnik miješa u razgovor s Jurom, — bit ću, dok budem, 
kad ne, otići ću opet gospodinu Lustigu u gostionicu za ko- 
nobaricu. Čistila ljudima nokte ili nosila na stolove vino i 
jelo, to je uostalom svejedno. Još je bolje i ljepše biti kono- 
barica nego manikerka, barem je čovjek sit, i ono, što za- 
služi, ostane mu čisto. 

— Pravo imate, Pavice, to i ja mislim, — primijeti Jure. 

— Da, gospodine, ali konobarica je konobarica, a mani- 
kirka je manikirka, — dometne ljutito pomoćnik, koji se 
malo prije oštro počupao iza zastora s Pavicom. Brijačnica 
naime slabo radi; gazda pije u susjednoj gostionici; njih dvoje 
rade, briju i manikiraju, ako tko slučajno dođe. Pomoćniku 
Štefu prohtjelo se Pavice, pa da prikrati dosadu, počeo ju 
štipati, gledati i iza zastora je potisnuo uza zid. Pavici se 
Štef nije ni najmanje sviđao, te ga tako jako odgurnula od 
sebe, da je skoro siromah pao, i za malo da nije došlo do 
škandala. 

— Samo vi šutite! Nemate što govoriti. Bolje je biti sve 
na svijetu nego brbljavi brico, koji brije svačije prnje... 

— Zar imadem i ja prnje? — dometne nasmijano Jure. 

— Ne Jurek, nemojte me krivo razumjeti. Nisam tako 
mislila. Znate i sami, nemam ništa protiv vas, nit sam ikada 
imala. 

— Gospodine, Pavica vam je blaženi stvor, dok joj uga- 
đate i dok ju hvalite, ali kad ju malo potisnete uza zid, onda 
se sva uzjapuri, — s podsmijehom nastavi Štef. 

— Mulec jedan, — dobaci Pavica, i ode iza zastora. 

— Alaj smo je digli! Zar je vi poznate, gospodine? — 
upita brijač Juru. 

— Poznam je, poznam. Dobra je djevojka, samo siro- 
mašna. 

— Sve su vam djevojke, gospodine, siromašne. Ako nisu 
siromašne novcima, siromašne su glavom; a nijedna se ne bi 
prodala za par svilenih čarapa. 

— Zar je i Pavica takva? — upita ispod glasa radoznalo 
Jure. 

— Još i kako! Ako hoćete, možete dobiti. 

— Ma, nemojte? 

— Kunem vam se, da je tako. Zato ju je i uzeo gazda. 
Imade mušterija, koje dolaze u radnju samo radi nje. Neko- 
jima ide i kući, da im manikira nokte, a kod kuće se ne ma- 
nikiraju samo nokti. Vidio bih ja toga klipana, koji bi je zvao 
samo radi manikiranja noktiju! 

— Mislim, da nemate pravo, — dometne Jure na svr- 
šetku. 

— Izvolite, hvala lijepa, — dovrši štef, kad je svršio bri- 
janje i šišan je s Jurom. 

— Gospođice, Pavice, zbogom! 

— Zbogom, gospodin Jurek! — Iziđe mu u susret i s njime 
korakne iz brijačnice u čekaonicu među gustu vrevu ljudi, koji 
su čekali na kupanje. Danas se Juri učini Pavica lijepa, ljepša 
nego ikada do sada. Glava podšišana, lice napudrano, a uz po- 
lugolo tijelo prilijepila se bijela pregača kao snijeg, ispod koje 
buja mlado i pomamno tijelo Pavičino. Nikad se Juri nije 
Pavica tako sviđala, kao sada, nikad nije imala za njega take 
draži. To mu dođe na um, dok je koračao uz nju, do prikrajka 
čekaonice, da bude po strani s Pavicom, dok dođe na njega 
red. 

— Bezobrazni su ti brijači — promuca Pavica. 

— Treba biti s njima oštar, — nadoda Jure. 

— Molim vas, ne možete s jednim čovjekom prozboriti 
u poslu, već vas gledaju prijekim okom, kao da smo mi mani- 
kerke njihova roba, na koju imadu brijači isključivo neko 
pravo. Gdje to stoji i odakle to? 

— Čudan je danas svijet, Pavice! Brijači su ljudi, koji 
koješta vide, da drugi čini, pa nije ni čudo, što to isto sami 
žele. 

— Ostavimo ih radije na miru, neka ih đavo nosi, njih i 
onoga, koji mora biti s njima. Nego, što je s Cvijetom, Jurek? 
Ne vidim vas nikada s njom? Zar se još niste pomirili? Cvijeta 
vas toliko voli, vjerujte mi, voli, Jurek, voli vas... Pavica 
bi bila još pričala, mnogo pričala, da ju nije zvao pomoćnik, 
jer je valjda došao gazda ili kakva mušterija. — Oprostite, 
Jurek, moram, — završi sažalno. — Ako možete, dođite ve- 
čeras u gostionu »Kumeku«, tamo plešemo svake nedjelje. 

— Gdje je to? — upita Jure. 

— Preko Kanala na drugu stranu prema Tratinskoj cesti. 
Pitajte, poznata je gostionica, svatko će vam kazati. Zbogom! 

Moram . . . Pavica potrči i progura se uz ljude do radnje. Jure 
ostane zabezeknut, i u tom času začuje, kako čovjek u pru- 
gastom odijelu izvikuje njegov broj i s glasnim odzivom, da 
je tu, progura se do vrata, kud se ulazilo pod tuševe! Otud je 
sukljala vodena para, i osjećao se zadah isparivanja tjelesa. 
Jure preda ceduljicu, dobije ručnik i komadić sapuna. Ispijen 
čovjek, blijeda i od pare izj edena lica, pokaže mu kabinu. 
Jure se počeo svlačiti i kupati, slušajući kako na sve strane 
sipuće voda, i Čuju se radosni poklici i dozivan ja muškaraca 
i žena. Na mahove prekine govor uzvik čovjeka u prugastom 
odijelu, koji je pokatkad doviknuo glasno: 

— Mir! Zabranjeno je govoriti. 

— Nismo valjda u crkvi, — odgovori netko. 

— Dat ću ja tebi u crkvi, — ljutio se čovjek i sve manje 
se osvrtao na razgovore kupača, koji su bez obzira na zabranu 
sveudilj razgovarali. Najviše se čuo različit dogovor muška- 
raca sa ženskama. Jure nije u tu polemiku ulazio, samo je 
naćulio uši, da čuje što bolje, tko što govori, jer su ti razgo- 
vori postajali sve zanimljiviji. Subota je, pa svijet mora ne- 
kako prikratiti zimsku dosadu. Tik do Jurine kabine čuo je na 
mahove pjevuckanje i radosne poklike, kad bi nadošla hladna 
voda. Ti glasovi su Juru sve većma opajali i već je mislio, da 
zove svog susjeda, ali on se požuri, da zovne njega. Nije zvao, 
nego kucao i tiho šaptao: 

— Gospodine, gospodine! — zvao je glas. 

— Izvolite gospođice! 

— Kako bi lijepo bilo, da nema ovog zida između nas. 

— O tom baš i ja mislim, makar se prevario. 

— I ja, — nasmije se djevojčica. 

— Ne bojite se prijevare? 

— Ne, jer ja znam, tko se kupa pokraj mene. 

— Kako znate? 

— Znam. 

— Ah, kad bih i ja znao, — uzdahne Juro. 

— Vi to ne možete znati, i ja ne ću da znate, pa se i 
ne trsite, da doznate. 

— Gospođice, zašto me uzbuđujete za ništa? 

— Dođite večeras u Kolo. Vidjet ćete, da li je to za 
ništa, — odgovori djevojčica. 

— Kako ću vas poznati? 

— O tom ne vodite brigu. Ja ću se pobrinuti, da vas 
nađem. Samo ne zaboravite! Jeste li razumjeli? 

— Jesam, — odgovori Jure. 

— Ponovite, što ste razumjeli, — počela je vragoljasto 
susjeda. Jure udovolji i tome njezinu zahtjevu i ponovi, jer 
glas njezin je bio nježan i mio, da bi tome nepoznatom stvoru 
sve učinio. 

— Razumio sam, da dođem u Kolo i da ćete me potra- 
žiti i naći. 

— Vrlo dobro, — odgovori dražesna susjeda. — Pokupite 
se i otiđite, što prije možete, i nemojte se obazirati, jer se 
ne ćemo više nigda sresti, dovikne mu susjeda. 

Jure se požuri i ode, kao da mora, i još više, nego da 
mora. Glas je bio onaj nježan i primamljiv, a opet nije mu 
vjerovao. Mislio je putem, kad je odlazio, da će to biti kakva 
uličnica, koja se istrenirala, kako će što bolje promijeniti 
svoj glas. Žurio se, što su ga jače noge nosile prema svom 
stanu na periferiji. Osjećao se poslije kupanja mnogo la- 
godnije: podšišao se i obrijao. Obući će se u blagdan je odijelo 
poravnati kosu i otići. Nitko mu ne će reći, da je radnik, 
obični radnik. Jure je odvajkada volio pristojno se odijevati. 
Njegovi drugovi bi zapi j ali novac, a on bi ga bacio na sebe. 
Pazio je na svaki dinar i vodio računa o svakom novčiću, a 
ponekad bi poslao od ono malo uštednje koju stotinu dinara 
svojima u rodni kraj. Pored toga uvijek je imao u rezervi 
koji dinar, te je mogao, kad je zato došlo vrijeme, potrošiti i 
obilnije. 

Konac je poklada. Tu subotu treba iskoristiti ludo kar- 
nevalsko vrijeme. Sve dane nije ni onako izlazio; duge zimske 
večeri sjedio je u potkrovnoj sobici i obično čitao. Ispre- 
vntao je svu radničku knjižnicu u Okružnom uredu, gdje 
posuđuje knjige. Nešto i kupi, no vrlo malo, jer za njega 
knjiga vrijedi, dok ju ne pročita, a stana nema, da skuplja 
knjižnicu. 

Obuzet mislima žurio se Jure u svoju potkrovnicu vese- 
leći se večerašnjoj ugodnoj zabavi. Kad je prolazio pokraj 
Cvijetine kuće, opazio je osvijetljen prozor. Nešto ga u srcu 
zabolilo i upeklo kao nikada. Sjetio se Pavičinih rijeci i ža- 
lostan uđe u svoju potkrovnicu. Upali svijetlo i na stolu nađe 
malo pisamce u bijeloj kuverti, koja je nosila njegovo ime. 
Tko to piše? pitao je u sebi. Poštom nije pismo došlo, poštar 

donosi jednom na dan poštu i to oko podne. Tko bi njemu 
pisao? Otvori brže i počne čitati poluglasno, a srce mu sve 
više tuklo: »Dragi Jure! Prošlo je više od tri mjeseca, što si 
bez razloga prekinuo svaku vezu sa mnom. čekam dan po dan, 
da ćeš se javiti, da ćeš mi barem nešto poručiti; ali ti tvrdo- 
korno šutiš, kao da sam ja kriva, kao da sam ja s tobom 
prekinula, a ne ti sa mnom. U toj samoći i bolesti ni za čim 
ne težim, ništa me toliko ne vuče, ne zove, kao ti. Zaludu 
čekam, i očekujem kratko pisamce od tebe, a ti kao da si me 
zaboravio i kao da me nisi nikada ni poznavao. Umirem i 
umrijet ću, zaludu mi liječnici o protivnom govore. Prije 
nego se odijelim od ovoga svijeta, zaklinjem te, dođi k meni, 
da te vidim, čujem i da se s tobom oprostim za uvijek. Ako 
ne možeš udovoljiti ovoj mojoj vrućoj i velikoj želji, ti ba- 
rem oprosti svaku uvredu, koju sam ti bilo kako ili bilo 
kada nanijela. Zbogom! Tvoja Cvijeta«. 

Još nije ni dočitao pismo, kad se iz susjedne sobe začu ju 
zvukovi Natalijine gitare, koji su još većma potresli Juru, i 
on zaplače kao malo dijete. Najradije bi odmah pohitao 
k Cvijeti, da vidi, kako joj je, ali nije mogao. Stid ga je bilo 
samoga sebe. Osjećao je u srcu sve nepravde, koje je nanio 
toj dobroj i miloj djevojci, što se sama probija kroz život i 
ljude u tom stranom i tuđem gradu, koji joj je toliko pri- 
rasao srcu. Gitara je svirala, Natalija je pjevala i sve ga je to 
još više podsjećalo na Cvijetu, na one divne večeri prvih 
sastanaka, prvih poljubaca, na sve ono, što je prošlo. Poletio 
bi k njoj, bacio joj se u naručaj i molio za oproštenje. Stid ga 
je, pocrvenio bi kao rak, i on nema snage, da se odupre i 
preskoči ogradu i uđe u susjednu kuću. Mjesto toga oblačio 
se, što je brže mogao, pograbio kaput i spustio niz lojtre u 
dvorište i otišao. Još dugo su ga pratili u tamnoj i snijegom 
pokrivenoj noći zvukovi gitare i nježne pjesmice Natalijine, 
koja je ranila ranjeno srce i još više podsjećala na Cvijetu 
i svu onu tugu, bol i čemer, što se skupio u Jurinoj duši. 

Kroz hladnu i vedru periferijsku noć po bijelom i prh- 
kom snijegu koračao je Jure i žurio s periferije, što je više 
mogao. Prošao je pokraj Lustigove gostionice i htio, da ode 
na večeru. Već je držao za kvaku, ali nije ušao i nije mogao 
ući. Bojao se, da ne bi koga našao, tko bi slučajno poveo 
razgovor o Cvijeti. Pustio je kvaku i otišao preko tračnica u 
grad i zašao u jedan dalmatinski podrum, gdje je uz polupi- 

jane gospodske kuharice i kljakave kolportere pojeo stojećki 
mali gulaš i ispio četiri deci jakog opola, da u njemu utopi 
bol srca. U podrumu je bilo živo. Točilo se vino, pjevalo i 
pilo; ljudi sjedjeli po velikim i malim bačvicama. Jedan je- 
dini' stol, za kojim su mogli sjedjeti gosti, taj je bio zauzet 
od stalnih mušterija. Tu je sjedilo par sluškinja i nekoliko 
njihovih momaka. Jedna je Juri udarila u oči. Pričala je po- 
kraj njega o zgodama svoje gazdarice: žene vrlo cijenjenog i 
popularnog ministra, koji se proslavio kod pretresanja kuglica 
na svim izborima, u kojima je kandidirao, te u jednoj velikoj 
korupcionističkoj aferi. Juru je zainteresiralo to pričanje polu- 
pijane sluškinje, koja je tako žestoko i glasno pričala o svojoj 
gospodarici, da su mnogi u njezinoj blizini naćulili uši. Slu- 
škinja je pričala, kako su gospon ministar varali svoju ženu, 
i još više, kako je gospa ministrovica varala svoga muža. O 
njoj je pričala sluškinja prava čudesa. 

— Krnjila je rod ljudski, — govorila je vatreno, kad je 
vidjela, da njezine riječi pale, — sa psom je poganka gri- 
ješila, sa psom, ljudi moji, kad nije bilo drugoga. Mislim, da 
nije bila bolja ni njezina kćerka. Bože sačuvaj! Bili smo jed- 
nom na čudu. Izvela je abortus i skoro umrla. Nakon toga je 
toliko oslabila, da se još i sada mota po svim sanatorijima 
Slovenije i Švicarske. Koliko puta su gospon sin preokrenuli 
džepove mami i tati, pa smo bile mi sluškinje krive, da smo 
mi vzele. A kaj bi mi vzele, kad njim tvornica ne bi nako- 
vala novaca, koliko bi potrošili. Kad bi se gospa udaljila i ne 
bi bili gospon kod kuće, onda bi bili mladi gospon k meni 
došli, pa kao da sam njim žena. Hop, hop i pof. A ja velim; o 
vrag te stvoril, da te stvorili Buš ti meni platil taj tvoj go- 
spodski ceh. Ja sam rekla mom Anteku, neka upotrijebi tu 
priliku. On posluša. I onda je došlo, što je nioralo doći. A 
gospica, kad je vidla, što je sa mnom, poče: Pepica sim, 
Pepica tam, ja vas nažalost više ne mogu držati takvu. To je 
nečuveno, to ja ne mogu dopustiti, k meni dolaze gosti, i sim 
i tam. A ja velim: »Gospica, nemojte mi zamjeriti. To što 
je kod mene, to je krv vaše krvi«. Gospa plane. »Nemojte se 
ljutiti gospa, nije to dijete vašeg muža. To je dijete vašega sina. 
Jeste li razumjeli: vašega sina«. Gospa je mislila da će po- 
noriti, morale su je hladiti hladnom vodom. Ja udri po vragu: 
»Nemojte se, gospica, ljutiti: što je vaše, vaše je. Ja vam 
ne ću ništa vzeti, što je vaše. Pošteno sam vas služila, po- 


šteno ste me do sada platili, platite i sada, i ja idem. Kaj 
mislite?^ Plaćaju mi još i danas pet sto dinara za dijete; kad 
sam otišla, dali su mi dvije hiljade dinara za troškove poroda, 
te smo se ja i Antek mogli uzeti. Ja velim: vrag vas skelil, da 
vas skelil gospodski, bute vi videli, kaj je sluškinja 
Pepica . . .« 

Vražja si ti, Pepa, vražja, — dometnu sa svih strana, 
i Pepa istrusi čašu dalmatinca, da su joj se još više krijesile 
zažarene oči; rastezala je vesela i nasmijana usta. Jure se 
nasmije, plati i ode. 

XVII. 

Nakon izlaska iz dalmatinskog podruma dugo je još Jure 
lutao gradom. Nije bio najbolje raspoložen, da ode u gostio- 
nicu »Kumeku«. Nekako teško mu je bilo pri duši, kao da se 
nečega boji, i da ga nešto hvata za srce ili steže u utrobi. 
Nije znao ni sam. Stidio se zapravo otići Kumeku, jer je 
znao, da će naći ondje Pa vicu. Volio bi bio zalutati kamo 
drugamo na zabavu, samo da nikoga od poznatih ne vidi i 
ne mora ni s kim razgovarati. Kad je čovjek sam u nepo- 
znatom svijetu, lakše se osjeća i slobodniji je, jer poznanstvo 
je neka obveza pristojnosti. U tom razmišljanju dospio je u 
Ilicu, a da ni sam nije znao kako. Nikada nije još vidio tu 
prometnu i živu ulicu tako natrpanu svijetom kao večeras . . . 
Jure nije nikada vidio zagrebačko karnevalsko veče, pa ga to 
mnoštvo svijeta, što je bacalo korijandole i serpentine, izne- 
nadilo. Mladići jurišaju na djevojke, djevojke i žene na mla- 
diće. Zrakom se ori smijeh vika i buka. Zaludu zvone vozači 
tramvaja, kolima se ne miču, tramvaji stoje, kao i automo- 
bili u pobočnim ulicama. Samo Ilica kao jedna cjelina miče se 
i vrvi, te svatko hvata, što mu dopadne do ruke. 

Brzo Juru zasiti gužva ulice, veselje i razdraženost. Sjede 
na prvi tramvaj, koji je išao prema periferiji i izađe na 
zadnjoj stanici, te pođe žurnim korakom kroz neprohodne 
i neuređene periferijske ulice prema gostionici »Kumeku«. Na 
periferiji se Jure osjećao bolje, slobodnije i ljepše. Grad i 
njegov centar bili su mu tuđi, dok je periferija za njega drugo 
njegovo selo. Tu su bili ljudi većinom sa sela i kuće su slične 
seoskima. Jure se uputio bijelim prostorom po rahlom snijegu, 
kao da ide po livadi u svom selu, prema mjestu odakle se 

odrazivalo svijetla u zimsku noć. Ne zna sigurno, ali misli, 
da je to gostionica »Kumeku«. Jednom je bio u njoj, aH bio 
je malo pripit, te se tako točno ne sjeća njezina položaja. 
Sve je jače požurivao korak, i doskora se našao pred ula- 
zom. Putem nije susreo nikoga. Pred ulazom u gostionicu 
stajao je debeli redar. Ta redarstvena služba malo mu je 
bila čudna, jer na njegovoj Podvodi ne običava viđati redare. 
Tamo su redari rijetkost, baš kao u selima i, kad se pojave, 
onda pobuđuju izvjesnu pažnju. Redari nikada ne dolaze po 
dobrom poslu, kao ni žandari na selu. 

Drvena daščana ograda ograđivala je dvorište gostionice 
»Kumeku«, iz koje su dopirali zvukovi tamburica i podciki- 
vanje mladića. 

— To je za mene, — usklikne u sebi Jure, — to je moje 
društvo. — Uđe u zadimljenu gostionicu, koja mu se pričini, 
kao da se sva vrti oko svoje osi. Okićena karnevalskim ša- 
renilom nije ni izgledala kao obična gostionica. Imala je na- 
ročito svečani izgled, čim se i ponosio gazda, koji je vrlo 
dobro pazario i obilno točio vino. U kutu na malo povišem 
mjestu svirali su tamburaši. Snažan i jak seljak u šestinskoj 
narodnoj nošnji, s crnom tvrdom kapicom i hrvatskom tro- 
bojkom, nakićenom crvenom surkom, u bijelim hlačama i s 
crnim čizmama stajao je u sredini i svirao bisernicu, koja je 
pod njegovim prstima cvilila i prednjačila cijelom seljačkom 
tamburaškom zboru iz Gračana. 

Plesači uživaju u tamburaškoj glazbi. Pije se i pleše sve 
u šesnaest. Raspoloženju nema kraja ni konca. Jure se obazire 
po gostionici i promatra plesače. Nigdje da bi opazio koje 
prazno mjesto, ili da barem zapazi Pavicu. Tu i tamo ga tko 
po imenu zovne, on se odazove i odzdravi, i baš kad je htio 
da ode do gostioničarskog stola, da naruči dva deci, kad na 
jednom približi mu se lijepa i simpatična maškarica, kojoj 
Jure podigne krinku i pogleda u poznate oči. 

— Pavice? 

— Jest, ja sam, Jurek! Drago mi je, da ste došli. Cijelo 
vrijeme vas čekam. Ovdje u kutu čuvam za vas mjesto. Bojala 
sam se, da ne ćete doći, kad već niste ranije došli. 

— Uvijek sam bio, Pavice, od riječi, pa sam i danas. 

— Zahvaljujem vam Jurek. Sjednimo ovdje! 

— Pola litre pelinkovca! Ili želite li nešto drugo, Pa- 
vice? 


— Ne, hvala lijepa. Ja volim pelinkovac. — Jure plati 
i natoči čaše; oboje ispiju do dna. Jure opet natoči, ali sada 
nisu već mogli ispiti ni jedan ni drugi. Pa vici se iskrile oči, 
Jure je svlačio kaput. Tambure su neprestano svirale, parovi 
plesali u zadimljenoj dvorani gostionice. Njih dvoje zguriše se 
u kut i kao pravi ljubavni par uživali jedno pored drugoga. 

Pavica je nakada voljela Ivana Kesića. On sad ide za dru- 
gom, i ne će ni da čuje za nju. Godine prolaze, a ona bi se rado 
udala. Ljepše je imati muža i pokraj njega uživati, nego biti 
sam i osamljen, te čekati na nečiju milost. Pavica je odlučila, 
da se uhvati bilo koga; njoj nije stalo do ljubavi. Ljubila je 
Ivana do ludila, sada od toga nema ništa. Juru ne ljubi, njoj 
je on samo simpatičan. Uostalom Jure je imao na sebi tu 
manu, da su ga rado gledale žene. Još nije nigda do sada 
gotovo ni na koju naišao, kojoj se ne bi sviđao. Pavica je osta- 
vila u plesu svoga plesača i pohitala k Juri. Dugo mu je ču- 
vala mjesto i sada ga gleda požudnim očima. Htjela bi nešto 
šapnuti Juri, da mu nešto reče, no nije mogla, nije našla riječi, 
za to i počne: 

— Je li, Jurek, vi još uvijek volite vašu Cvijetu? 

— Zašto me to pitate? 

— Tako, pitam, jer znam, da vi nju volite. Muškarac, 
koji se zaljubi u jednu ženu, ne može voljeti ostale. 

— Zar vam to smeta? 

— Tako — nasmije se Pavica i počne se igrati Jurinom 
kravatom na prsima i sve više obarati oči, — smeta i ne 
smeta. Cvijeta mi je pričala mnogo o vama, i ja bih bila pre- 
sretna, da može netko mene onako zavoljeti, kako ona voli 
vas! 

— Vi s tim želite nešto reći, Pavice? 

— Ništa, ništa, — počela se izmotavati, i da skrene razgo- 
vor reče: — Jurek, idemo zaplesati ovaj valcer? 

— Vrlo rado, — odazove se Jure. Ustane te pođe u 
kolo. Uhvati Pavicu ispod struka jednom rukom, drugom je 
držao njezinu ruku, i zaplešu u gužvi. Pod rukom osjeti drh- 
taje mekanoga Pavičinog tijela, koje se privilo uz njegovo kao 
bršljan k zidu. Plešući osjećao je sve konture njezina tijela, i 
to ga je dražilo. Osvajala ga misao, da je Pavica dražestno 
biće upravo stvoreno za tjelesno uživanje. 

— Hoćete li mi vjerovati, što ću vam reći? 

— Hoću, samo mi kažite. 

— Nemojte mi se smijati, Jurek, i ne uzmite za zlo. Ni- 
sam zločesta, kakvom me možda držite, Jurek, ja vas volim, 
jako vas volim . . . 

— Drago mi je, — nasmije se ironično Jure. — Pozvali 
ste me ovamo, da mi pričate o Cvijeti, a vi mi pričate o sebi. 

— Pavica se tresla u Jurinim rukama. Od srama nije znala, 
kamo bi pogledala i kamo pobjegla. Ples je prestao. Plesači su 
ostali u sredini dvorane čekajući na novi komad. Pavica je 
gledala u pod i stidjela se pogledati Juri u lice. Međutim on 
je nešto tražio očima, i u taj čas opazi Ivana Kesića, kako s 
nekom djevojkom ulazi u dvoranu. 

— Zdravo, Kesiću! Dobro došao! 

— Zdravo, Jure! 

— Pomirio bih te bio sa tvojom bivšom ljubavi Pavicom 
Stipić, ali nestala je, kao da je u zemlju propala. 

— Ostavi je. Bolje, da je iščezla, cijelu noć bi mi izka- 
zivala ljubav, da sam s njom samo jednu riječ progovorio, 
završi Ivan Kesić. 

— Sad sam to i sam doživio. 

— Ti? — i Kesić se od srca nasmije. — Evo, Jure, moje 
pratnje. Zar ne vidiš? — Kesić pokaže na Luci, koja se po- 
kraj njih sramežljivo smijala i povijala glavu. Stid ju je bilo 
Jure. Ipak je ona izazvala onaj incident, a o tom je pričala 
i Kesiću. Ivan je znao, da Jure ne voli njegovu Luci, nego da 
voli Cvijetu, iako s njom ne govori. Radi toga nije se bojao 
suparništva i njih troje sjednu tamo, gdje je malo prije sje- 
dio Jure s Pavicom. Jure je znao za potajna ljubakanja Ivana 
Kesića i Lucike Kuntek, ali nije znao, da idu u lokale i da se j 
ne boje Rezike, pa primijeti: f 

— Kako bi bilo, gospođice Luci, da vas ovdje ugleda j 

mama Reza? — Luci slegne ramenom, a Ivan odgovori: jj 

— Dala bi nas oboje zatvoriti. Je li, Lucika? | 

— Ne znam, — odgovori nježno ona. Dugo vremena su J 
međusobno čavrljali. Luci je šutjela. Očito se vidjelo, da joj 
nije prijatno, što su se sreli s Jurom. Ivan je to volio. Si- i 
guran je, da za ovaj susret ne će nitko saznati; i onako se rado 
s Jurom razgovarao. Inače morao bi plesati s Luci. Juro voli 
sjedjeti uz čašicu vina i prijateljski razgovarati. Ivan je oz- 
biljno upozoravao Juru na Cvijetinu bolest i molio ga da , 
pođe do nje. Pričao mu je, kako sirotica često plače i u vru- 

čici spominje Parčićevo ime. Jure izvadi iz džepa pismo i 
pokaže Ivanu, on pročita, i kaže: 

— Vidiš, Jure govorim ti istinu. Idi molim te, otiđi za 
moju ljubav! 

— I ja vas molim, Jure, — - uplete se nježno Luci, — 
idite. Cvijeta vas voli, jako vas voli, Jure, pođite do nje 
sirotice, nema nigdje nikoga, osim vas, a vi je se klonite. 

— Kako?, kako? Stid me je, ne mogu nemam snage, moje 
oči ne bi mogle pogledati u njezine . . . skoro zaplače i klone 
glavom na stol. Stanu ga tješiti oboje, Luci i Ivan, i što su ga 
više tješili i nagovarali, teže mu je bilo pri duši. Dugo je Jure 
ostao spuštene glave, a i vino ga je prilično omamilo. Ivan i 
Luci se podignu, da odu; jer Luci mora biti na vrijeme kod 
kuće, ubila bi ju majka, kada bi znala, da je s Ivanom. Ivan 
i Luci napustiše gostionicu, Jure je ostao još neko vrijeme, i 
pio mnogo. Pošao je do tamburaša, bacio im dvije banke, što 
nije bio nikada njegov običaj i zamolio, da sviraju i pjevaju: 
»Bolesno mi leži zlato moje, a za njime teži srce moje . . .« 
Svirači su pjevali uz pratnju tambura, za njima cijela gostio- 
nica, kao da je svima ležalo bolesno zlato. Jure se previjao 
od boli u proćućenim osjećajima mile pjesme, i s mislima bio 
kod bolesne Cvijete. Mirno je napustio veselu gostionicu, iako 
se iza njegovih leđa spremala neka tučnjava. Za čas je redar 
posredovao, ali se brzo našao sam na ulici u kanalu, i valjao 
se u snijegu. Jure se okrene, nasmije i ode kroz sniježnu li- 
vadu na drugu stranu prema gradu. Noćas ne ide spavati, — 
današnja noć bit će noć lumpovanja. Išao je iz gostionice u 
gostionicu, dok nije stigao u »Kolo«. 


XVIII. 

Od opeka sagrađena, crvene boje, oniska građevina 
švapskoga stila zvala se »Kolo«. Nekoliko hiljada ljudi našlo 
se večeras pod njezinim krovom. U više dvorana svirale su 
glazbe, dok je velika dvorana bila naročito svečano iskićena 
karnevalskim živim bojama, a pozornica s hrvatskim zasta- 
vama. U tom okićenom šarenilu tutnjile su glazbe i miješalo 
se pjevanje polupijanih ljudi za stolovima. Držale se zdra- 
vice i nazdravljalo Petreku, Pavleku, Ivanu i Stjepanu, naj- 
više ljubljenoj Kroaciji. Kroz karnevalsku vrevu gurao se 

Jure, omamljen vinom, i obilazio od stola do stola, da pro- 
motri sve unutri. U velikoj dvorani naišao je na jednu dje- 
vojku, zamoli je za ples, okrene se jedva cigla dva okretaja, 
kad je preuzme drugi plesač. Jure nastavi omamljen svirkom 
i pjesmom od stola do stola. Konačno je prošao sve i vidio 
sve. U maloj dvorani na prvom katu također se plesalo. Tu 
je pokušao, da se okrene par puta u kolu uz zvukove moder- 
nog jazza, ali se nije mogao okrenuti ni jedan put, već mu je 
drugi plesač oduzeo djevojku, s kojom je plesao. 

Dojadi mu to i povuče se u stranu, te stade promatrati 
plesače i plesačice okolo sebe, ne bi li gdje naišao na ono 
malo stvorenje, koje ga je pozvalo na ples. Kako da prepozna 
to stvorenje, tog milog i simpatičnog crvića, o kojemu misli 
i stvara njegovu sliku, — sliku, za koju znade da nije vjerna 
i koju već možda ne će nikada u zbilji vidjeti. Rado bi je bio 
vidio, rado spazio, ali nje nema i nema. Juru spopade neka 
tuga, jad i bol. Ne zna, bi li mislio na Cvijetu ili ne. U srcu 
mu je teško, dok se oko njega ori pjesma: »Još Hrvatska ni 
propala« ... i Juri se pričini, kao da mu se cijele Hrvatska 
plete pred očima, kao da cijela Hrvatska ovdje pleše, pod 
zvukovima diktirane glazbe. Njemu se to više ne čini obični 
ples, njemu se ne čini, da su ovo samo ljudi, koji su došli da 
provedu zadnji dan karnevala, to je za njega cijela raspoja- 
sana Hrvatska, koja pod nadzorom, pod kontrolom i pod tu- 
đim tutorstvom pjeva ilirsku budnicu. Sjeti se Jure svoje pro- 
strane Hrvatske, svih njezinih krajeva, koje je kada u životu 
prošao; od mora do brda i šuma, od ravnica njiva do visokih 
gora. Valovita i burna je Hrvatska, i ravna, i brdovita i ovdje 
među ovom masom imade sinova iz svih tih krajeva, ovdje 
je zbilja cijela zastupana. Tu vidi Podvodčane i one iz grada, 
sve vidi, koje uopće poznaje i znade, da u Zagrebu žive i 
upita se: da li je to Hrvatska? Njemu Hrvatska nije tako 
vesela, nije tako raspjevana, kao što ovdje izgleda, ona je 
Juri tužna i žalosna i grca pod čvrstim pesnicama silnika. Ta 
Hrvatska je napuštena, nju nitko ne vidi, niti želi da vidi, to je 
osamljeni otok, koga zapljuskuju nemirni valovi mora i raz- 
dire orkanska oluja. Gdje je njegova Hrvatska? Ona bijedna i 
gladna, prezrena i osramoćena? Tu je i ona, povikne sam u 
sebi. Tu je! I zbilja je pokraj njega nezgrapna djevojka, jedina 
djevojka, koja se nije okretala u kolu među plesačima i u 
koju nije nitko gledao. Sirotica rastvorila je svoju prljavu 


torbicu, izvadila polomljeni češalj i gladila kosu, što je smrdila 
po raznim kuhinjskim mirisima. Opazio je Jure to jadno stvo- 
renje, koje ga podsjećalo na Kroaciju, onu jadnu i tužnu 
sluškinju, što služi svima, i koju svi iskorišćuju već hiljade 
godina, da tegli i radi po sve dane, ali koje se nitko ne sjeća, 
nitko se na nju ne obazire. Ona je sirotica izmorena od te- 
škoća i rada, bič života ju izbičevao, i stiska svoje žuljevite 
ruke, i vadi zamazanu maramicu, te briše suzno lice, iz ko- 
jega joj kaplju gorke suze. Nju siroticu nitko ne gleda, niti 
za nju mari, kao da je okužena, nitko ne će s njom u kolu 
da zapleše. Jadna si; bijedna si, o mila moja Kroacijo! Zar su 
te svi tvoji sinci ostavili, zar su ti se iznevjerili i napustili te 
siroticu? Svi su te napustili, svi te mogu napustiti, ali te 
napustiti ne ću ja ... i pohita do osamljene djevojke, koja je 
milo i požudno gledala u plesače, da joj se tko smiluje i po- 
vede u kolo. čim se Jure poklonio osamljenoj djevojci, ne 
zna ni sam kako, pred njim se stvori iz prikrajka mlada i 
vragoljasta djevojčica od kojih četrnaest godina; pokrivao 
joj glavu zeleni šumarski šeširić s perom; odjevena je u 
kratke planinarske hlačice sa tirolskim naramenicama, a bujna 
kestenjava kosa spuštala se niz vrat. Presenetio se Jure, kad ju 
je spazio, još više začudio, kad mu pruži ruke s riječima: 

— Izvolite! — Nježno je zvučio njezin usklik i Jure nije 
mogao odbiti ponudu. Prihvatio je bez riječi i ušao u kolo. 
Plesao, a nije se usudio pogledati u mlado lice prekrasne 
djevojčice, kojoj su očice nježno titrale ispod velikih trepa- 
vica. Bila je lijepa, neodoljivo lijepa, kao neki bistri šumski 
izvor, kao vila na pramenu potoka iz priče. Nije mogao naći 
riječi, kako da ju opiše, nije mogao naći imena, kojim bi ju 
nazvao. Ime joj je bilo Verica Rogić, kćerka lugara na Kra- 
ljičinom zdencu, inače do sada učenica srednje škole. Došla je 
ovamo s roditeljima, ostavila je svoje društvo i utekla do 
Jure. Ona je bila onaj nježan glasić iz Terapije, to je bila ona, 
koja je Juru pozvala ovamo. Plesala je s njim veselo i raz- 
dražljivo, da je Jure zaboravio na sve. I kad je ples svršio, 
i kad su se počeli ljudi razilaziti k stolovima, da se odmore 
od plesa, ona htjede uteći. Na sreću Jure je uhvati za ruku, 
tako snažno, da nije mogla izvršiti svoj naum. 

— Zašto bježite, gospođice? — molio je nježno Jure. 

— Bježim, jer moram. Ja vas poznam, pogledajte me 
dobro, da me još bolje upoznate. Ja sam ona, koja sam vam 

rekla, da dođete večeras ovamo. Svratite li kada na Sljeme, 
vratite se preko Kraljičina zdenca i svratite u našu gostio- 
nicu; tamo ćete naći mene. Do sada sam išla u školu, sada 
više ne idem. Hoću da radim kao velika žena i ne ću da bu- 
dem tek mala učenica. 

— Razumijem. Vrlo lijepo. Zašto bježite? Ta ostanite još 
samo ovaj ples, molim vas, samo još ovaj ples! 

— Ne ću, ne mogu, ne ću, pustite me. Ja plešem, kad je 
mene volja i s kim je mene volja. Pustite me, jer ću vikati, 
pa ćete pamtiti, s kim imate posla... otrgne se iz Jurinih 
ruku i nestane u gužvi. Jure pohita za njom. Ne da je do- 
stigne i zaustavi, i moli za ples, nego da vidi, gdje i s kim 
sjedi. To mu je i uspjelo. U jednom kutu na balkonu velike 
dvorane sjedjela je u povećem društvu odjevenih u zelene 
uniforme; to su zacijelo njezini. Pokraj nje lijepa postarija 
žena, koja ju je nježno brisala maramicom, to je zacijelo 
njezina majka. Tako je i bilo. Sljemenski lugar Rogić došao 
je s cijelom svojom obitelji s Kraljičina zdenca na maski- 
rani ples planinara. Jednom u godini treba da im uzvrati sve 
one posjete, koje njemu čine Zagrepčani kroz godinu. 

Iz prikrajka dugo je još Jure gledao u malu Vericu. U 
srce mu se zabolo njezino oko, njezine riječi, i kao da ih po- 
novno čuje, kao da mu ih opet netko tiho šapuće iz prikrajka. 
Te njezine milozvučne riječi slatko su ječile u ušima, još mu i 
sada šume i sve glazbe, svi glasovi patriotskih i ljubavnih 
pjesama ne mogu mu otjerati, njezin glas i njezinu nježnu 
sliku. Teško uzdahne, zamahne rukom i ode. Otišao je u pustu 
sniježnu maglenu zimsku noć i pijan od vina i ljubavi teturao 
prema svome stanu, prema sniježnoj periferiji do svoje Pod- 
vode. 

XIX. 

Minulo je nekoliko dana, otkada je Jure primio Cvijetino 
pismo. Stid ga je bilo pokucati na vrata njezine sobe i doći k 
njoj. Neki strah, stidljivi strah, zabio se u njegovu dušu, i 
on nije mogao skupiti snage, da ode do kuće Danovićevih. 
Jučer ga je Josipa pitala, kada će doći Cvijeti, i zašto ne do- 
lazi? Bio je u neugodnom položaju i izgovarao se ovim i 
onim, te obećao, da će danas svakako doći. Ali i danas teško 
da bi bio došao, da se nije odlučila Josipa, te otišla po njega i 


posljednji ga put zamolila, neka dođe. Pomalo je to natezanje 
postajalo smiješno i Danovička je htjela, da učini svemu kraj. 
Vidjela je, da se djeca vole i jedno za drugim teži. žao joj 
je bilo Cvijete, koja je u vrućici zvala Juru, ali on nije do- 
lazio. Već od podneva pazila je na vratima, da spazi Juru, kad 
se bude vraćao s rada, iako on nikada ne dolazi prije tri 
sata. Danovićka je strpljivo čekala, nije htjela, da dođe, a da 
ga ne vidi. Danas je bio i njezin muž kod kuće, pa su se za- 
jednički dogovorili o svemu. Brkati željezničar veselio se po- 
mirbi Cvijete i Jure. Cvijetu je volio kao svoje vlastito dijete; 
ono malo, što je bila kod njih, toliko ju je zavolio, da bi joj 
bio dao sve. Danovićevi nisu imali djece, te su željeli nekoga 
zavoljeti i malo jače privezati uza sebe, jer godine idu, mla- 
dost i snaga odlazi, i njegova žena već nije jučerašnja. Imali 
su neke male kombinacije s Cvijetom i to ne toliko stara 
Danovićka, koliko njezin muž Krešo. Cvijeta mu se sviđala, 
imala je u sebi nešto njemu blisko i drago. Tu simpatiju Kre- 
šinu prema Cvijeti opazila je i Josipa i katkada su nešto o 
tom razgovarali, ali jako malo. Sve, što je bilo, nastojali su, 
da Cvijeta što prije ozdravi. Oni su joj iz svoga džepa plaćali 
liječnike, iako je imala nešto novaca od prodaje na tržnici. 
Njezin rođak, koji je u Zagrebu stanovao, nije je nikada za- 
boravio, uvijek bi joj po nešto donio i ostavio pod jastukom 
po koji dinar. Svi su joj bili dobri i ništa joj nije u bolesti 
manjkalo, samo što je bila često žalosna, mnogo puta plakala, 
a nakon plača kašalj bi ju htio zagušiti i tako bi joj pozlilo, 
da je bilo upravo strašno. Sve joj se činilo, kao da će isplju- 
vati cijelu utrobu. Nije mnogo pomagao ni topli čaj, nisu 
pomagale ni karamele. Kašalj bi prestao, kad bi sam htio i 
Cvijeta bi onako izmučena nagnula glavu na krevet i kasno 
u noći negda čak pod jutro zaspala. 

Znala je Josipa, da Cvijeta mnogo misli na Juru, znala je, 
da radi njega ona plače. Nije ona pitala, nije joj ni Cvijeta 
o tom govorila, ali i ona je bila nekada mlada, znala je i 
sjećala se polako na davno prohujale dane prvih ljubavnih 
susreta s njezinim Krešom, s kojim već toliko godina živi u 
miru i sretnom braku, iako im Bog nije dao od srca poroda, 
koji su toliko čekali i toliko čeznuli za njim. Dok je Josipa 
stajala na vratima, vidjela je, kako se Juro uspeo loj tr ama u 
svoju sobicu. Bilo je lijepo sunčano poslije podne. Snijeg se 
topio po periferijskim ulicama i malo po malo okopnivali 

kalj uža vi puteljci. Sljeme je još bilo pokrito snijegom, ali i 
tamo se brzo topilo. Zima je odmicala, dani su bivali veći, u 
zraku je mirisalo na proljeće. Po kaljužavoj i blatnoj cestici 
uputi se Josipa zaogmjena u crni šal do Podvodina dvorišta 
i pohita žurno njime prema lojtrama, kojima se uspinjalo u 
Jurinu sobicu. Josipa pokuca na vrata, iza kojih se odazove 
glas: 

— Ja, — i otvore se vrata, na kojima se ukaže Jure. 

— Izvolite, gospođo! Baš sam se spremao, da dođem . . . 

— Ne vjerujem, da biste bili došli sami, — kaže Josipa, 
kad je ušla u sobu. 

— Bih, bih, danas sam odlučio da dođem. Evo kupio sam 
i naranče i prvih proljetnih ljubica, da ih ponesem Cvijeti. 

— Drago mi je, Jure. Došla sam do vas, da bude dolazak 
sigurniji. Cvijeta vas voli, jako voli, Jure! Sirotica je dosta 
teško bolesna. U svojoj bolesti uvijek misli na vas, samo vi ste 
joj pred očima, nikada nikoga drugoga ne spominje, ni majku 
ni oca, ni braću, ni sestre, samo vas, Jure. . . 

— Znam, gospođo, znam. Nemojte mi pričati. Strašno me 
boli sve to, ah, da znate, koliko boli . . . 

— Ne trebate se spremati, idite u starom odijelu, makar 
bili zamazani, Cvijeta će vas rado vidjeti, još radije primiti. 

— Dobro je, idem ovako, — i njih dvoje siđu niz lojtre. 

Josipa je išla prva i potrčala dvorištem, Jure je išao za njom 
noseći u ruci zrele naranče i mirisne ljubice. Rezika ih je 
opazila, kad su prošli preko dvorišta, namrštila usne i zlobno 
zurila u njih gledajući, kamo idu. Začudi se, kad je opazila, 
kako su skrenuli k Danovićevima. Začuđeno pozove kćerku 
Luci, koja je radila ručni rad u kuhinji: 

— Lucice, Luci! Dođi brzo, brzo dođi malo vidjeti! Luci 
dođe i kad opazi, kako Jure ulazi k Danovićevima u kuću, 
obradova se i nasmije . . . 

— Hvala Bogu, to sam ja i željela ... 

— Ti mrcino jedna, da, jedna! Zar sam te zato zvala, 
zato . . .? — I nastade svađa između Lucike i Rezike, koje su 
sve jedna drugoj predbacile, kao da nisu majka i kćerka. Re- 
zika se čudila odvažnosti Lucike, i znala je, odakle to dolazi: j 

sumnjala je, da se Luci potajno sastaje s Ivanom Kesićem, i f 

sada su počele jedna drugoj iznositi sve moguće iz života, i da | 

nije dotrčao Matek, bile bi se počupale kao nigda. Teškom I 
mukom ih je starac rastavio. f 

Jure je ušao u kuću Danovićevih. Nije trebao kucati, nije 
trebao otvarati vrata. Josipa je ulazila pred njim, brkati že- 
ljezničar Krešo, koji je kod prozora čitao novine i pušio lulu, 
izišao im je ususret i pozdravio. 

— Dobar dan, sinko, dobar dan! To je lijepo od tebe, što 
si došao vidjeti našu bolesnu Cvijetku. Hvala ti, sinko, 
hvala ... — i skoro dobri čovjek zaplače, u malo ne i poljubi 
Juru. U sobi je Cvijeta radosno slušala Jurine korake, po- 
znavala ih je, kao što joj zvonko odzvanjao njegov prijatni 
glas u ušima. Najradije bi bila ustala, izašla mu ususret i 
poljubila ga, ali ni to nije mogla. Kad je Josipa otvorila vrata 
i pokucala, Cvijeta okrene naglo glavu i još prije nego je 
mogla kazati: Naprijed, nasmije se i od radosti zaplače, a u 
njezin naručaj pade Jure zajedno s vijoletnim i mirisnim lju- 
bicama i narančama. Kroz suze, radost i poljubce začuje se: 

— Jure! 

— Cvijeto! — Josipa je od radosti zaplakala, kad ih je 
vidjela u naručaju ovako sretne. Radovao se i stari Krešo, koji 
povuče ženu k sebi i zatvori vrata od sobe. 

— Neka budu djeca sama! — Njih dvoje ostaše sami u 
maloj sobici s malim prozorčićima, na koje su ulazile prve 
sunčane zrake, što navještaju proljeće u njihovu sobicu, oba- 
sjavajući ovo dvoje mladih ljudi toplim sunčanim zrakama. 
Sve je bilo lijepo, milo; kao da se i sunce veselilo njima i 
njihovoj ljubavi, grijalo ih, što dalje, to jače, jer se nekako 
sve više primicalo svom zapadu. Cvijeta je osjetila Jurino 
hladno lice na svojim toplim obrazićima. Osjetila je bockanje 
brade i muškaračku grubost, koja se tako blago nje doji- 
mala. Doticaše im se obrazi i ljubile se usne, na koje su pa- 
dale tople i slane suze, što su se spuštale iz njihovih čeznut- 
ljivih očiju, koje su toliko jedne za drugima težile, dok se 
evo konačno nisu sastale i to ne na kiši i snijegu, nego u to- 
ploj sobici, zatvoreni u četiri zida, daleko od zlobnih očiju, 
daleko od svih i svakoga. Ispitljivo je pogledavala Cvijeta 
Juru i snažno ga držala obujmljenim rukama, dok je Jure 
gotovo klečao na podu pokraj njezina kreveta. Svojom njež- 
nom i bijelom rukom gladila mu je Cvijeta vlažnu i bujnu 
kosu, ravnala obrve. Kao da joj se nekako promijenio i kao 
da nije to onaj Jure, s kojim je svakoga dana išla na trg i 
vraćala se u večer s njime kući. Istina, još joj nije bio ni- 
kada na domaku, još ga nije nikad ovako slobodno grlila i 

ljubila, i sada kao da se pomalo osvećuje za sve ono vrijeme, 
što je izbivao i što nije imala prilike, da ga vidi, i kaže koju 
lijepu riječ. Toliko je težila za njim toliko ga je očekivala, i 
sada, kad je došao, njoj se ne da ispustiti ga iz ruku. Želi ga 
zadržati, da ga vječno cjeliva i gladi i traži nešto na njemu, 
kao da je sada nekako drukčiji, kao da se je promijenio, ili 
kao da na njemu nešto manjka. Sav je bio pred njom i u 
njezinim rukama. Padali su poljupci jedan za drugim; ali 
nitko od njih nije bio tako jak, da nađe par riječi, s kojima 
bi započeo razgovor. Jure se osjećao slab, nadasve slab, smi- 
jao se Cvijeti, ljubio ju u usne, obraze i čelo, ali nije smogao 
ni jedne jedine riječi. Po njemu možda bi šutnja vječno tra- 
jala, da nije Cvijeta prekinula tišinu: 

— Srce moje, ti klečiš! Daj brže ustani i sjedni evo 
ovdje na stolicu. — Cvijeta povuče stolicu, potegne ga s 
poda i posadi pokraj sebe. Juru kao da su te riječi probole. 
Bilo je u njima nešto milog, intimno i slatko, što još nije 
nikada u životu osjetio do sada. Kako je hrabra. Zovnula ga 
je »ti« i rekla »srce«. Tko ga je tako u životu zvao, tko? — 
pitao je sam sebe. U životu je teško čuti lijepih riječi, sve 
riječi su grube; jedni za drugima se natječu, tko će ružnije i 
jače uvrijediti čovjeka. Ovaj blijedi Cvijet, koji miriše poput 
ljubičastih ružica, taj je za njega smogao tako tople i mile 
riječi. Naranče je metnuo na noćni ormarić, ljubice je Cvijeta 
uzela u ruku, podigne jastuk, pokrije se bolje na krevetu i 
dade poljubiti Juri cvijeće. 

— Zar ne da lijepo mirišu . . .? 

— Lijepo, Cvijeto, kao i ti. šteta što se ne zoveš Lju- 
bica! 

— Smeta li ti moje ime? 

— Ni najmanje. Ti nisi Cvijet, nego ljubica, znaš mirisna 
ljubica — i opet nastane dugi radosni poljubac. 

— No sada mi pričaj, Jure, kako ti je bilo bez mene? Je 
li ljepše sada sa mnom ili bez mene ... Na dugo i široko pri- 
čao je Jure Cvijeti o svemu i svačemu. Ništa joj nije zatajio; 
sve je ispričao redom, kako i što je bilo. Cvijeta je pozorno 
slušala svaku njegovu riječ i ništa mu nije zamjerila, a i 
ne bi, pa da joj je ispričao i najneprijatniju stvar. Ona je 
bila vesela, da je pokraj nje, da čuje njegov glas, i da je do- 
čekala i čas pomirbe. Zna sada Cvijeta, da Jure ne će na 

110 


nju zaboraviti i da će doći svako poslijepodne k njoj uvijek, 
kad bude imao vremena, da mu ne će biti dosadno sjedjeti 
pokraj nje. Ona ne će vječno ležati u krevetu. Liječnik joj je 
rekao, da će biti bolje za nju, kad nastanu proljetni dani. 
Moći će izići na sunce i na zrak, a kad jednom ustane, brže 
i prije će se oporaviti, jer njezina bolest nije jednostavna 
i mala, kako se držalo, imala je mnogo jaču upalu pluća, 
nego je mislila i prilično ju je shrvala bolest. 

U razgovoru im je vrijeme brzo odmicalo, i počeo se 
spuštati hladan mrak. Da nije zatamnilo, još bi bili sjedjeli u 
sobici i čavrljali. Danovićevi nisu imali elektrike, nego su 
zapalili lampu. Njihov razgovor prekine dolazak Josipe, koja 
je donesla u sobu svjetiljku pitajući Cvijetu, ako želi čaja, 
kave ili bilo čega. Cvijeta je otklonila, jer je baš malo prije 
pojela naranču. Zahladilo je na ulici. Ono, što se preko dana 
otopilo, to se počelo smrzavati, pa zahladnilo i u sobi. Cvijeta 
je počela kašljati, i nije prestajala. Danovićka joj donesla 
toplog čaja, ali ni čaj nije pomagao. Jure je ustao u namjeri, 
da ode, Cvijeta ga nije puštala. Kad je opazio da kašalj, kao 
za inat ne popušta, poljubi se s njom, pozdravi, i njih dvoje 
rastanu se te ugovore sastanak za sutra poslije podne. 

Jure je radosno napuštao dom Danovićevih, ali s nekom 
tugom u srcu. Cvijetin kašalj ne smjera dobru, u njemu imade 
više boli i nemoći, nego što oni misle. Još dugo je čuo kašlj a- 
nje Cvijete u sobici. Na periferijske ulice spustio se večernji 
mrak. Električna svjetla palila se po stupovima i u malim 
nizanim kućicama. Nebo je bilo čisto bez oblaka, zrak je hla- 
dan i u njemu je sve mirisalo na proljeće. Juri se nije dalo 
otići od Cvijete, rado bi bio još s njome ostao. Da je zdrava, 
bili bi izišli na šetnju sve tamo do posljednjih periferijskih 
vrba i žbunja, gdje šumi mutna i nabujala Sava. Baš je bila 
noć za večernju šetnju periferijskim livadama, a on voli 
vedre proljetne noći, voli mjesečinom obasjane staze, voli 
samoću, mir i tišinu. Iz daleka se čuli glasovi iz grada pod 
gorom, koji u proljetnim večerima živi u vrevi života i šum 
mu donosi do periferijskih staza hladni proljetni povjeta- 
rac, što se spušta sa Sljemena preko grada na periferijsku ni- 
zinu. 

XX. 

Sučelice od Danovićevih, bila je kućica Cvijetina rođaka 
Slavka Štiglice, šepavog prosjaka, koji je sa svojom harmo- 
nikom prosio na drugoj strani grada i svirao: »Lijepu našu«. 
Znao je uz to i pjevati, pa mu se svijet obilno smilovao i ba- 
cao milodare u njegov šešir i tako je malo po malo s »Lije- 
pom našom« štiglica sagradio lijepu svoju kućicu i pristojno 
živio. U ratu je izgubio nogu, a baš to zlo mu je dobro došlo, 
jer njemu se nije nikada dalo raditi. Jedno vrijeme malo mu 
je vrijedila i druga noga, te se nakon prevrata naselio u Za- 
grebu i počeo sa svojom harmonikom obilaziti gradske uglo- 
ve. Kao ratnom invalidu vlasti su mu išle na ruku i nisu mu 
pravile smetnje. Njegova harmonika svirala je po stotinu i 
hiljadu puta »Lijepu našu«, u vrijeme, kada se nije o tom 
smjelo otvoriti usta. — »Lijepa naša« bila je simbol svih za- 
branjenih čežnja. Što ju je svijet više slušao, više je za njom 
težio i obilnije darivao šepavog Slavka. Brzo je Štiglica opa- 
zio tu darežljivost i sve ljepše i češće svirao »Lijepu našu«, 
koja mu je donosila obilne prinose, ljepše i više nego mno- 
gom dobro namješten je. Ipak Štiglica nije bio pijanica, znao 
je, da ne će uvijek trajati ta konjuktura. Imao je jednog sina, 
doveo ga u Zagreb i dao izučiti cipelarski zanat; žena je 
davno umrla. Sin mu je izrastao do mladića, te je mislio, kako 
bi bilo, da mu otvori radionicu: neka dijete radi kod kuće. 
Još bi bilo bolje, da i on sagradi kućicu. I kad su se preko 
noći, bez građevne dozvole počele graditi kuće, gradio ju je 
i štiglica sa sinom i sa svoja dva zemljaka, i tako se domogao 
krova nad glavom. Malo po malo ju je uređivao i prilično 
dotjerao, da bi se mnoga od njegovih mušterija začudila, i 
nikada mu ne bi dala milostinju, kad bi znala, da imade nji- 
hov onaj prosjak, s ugla, svoju vlastitu kuću. U njoj je otvo- 
rio sinu radionicu. Mladić je bio marljiv i posao je prilično 
išao. Mnogi put je navaljivao na oca, da se ostavi prosjače- 
nja, ali stari nije htio, napustiti svoj »obrt«. Govorio je: 
»Sinko, doklegod možeš, treba raditi. Nijedan rad ruku ne 
blati, ako ide. Ti cijeli dan i dobar dio noći nabijaš čekićem, 
popravljaš ljudima cipele, pa ne zaslužiš toliko, koliko ja za- 
služim. Prištedim li što, ne će biti ni tebi na odmet« . . . Ko- 
načno je prestao sin sa savjetovanjem oca i pustio mu na 
volju, neka radi, što hoće. 


Slavko štiglica i njegov sin stanovali su sami u kućici. 
Imali su malu sobicu i kuhinjicu, pokraj nje sagradili su malu 
prostor i jicu za radionicu. Na drugoj strani imala je kućica 
još jedan stan, koji su iznajmljivali. Dojadilo je jednom i dru- 
gom ovakvo samovanje, i stari štiglica doveo im jednog dana 
mladu, zdravu, jedru djevojku, Gabrijelu Štimac, koja je bila 
rodom iz njihovih krajeva. Djevojka je bila vrlo vrijedna i 
marljiva, i doskora se obojica na nju privikli, kao da im je 
rođena. Jedno vrijeme spavala je Gabrijela u kuhinjiei na 
podu, njih dvoje u sobi. Konačno, za velikih zima spavala bi i 
Gabrijela u sobi. Spavala je sirotica na podu i to se smililo 
štiglici, te je stari jedne hladne zimske noći pozove, da pođe 
u Vidov krevet, i onako se on po širokom krevetu valja kao 
kakav grof. Ispočetka se ona nećkala, ali onda pristala, jer joj 
Vid nije bio nesimpatičan. Prilično dobro su se gledali i sla- 
gali. Stari štiglica je znao, da vrag nikada ne spava, pa ih 
je upozorio neka budu pametni. Isprva je i bilo tako, dok se 
nije u to i vrag pomiješao. 

Stari štiglica nije bio slijep. Vidio je da je vrag šalu uzeo, 
i da se njegov Vid drži Gabrijele kao pijan plota. Dosta puta 
su mu se vrzli po pameti, ipak nije imao što da im zamjeri. 
Bili su mu svakoga dana bolji. Gabrijela i nije bila obična 
sluškinja, nego prava pravcata gospodarica, često je znala, 
da prekori Vida radi njegova pijančevanja i silom ga tjerala 
na rad i nedjeljom, samo da ne izgubi koju mušteriju, štiglici 
je bila dobra kao rođenom ocu. Sve je to vidio štiglica, i 
sram ga je bilo, da tako živi njegov sin bez zakona Božjeg. 
To se nije slagalo s njegovim nazorima i s njegovim mora- 
lom i svuda je, na svakom koraku, tajio, da Vid i Gabrijela 
žive zajedno, iako je o tom znala cijela Podvoda. Za Vidom 
se nije otimala ni jedna djevojka, pored toga oni su i uz svu 
kuću bili prosjaci, i ništa više. K njima bi se teško dala druga 
koja djevojka. Divlji brak između Vida i Gabrijele nije 
Podvodi udario u oči, jer na Podvodi je bilo više divljih, nego 
pravih brakova. To nije bila nikakva novost, još manje kakva 
senzacija. 

Uza sve to Štiglica je zapodjeo konačno o cijeloj stvari 
sa sinom Vidom ozbiljan razgovor. Da je bio stari malo ranije 
govorio o tom možda bi bio Vid i pristao na brak s Gabrije- 
lom, no sada, kad se je naužio »bračne sreće« i kad mu se Ga- 
brijela činila poput nekog automata, i kad mu oko počelo za- 

pinjati za drugim ljepšim i zamamnijim djevojkama. Vidu 
se nije dalo pristati na brak s Gabrijelom. Konačno je otac 
Vida nagovorio s teškom mukom na vjenčanje, i obećao, kad 
mu se rodi prvo zakonito dijete, da će i kuću na njega pre- 
pisati. Vid je pristao. 

O pristanku Gabrijelinom ne treba ni govoriti, ona je 
jedva čekala, i za nju će dan vjenčanja biti najradosniji u 
njezinu životu. To će biti dan sreće i radosti. Radi toga se 
Gabrijela na veliko spremala na to vjenčanje. U tom ju je 
potpomagao i Slavko, te je ona brzo imala, sve što joj je 
trebalo. Od toga dana Vid već nije pjevuckao u radionici, 
još manje je slobodno vrijeme provodio s Gabrijelom u raz- 
govoru, čak nije htio govoriti ni s ocem. Izbjegavao je sve i 
svakoga, i sve češće odlazio u grad: skitao se po gradskim 
podrumima i kratio dosadu u kinima i gostionicama, kolikogod 
su mu novčane prilike dopuštale. Ni za šta ga nije bilo briga, 
ništa ga nije radovalo, čak ni to, što je otac kupio dva polu- 
nova bračna kreveta i što je uveo u kuću elektriku, te im je 
dom izgledao poput vile. 

Štiglica je jednog dana malo ranije došepao kući, čak se 
vozio tramvajem, što nije bio njegov običaj i uputio se u 
prvom večernjem sumraku do Danovićevih. Znao je, da će u 
to doba naći kod Cvijete Juru, i baš ih je našao, štiglica bi 
datkad odšetao do Cvijete, da se propita za njezino zdravlje 
i uvijek je dolazio, kao da ide u neku poznatu kuću. Danas 
mu je bilo malo neobično. Veselio se, što ženi sina, a opet 
bilo mu je teško i kumove tražiti. I radi toga on prekorači 
prag Danovićevih. 

— Dobar večer! 

— Dobar večer, susjede štiglica, kako ste, kako? — oda- 
zove se debeli glas željezničara Kreše, koji se baš spremao, 

na službu. . 

— Hvala na pitanju dobro, kad bi bolje bilo, lakše bi se 

podnosilo. Leži li Cvijeta, ili je možda ustala? 

Unutri je unutri, — zaskoči se slabašna Josipa, — ali 

sada ne možete k njoj. Kod nje je Jure, znate, onaj, koga je 
uvijek zvala u vrućici. 

— Čuo sam, da su se pomirili. Zato sam i došao. 

— Sada ne bi bilo zgodno, da ih, štiglica, smetate. Tek 
su djeca započela razgovor. 


Bit će čovjek kratak. Pusti ga ženo, neka svrsi, što 
imade, — odbrusi Krešo i ode. Josipa otvori vrata, štiglica 
uđe u sobicu. Nije mu bilo ugodno, kad je ušao: opazio je 
Cvijetu i Juru, gdje se ljube, pa se morao nakašljati, da ga 
čuju i primijete. 

Dobar večer, barba Slavko, — odazove se Cvijeta, 
kad spazi svoga rođaka. — što se bojite, no idite naprijed? 
Ovo je Jure Parčić, ovo moj rođak, Slavko štiglica, naš su- 
sjed. 

— Drago mi je, drago, — prozbori Jure. štiglica, se malo, 
nakašlje, i progovori: 

— Znaš, pošto sam došao, Cvijeta? 

— Pošto, barba? 

bih vjenčati sina s Gabrijelom. Dosta mi je i ne 
cu, da žive kao živine. Njemu se ne da, jer se naužio Gabri- 
jele. Ali ja ne ću, da pod mojim krovom spava bez blago- 
slova Božjeg. 

— No to je lijepo, vrlo lijepo, barba štiglica, kad se 
djeca vole, neka se samo vole! 

— Vraga se vole! Vida je prošla ljubav, Cvijeta, sada bi 
htio neku drugu, nije mu više dobra Gabrijela. A ja sam, 
Cvijeta, kriv što su zajedno već živjeli kao muž i žena, ja i 
nitko drugi. Kad već živu skupa neka budu i prekriženi, ne 
ću ničiji grijeh nositi na duši i da za bilo koga odgovaram 
pred Bogom. Nisam ništa zla mislio, nit želio, da se to do- 
godi . . . 

— Što bi se dogodilo? — nasmije se Jure i prekine starca 
u pričanju. 

— Još pitate, što? A ako se Gabrijeli što dogodi? Eto 
skandala, buke, galame i sve se može svaliti na moj prosjački 
štap i na mene. Neka takav glas dođe na javu, onda seli, 
Štiglica, kud te noge nose, — a ja, djeco, nisam jučerašnji. 

— Pravo imate, pravo, rođače! Tako i ja mislim, da je 
najbolje, neka se uzmu. Gabrijela nije loša: radina je i mar- 
ljiva djevojka, pa što bi Vid više i htio? — reče Cvijeta. 

— To i ja govorim. Gabrijela više vrijedi od Vida. Zato 
bih ja najradije da se prekriže. Došao sam radi te ženidbe 
i do vas, da zamolim tebe Cvijeta i tvoga gospodina Juru, za 
kumstvo. 

Dobro je. Ja sam zato, — odgovori pripravno Jure, — 
ali hoće li Cvijeta do onda ozdraviti? 

Hoću, hoću ozdravit ću Jure! Kad će, štiglica, biti 

vjenčanje? 

— Ako želite, može biti i sutra, ja sam sve uredio. 

— Tko će biti drugi kum? 

— Baš sam mislio, da vas pitam. Kako bi bilo, da za- 
molim Ivana Kesića. Dobar je mladić, iako ga buduća pu- 
nica Rezika ne može živa vidjeti. 

— Bravo, štiglica, bravo, — potapka ga Jure po ramenu, 

samo neka Cvijeta ozdravi. Ja ću i sam s Ivanom Kesićem 

govoriti. On će ići više nego sigurno, kad dozna, da idemo 
Cvijeta i ja. 

— Znate, ja mislim, zamoliti njega za kuma, a za dru- 
žicu mu Luciku, pa neka se ljuti Rezika, koliko hoće. 

— Baš tako, — potvrdi Cvijeta — neka se zlobnica grize, 
ono što je srcu priraslo, to se ne može jednostavno iščupati. 

Bog i lahku noć, djeco! Ja ću još doći, pa da se o 

svemu dogovorimo, kako i što ćemo. Hvala vam i lahku noć! 

— dovikne štiglica i nestane iz sobe radostan, sto mu nisu 

odbili poziv. . , . 

U sobi su ostali Cvijeta i Jure, i čim je prosjak Slavko 
nestao iz sobe, radosno padnu jedno drugom u naručaj draga- 
jući se dugo. Ti su se njihovi lijepi časovi ponavljali dano- 
mice. Svako prije podne Cvijeti se otegne kao duga godina, 
te joj se činilo, kao da prije podne umire, poslije podne da 
oživi. I Juri je bilo nešto slično, samo je njemu prije podne 
prolazilo u teškom i napornom radu s čekićem u ruci. No 
radio je, mislio na Cvijetu, a nakon svršenog rada žurio se, 
što je više mogao iz radionice, na ručak i poslije ručka kuci i 
k Cvijeti. Svaki dan je smišljao, da joj nešto novo donese 
i da je bilo čime obraduje. Najviše joj je donosio cvijeca, 
koje je ona neodoljivo voljela. Proljeće se i onako budilo iz 
zimskoga sna i počeli pupati listovi po drveću i mjesto snijega 
u prirodi zazlatili se prvi listići po drveću. Na svima stranama 
ćutilo se proljeće, što je svuda mirisalo i zvalo. Juri nije bilo 
proljeće na livadi u parkovima, u prirodi nego na kaljužavoj 
periferiji u maloj nizanoj kućici i u još manjoj sobici. Tu je 
bilo njegovo proljeće, tu je on provodio slobodno vrijeme i | 

čekao dan po dan, da se podigne Cvijeta i ozdravi, pa da se | 

onda skiću po Tuškancu i Sljemenu i nadoknade sve ono, sto | 

su dosad izgubili. U tom su prolazili jednom i drugom svi | 

proljetni sunčani dani. j 


XXI. 

S periferijskih putova nestajalo je snijega. Nedavna 
kiša otopila je i posljednju mrvicu. Jedino blata i kaljuže 
imali su ove godine više nego ikada. Toplo sunce dan za da- 
nom sušilo je periferijske puteljke. Proljeće, pravo perife- 
rijsko proljeće, zamirisalo je sa svih strana. Minula je davna 
opasnost od poplave Save, nestalo je blata s putova, toplo 
proljetno sunce grijalo svojim proljetnim tracima; sve se 
budilo iz zimskog sna. Rastu trave, cvjetaju trešnje, bademi i 
kaj sije, još malo pa će zamirisati i jorgovani. Drveće je pro- 
listalo, periferijski vrtići već su davno iskopani i u njih za- 
sađeno razno povrće. Još uvijek se po njima kopa ne samo 
svagdanjim danom, nego i nedjeljom. 

Gleda šepavi prosjak Slavko štiglica u nebo i veseli se 
sunčanom danu. Istina, kod njega na periferiji je veselo. Na 
susjednom igralištu odigrava se utakmica, svuda na sve 
strane na hiljade ljudi. Popeli se na kupove i krovove, puno ih 
je igralište. Oko igrališta zagušljiva vika i cika na sve strane. 
Misli Štiglica, da se danas mora odigravati nešto važno kad 
se toliko galami, viče i urla, kao da će se nogom odlučiti u 
golovima sudbina svijeta, štiglicu baš previše ne zanima ta 
galama, on i nije nikada znao, što je utakmica, što nogomet, 
dok nije došao ovamo, ali ni sada, makar bio još bliže igrali- 
šta, ne zanima ga igra, ni golovi. Gleda on i čudom se čudi 
ozbiljnim ljudima u čemu uživaju, za što troše novac, vrijeme 
i živce? Doduše je on znao i sam voditi računa o utakmicama, 
ali samo zato, što bi se znao postaviti na zgodan puteljak i tu 
prositi milostinju, koja je obilno padala. 

Dok je Slavko tako filozofirao o nogometu, dotle je jedna 
susjeda u sobi kitila Gabrijelu. Danas je vjenčani dan štigli- 
čina sina, i on se veseli, kao da ide sam pred oltar. Vid mu 
je jedino dijete, voli ga i cijeli život radi za njega, samo da 
mu bude ljepše, a u životu bude sretniji od njega, da ne mora 
prositi po uglovima i moliti milostinju. Pogledava Slavko na 
sat. Vrijeme odmiče. Svega je polako pripremio za vjenčanje. 
Stol je odmah nakon ručka prostrla Gabrijela, uzela je za 
kuhanje jednu znanicu, i hvala Bogu, našlo se raznovrsna 
jela u njegovoj prosjačkoj kući. Sinoć je Štiglica kupio dobroga 
dalmatinskog vina, cijelih pedeset litara, Gabrijela je kroz 
tjedan napekla kolača svih vrsta, čak je dala napraviti u 

gradu i torte s natpisom; »živjeli mladenci!« Kupila je ja. 
buka, naranča i drugog voća. Peku se pečenke u kuhinjici, i 
miris se njihov širi gladnim periferijskim ulicama. Takove 
svadbe rijetke su na periferiji. Slavkovi su htjeli doduše da 
se obavi vjenčanje bez troškova, ali štiglica nije htio pristati 
na takvo vjenčanje. Imade jednoga jedinog sina, cijeli život 
radi za njega, pa treba da se vjenča, kako spada. Njegovi ro- 
ditelji nisu bili ništa bogatiji od njega pa su njih šestero 
oženili uz glazbu, jelo, ples i pjesme. Tako je htio i Štiglica, 
da se proslavi vjenčanje njegova jedinca. Pozvao je harmo- 
nikaša, da svira poslije večere, i sve je udesio, da ljepše ne 
može biti. I dan je tako krasan, kako već davno nije bio. 
štiglica se uparadio u crno odijelo, dotjerao i, da ga tko vidi 
od njegovih mušterija, nikad ne bi mogao ni u snu pomisliti, 
da je to onaj slabunjavi prosjak s ugla ulice s »Lijepom 
našom«. Da mu nije noga drvena, i da to ne smeta, on bi jos 

večeras i zaplesao. v # v 

Gleda Slavko sve češće na sat i nekako mu čudno, što se jos 
nije vratio iz grada sin Vid. Rekao je odmah, poslije objeda, da 
mora do prijatelja; jer je kupio pogriješan ovratnik. Obećao 
je, da će odmah doći, a njega nema i nema. Naručio je Šti- 
glica i dvije kočije, i one se zaustavile već pokraj kuće. Došli 
su i kumovi Cvijeta i Jure, došao je i Ivan Kesić, ali nije 
došla Luci. Tjedan dana je radi toga kod Podvodinih svađa. 
Rezika se opire i ne će da joj kćerka ide na prosjačku svadbu. 

Moli je i preklinje Matek, neka pusti djevojku, neka ide, moli 
čak i Jakov, koga se mnogo ne tiče Luci, ali samo da može 
biti protiv Rezike, i on je zato, neka ide Luci na svadbu. 

Grdna kavga se bije u njihovoj kući, to je poznato svima okolo, 
i Luci je rekla da će doći. I zbilja točno u pet sati, kad su 
imali krenuti u crkvu, dođe i Luci. Ona je kriomice uzela 
odijelo iz kuće i kod Kesića se opremila. Konačno kumovi 
i ostala svadba posjedaše u sobu za bogato prostrti stol, piju 
kakao, što ga je servirala Gabrijelina prijateljica. Stari Slavko 
Štiglica drži se za glavu i čupa kose. Gabrijela potajno plače. 
Kumovi i njihove druge pitaju za mladoženju: njega nema 
pa nema. Na Gabrijelinim očima zatitraše suze. štiglica nije 
znao, kamo da pogleda. Poslao je na sve strane nekoliko dje- | 

čaka u potragu za Vidom, ali njega nema i nema, kao da je | 

u zemlju propao. Slavko bi plakao od srdžbe: što da učini 1 | 

kako sve to da udesi? Smračilo se već, i utakmica je svršila, | 


Kočijaše plati i pošalje kući. Ako dođe Vid, mogli bi i pje- 
šice u crkvu, ta nije daleko do svetoga Blaža. Koči jaši su 
otišli. Kumovi i njihove druge gledaju začuđeno jedni u 
druge. Jure i Ivan nisu se usudili ni pitati starca, gdje mu 
je sin, ta nitko ga ne bi radije vidio nego stari Štiglica. Vida 
sveudilj nema i nema. Mislili su, da mu se što dogodilo ili ga 
je što spriječilo? No Gabrijela i Slavko su sumnjali, zašto je 
otišao: 

— Otišo je nesreća jedna, — trabunjao je starac u sebi, 
— samo da ne ide u crkvu na blagoslov Božji. Ne će nesreća, 
da se veže obvezom Božjom. Da mi je barem rekao što, ne 
bih bio trošio, ne bih bio tu sramotu sam sebi priredio. A i 
bila je sramota. Okolo štigličine kuće skupila se djeca, koja 
su na sve strane tragala za Vidom, zanimale se žene, zašto ne 
idu na vjenčanje i doskora se šaptalo od uha do uha, da Vida 
nema. 

— Nije ni čudo, što ga nema, — govorila je jedna žena — 
Zar se netko mora vjenčati po očevoj zapovijedi? 

— Draga susjedo, tko bi znao, što je po srijedi? Možda je 
stari što zamiješao, pa bi sada htio sina oprtiti. Okretan je 
Štiglica, da nije tako okretan, ne bi bio prosjačijom podigao 
kuću. 

— Ja mislim žene, — umiješa se jedna — kad bih ja bila 
muško, ne bih Gabrijelu nikada uzela za ženu. Otac ti do- 
vede sluškinju, i ti nju uzmi za ženu. Sluškinja je sluškinja, 
žena treba da ostane žena, — filozofirala je druga susjeda 
zasukanih rukava pred kućom. 

Dok su žene blebetale, na sve strane u proljetnom ve- 
černjem sumraku počela su se paliti svijetla po periferiji. 
Zaduvao je i hladan povjetarac sa Sljemena. U to doba za- 
čuje se glasan plač iz kuće. Gabrijela nije mogla više odo- 
ljeti i zaplače na sav glas. Zaludu je stari štiglica tješio i 
molio Gabrijelu, neka se umiri, da će Vid doći, ali njega 
nije bilo. Ivan Kesić je predlagao, da se raziđu, ali Juri je bilo 
neugodno otići, čak ni Cvijeta nije bila za to, iako joj je bilo 
prilično neugodno, i osjećala se slaba, ta, tek je pred par dana 
ustala iz kreveta. Kad se radilo o svadbi, išla je samo, da se 
malo prođe. Cijelo vrijeme, dok je sjedjela u sobi, hladan znoj 
ju je podilazio. To je opazio Jure i par puta je molio, da odu. 
Cvijeta nije htjela, jer je mislila, da će ipak Vid doći. Uto 
dođe i harmonikaš, koji je držao, da su svatovi došli već iz 

crkve, i harmonika zacvili. Vani u dvorištu počela su dje- 
čurlija vikati i smijati se: »Mlada čeka, mladog nema, šalaj 
mu se za Gabrijelu drijema«. Ti su glasovi dopirali i u sobu, 
i u nekoliko mahova su susjede tjerale djecu, premda im je 
bilo drago, da tako viču. Za njihov inat dječurlija je sve jače 
vikala i derala se: »Mlada čeka, mladog nema . . . 

Gabrijela je i dalje plakala, dok stari štiglica nije znao, 
kako i na koji način da spase situaciju, šepao je sad u kuću, 
sad van, gledao na put, da li možda sin dolazi; njega nije bilo. 
Žao mu je bilo kumova, naročito mu je teško bilo radi bo- 
lesne Cvijete, koja se prije vremena digla iz kreveta, a bilo 
mu je neugodno i radi siromašne Lucike, jer je znao, koliko 
je muka imala, dok je na svadbu utekla. Bilo je Štiglici ne- 
ugodno i radi kumova Jure i Ivana: što će konačno misliti o 
njemu i njegovu sinu? Nije mu bilo drago ni radi susjeda, 
koje ga prijekim okom gledaju i pokazuju uvijek na njega 
kao prosjaka, koji se ljudskom milostinjom pogospodio. Nije 
mu bilo radi troškova ženidbe, prebolio bi brzo sve, ali mu 
je bilo radi ljudi i radi svega ovoga. Neko vrijeme zavla- 
dala je grobna tišina, samo na cesti još je uvijek dječurlija 
vikala: »Mlada čeka, mladog nema«, to je štiglicu tako peklo 
i ujedalo za srce, da bi bio najradije kidisao na svoj život, jer 
takve sramote nije nikada u životu doživio niti on, niti tko od 
njegova roda. 

Konačno ustane Jure i počne: 

— Dragi prijatelji, nema druge, otiđimo svaki svojoj kući, 
Bog znade, što se Vidu dogodilo. Nemamo pravo okrivljivati 
ga, jer danas nikada čovjek ne zna, kad jutrom iziđe, hoće li 
se u večer vratiti . . . 

— Tako je! — drugi su odobravali. — U to vrijeme među 
njih se nevidljivo ušulja momak od kojih dvadeset i pet go- 
dina, mršava i zdrava lica, crven u obrazu i malo potkresan, 
koji upade među njih kao grom iz vedra neba i dometne na 
Jurine riječi: 

— Ja sam točan. Kako vidite, izišao sam u podne i točno 
se vratio u večer. Ako me ne želite primiti, i ako vam je 
krivo mogu izići . . . Nije mogao sve izgovoriti: Otac štiglica 
kao ris poleti na njega, da ga udari bocom, no u tom ga spri- 
ječi Kesić, koji je već bio obučen za odlazak. Kad ga je spa- 
zila Gabrijela, jer to je bio mladoženja Vid, zaplače, ali Vid 
se nije dao zbuniti. On je svoj plan unaprijed smislio, iako 


je ocu i Gabrijeli sve potvrđivao. Tvrdo je odlučio, da njega 
crkva ne će vidjeti, najmanje u zajednici s Gabri jelom. Molio 
je oca, da se ne žuri sa ženidbom. Otac nije za to mario. Dok 
je Gabrijela plakala, otac psovao, ostali ih mirili i ružnim po- 
gledom gledali na Vida, on se progura do zaplakane Gabrijele, 
povuče je k sebi, poljubi u lice i reče glasno: 

— Gabrijelo, ne plači! Kad smo dosad sretno i zado- 
voljno živjeli bez vjenčanja, ja se nadam, da ćemo i odsad! 

— Hura, tako je! Glavno, da ste zadovoljni, — potvrdi 
niz glasova. Slavku Štiglici poteku suze niz lice, pođe do sina, 
izljubi se s njim, kao da je došao s vjenčanja. Pozove ku- 
move i njihove družice, neka sjednu, jedu i piju, kao da je 
bilo vjenčanje, ionako svega imade u izobilju u njegovoj 
kući. Sjeli su za stolove. Harmonikaš zasvira i u najboljem ve- 
selju dočekaju pola noći, a onda produže do rana jutra. 

Cvijeti nije bilo najbolje. Ona se odmah nakon zalaza 
sunca osjećala slabo. Temperatura joj se povećala, iako nije 
ništa jela. Negdje oko pola noći nije više mogla izdržati; morala 
je otići. Otišao je s njome i Jure. Ostali su nastavili pijanku s 
nevjenčanim mlađencima, šepavim Slavkom i njegovim uzva- 
nicima. 

Neko je vrijeme Jure ostao uz krevet kod Cvijete, ali njoj 
je bivalo sve gore. Kod Štiglice se sviralo, pilo, pjevalo i 
veselilo, podcikivalo; držale se i nazdravice. Prednjačio je Vid, 
koji je bio naročito raspoložen, jer je to tako i udesio, da 
mu već otac nikada u životu i ne pomisli kazati, da se vjenča. 
Poslije podne bio je na utakmici, kasnije je pomalo pijuckao 
po gradu, a sada se pijan valjao po podu i ljubio pred svima 
svoju nezakonitu Gabrijelu. Dotle je Cvijeta sve teže disala 
i vapila tiho: »Zraka, samo zraka mi dajte«. Juru je slala da 
ode natrag k susjedima na svadbu, ali on nije htio. Pokupio 
se, legao u krevet, misleći na Cvijetu i njezinu bolest. Oko 
Cvijete vrzla se slabašna Josipa Dano vic. Cvijeta nije ništa 
uzimala. Josipa je krivila za to pogoršanje prerano ustajanje 
Cvijetino. I Cvijeta je to uvidjela. Ipak se tješila, da će joj 
lakše biti čim je kašalj mine, i svane dan. Sutra poslije podne 
doći će Jure i, ako joj bude bolje, opet će moći razgovarati 
s njim na samu u sobici. Duga joj i dosadna bila ova lijepa i 
tiha proljetna mjesečinom obasjana noć, u kojoj radosno odje- 
kuje nevječano veselje iz prosjačke potleušice, gdje se pije 
i banči kao na kakovu banketu. Ti glasovi tako su neprijatni 

Cvijeti, tako ju bole, kao da je ona danas čekala na vjerenika, 
pa da nije došao, i čini joj se, kao da više nikada, nikada ne 
če doći. S tom mišlju zaspala je negdje pod jutro, kad su za- 
kukurikali prvi pijetlovi i kad se budio novi proljetni dan i 
pala sitna rosica na prve pupoljke jor govana pod njezinim 
prozorom. 

XXII. 

Nakon svadbe kod štiglice, na kojoj je bila pored Ivana 
Kesića i Lucika, u kući Kuntekovih nastao je pravi pakao. One 
iste noći, kad je bila Luci na piru, Rezika nije dala mira sta- 
rome Mateku, još manje siromašnom Jakovu, koji joj je obilno 
uzvraćao njezine napadaje i uvrede. To je Reziku još više 
mučilo, i voljela bi bila otići do Štigličinih i za kose izvući 
Luci iz kuće. Ipak se na takav čin nije mogla odlučiti. Bila su 
joj još u živoj uspomeni sjećanja na Aljošu i na njegovo is- 
krvavljeno i izbatinano lice, što ga je majstorski udesio Ivan. 
Grozio se i njoj, a znala je, da je Ivan doznao, da ga je 
Aljoša prijavljivao na njezin nagovor. Kesića se otada Rezika 
bojala kao smrti i upravo izbjegavala, da se s njim negdje 
susretne, pogotovo na samu. Bojala se i Jure. Znala je, kad 
jedan počne, drugi će nastaviti. Radi toga je ostavila Luci i 
nije otišla do Štigličinih; zato ju je jače hvatao bijes na 
kćerku. Silom je gonila Jakova, neka ode k štigličinim po 
Luci i izvuče ju u dvorište, da joj ona izravna rebra. Jakov 
nije o tom htio ni čuti; znao je, da je gnjevna na Luci, što 
je na piru, i krivo joj, što nije i ona pozvana, da se može 
»šlatat«, kako je govorio Jakov. Rezika nije štedjela ni Ma- 
teka, goneći i njega, neka ode po Luci: 

— Stara mrcino, idi po kćerku u prosjačku kuću, zar 
hoćeš da se vucari, kao i ja s tobom? . . . 

— Pametna budi, Reziko, — nježno ju je mirio shrvani 
Matek, koji je u posljednje vrijeme toliko iznemogao u svađi 
s Podvodčanima i s tom ludom ženom, kako ju je on zvao. 
— Ostavi dijete, neka se zabavlja. Zabavljala si se i ti, 
kad si bila mlada i nitko ti nije kratio, zašto se ne bi i Luci? 
Uostalom ona je tamo sa svojim mladićem, pa što ima na tom 
zla? 

— A tako, lijepo, samo tako?! Toga se nisam od tebe, 
stara mrcino, nadala! Zar si i ti sada uz nju kao ova budala, 


za kojega si me udao, da prekriješ svoju sramotu. Zar ste 
se svi urotili protiv mene? Svi svi...!! i Rezika počne pla- 
kati i lomatati po kući, da se je čulo čak na cestu. 

— Sad se dereš, — mirno je počeo Jakov, koji se Re- 
ziki osvećivao za sve ono, što mu je učinila na žao, otkako su se 
uzeli, — prije se nisi derala, kad si se motala, kao obična 
kuja i s ovim i s onim. Krivo ti je, što Luci ima zaruč- 
nika, koji te ne trpi, i koji ne će da ljubaka s tobom, jer ti 
bi i njega htjela! 

— Svinjo jedna drotarska!, — s cjepanicom u ruci 
poleti Rezika na nepripravnog Jakova i udari ga nekoliko puta, 
gdje je mogla i gdje je dospjela, — ti ćeš, smeće jedno, 
mene vrijeđati i dirati u moje poštenje! A da te nisam ja 
uzela i da te nije ovaj izrabljivač sa svojim novcem i s dje- 
tetom u meni s tobom vjenčao, crkao bi bio od gladi i 
bolesti na ulici kao obično kuče . . . Između Jakova i Rezike 
nastadei prava pravcata tučnjava. D jecaj vrisnu u plač i 
razlete se na ulicu. Matek je branio, koliko je mogao, ali je i 
sam dobio nekoliko udaraca, nešto drvom, nešto Rezikinom 
velikom i masnom šakom. Jakovu u pomoć, začudo, pritekla 
je i Luci, i kad je to opazila Rezika, prestane tući Jakova i 
udari po siromašnoj Luciki. 

U tučnjavi je bila Rezika izvanredno spretna i lako 
obračunala sa svima. Jakov je bio spor i dok bi se on je- 
damput okrenuo, Rezika bi njega pet puta udarila. Matek je 
branio sad Jakova, sada malu Luci, koju bi bila razbješ- 
njela majka ubila drvom, da nije bilo staroga Podvode. I 
sam Matek bi bio dobio više batina, da se nije pod konac 
raspalio i drveni Jakov, komu je Rezika razbila naočale na 
nosu, te koji ju je stao devetati, kako još nije nikada bila 
devetana. Tek sada je Rezika osjetila, da njezin muž nije 
mrtvo puhalo, kako izgleda. Dobro je osjećala njegove 
pesnice po svim dijelovima tijela i pod udarcima smirila se 
i plačući izgubila u sobi. 

To obračunavanje kod Podvodinih zbilo se negdje oko 
podne. Velik broj ljudi sakupio se na ulici i gledao tu neobičnu 
i vatrenu bitku kod Podvodinih. Jedni su govorili, da je to 
nastalo kod njih zato, što je stari Matek izgubio pravdu 
s Podvodčanima i što više ne će imati od čega živjeti; drugi 
su govorili, da je nastalo radi Luci, koja silom protiv ma- 

terine volje ide s Ivanom Kesićem. čak su pričali, da ga 
Luci i novčano potpomaže i da joj taj novac kradomice daje 
stari Podvoda. Matek želi, da se ona uda za Ivana, i da bi se 
k njima preselio, jer više ne može izdržati surovost i podlost 
stare pokvarene Rezike. Nekoji su govorili, da je Jakov ko- 
načno doznao za Rezikine ljubavne odnošaje, i da je sada pod 
stare dane htio ženu staviti u red. Svega i svačega se go- 
vorilo, ali među njima nije se našao ni jedan jedini, koji bi 
sažaljevao Reziku i koji bi bio na njezinoj strani. Još su 
susjedi stajali pred kućom, kad je iz kuće psujući izišao sa 
sjekiricom Jakov Kuntek; spremio se, da ide razbiti neke 
pregrade na periferijskim putovima, koji ionako nisu po- 
trebni, kad njima putovi ne pripadaju, čim je izišao, po- 
tekle su do njega žene i potapkale ga po ramenu: 

— Bravo Jakove, tako i treba! Muško, Jakove, treba da 
je muško. Kad žena hoće zapovijedati, ti nju udri kao vraga; 
zašto je muž, on je gazda, ne mi! Da Rezike nema, već smo 
mogli imati na periferiji pločnike, da nje nema, ne bi bilo to- 
liko govora o poludivljoj i pokvarenoj periferiji, o čemu već 
i novine pišu. Samo naprijed, Jakove, pokaži, da si muško! 
Kad je muž muško, ženi je ime »kuš« ... i još mnogo toga 
savjetovale su žene, sve jedna bolje od druge, uzbuđenom 
Jakovu, koji se otresao njih jednako kao Rezike i cijelog Pođ- 
vodina doma, koji je i za njega, makar tupog, postao pakao, 
kao i za sve druge. Upravo sa strahom je ulazio uvijek u taj 
dom, kao da je najzadnji sluga u kući, a ne muž i otac po- 
rodice. 

Jakov je išao putem i nešto u sebi brundao. Bio je pono- 
san, što se je odvažio, i što mu je nakon toliko godina bračnog 
života jednom uspjelo nadjačati, ušutkati ženu. Malo je bio 
ohrabljen i savjetom susjeda i sada se u njemu budio osjećaj 
pravog i slobodnog čovjeka, koji ne mora ići prljavim peri- 
ferijskim cestama spuštene glave, nego može ponosno uz- 
dignuti čelo i reći: i ja sam čovjek! Jakovljev otac bio je 
sluga, majka sluškinja, za cijelo i njegovi pređi nisu bili 
drugo, i taj služinski duh već je u njemu usađen u krvi. Ali 
ta je konačno progledala i progovorila, makar i pesnicama. 
Rezika je Jakovu razbila jeftine naočale, bacila mu i škrlak, 
i sada se bez njih osjeća drukčiji. »Ne ćete više, — grozi se 
Jakov u sebi, — ne ćete, tako mi ovoga toplog podnevnog 
sunca! Čuo sam ja već prije mnogo toga, čuo sam sada malo 


prije dosta, i sada ćeš mi platiti, ti stara kujo, a ne ćeš bolje 
proći ni ti, starče! Ja sam bio vaša prepokoma žrtva, ja vazda 
pokorni sluga Jakov Kunštek« — i Jakovu se suze zablistaju 
na zadovoljnim i suzama orošenim očima. 


XXIII. 

Matek Podvoda bio je ipak čovjek, koji je gledao na ono, 
što ljudi vele, a do toga bilo je stalo i djevojčici Luci. Zatvo- 
rili su vrata kuće, čim je otišao Jakov, jer su opazili susjede 
na putu pred dvorištem. Rezika se zavukla u dječju sobu i 
ondje plakala i tulila u sav glas, kao da ju još uvijek Jakov 
ravna udarcima po debelom mesu. Međutim nju baš ti njegovi 
udarci i nisu toliko boljeli. Uznemirila se: boli je glava, i 
metnula si hladan oblog na nju. Nju više boli, što je pogažena, 
i što su se svi urotili protiv nje. Najviše ju je dirao Jakov- 
ljev prkos i njegova odvažnost, što se usudio dignuti ruku na 
nju. To mu nije mogla zaboraviti, jer ga poznaje niz godina, 
a živjela je s njim samo radi toga, što netko mora biti poklo- 
pac njezinim ođnošajima sa starim Matekom Podvodom. Ipak 
ona uživa Matekovo bogatstvo, njoj i njezinoj djeci će ono 
pripasti, ta Podvoda je velik bogataš. I sada je taj popeljnjak, 
kako je Rezika nazivala Jakova, počeo dizati glavu, isprsavati 
se i njoj koješta predbacivati, što se njega polučovjeka, (Ja- 
kov za Reziku nije čovjek), tiču njezine veze s ovim i s onim! 
Uostalom što se uopće koga tiču njezini odnošaji? U te stvari 
nikada nije Rezika dala dirati i oni su za nju bili lična i pri- 
vatna stvar; koja se nigdje nikoga pod suncem nema ticati, a 
najmanje njezina nazovi-muža, koga nije uzela radi ljubavi, 
ni radi novca, ni radi muškosti, nego tako, da bude njezin 
poklopac. Pa kad bi on i bio njezin pravi muž, koji je uzdr- 
žava, i hrani, zar ona ne bi smjela priuštiti sebi mimo njega 
ono, što joj on kao suprug ne može dati? Takvo Rezikino 
rezoniran je gubilo se u neizmjernost, i konačno je došla do 
zaključka, da su njezin život i njezino držanje potpuno na 
mjestu, s obzirom na položaj i na sve ono, što imade s Ja- 
kovom i Matekom, i da ona mora i treba da je vrhovni go- 
spodar u kući, samo ona i nitko drugi. Svi moraju slušati i 
njezine zapovijedi izvršivati, jer da nje nema, ne bi svega 
toga bilo, što imaju danas. 

Dok je u maloj sobici Rezika plakala, hladila čelo i gle- 
dala modrice po tijelu, dotle su mirno i sabrano, kad su se 
malo umirili, Matek i Luci razgovorali o svemu tome. Ono, 
što su ljudi vani govorili, da bi Matek htio Luci što prije 
udati za Ivana Kesića, bilo je u svemu istina, čak je bila 
istina i to, da ga Luci potpomaže novcima, koje od Mateka 
dobije. Ivan je našao neko malo zaposlenje u gradu, ali od 
toga ne bi mogao živjeti, još manje uzdržavati bolesnu i ne- 
moćnu sestru i njezinu djecu. Sestra Urša toliko je oslabila, 
da nitko ne misli, da će dočekati zimu, pored toga i dvoje 
djece pada na Ivanova leđa. S Ivanovom zaradom i Mateko- 
vom pomoći ipak se kod Urše kako tako živi, i nitko ne gla- 
duje, čak tu i tamo Ivan smogne Urši i za liječnika, medicinu 
i dijetnu hranu. 

Sve te prilike kod Ivanovih bile su Mateku poznate, pa i 
to, da je Ivan Kesić socijalist. To nije staroga Mateka ništa 
smetalo, da Luciki preporuči, neka se drži njega i, kad ga već 
voli, najbolje je, da se s njim vjenča. Matek se i onako nije 
bogat rodio. Sve, što imade, stekao je sam. Istina bila su onda 
zlatna vremena, kakva već zacijelo ne će doći, i jednim okret- 
nim potezom stekao je sve, što ima. Da nije kupio u bescjenje 
za rata svoju Podvodu, bio bi danas bogec, kao i svi ostali. 
Sreća ga je poslužila, pa hvala Bogu, — govorio je starac. 
Ivan Kesić se buni i mora se buniti — odobravao je opet 
Matek — jer je znao, kako mu je šogor svršio i u kakvim 
mu prilikama živi sestra s djecom, i on sam. Pored toga je 
radnik, muči se za koricu kruha i dobiva za to malu nadnicu. 
Kad bi i on, Matek, bio mlad, bunio bi se i on. Danas svakoga 
onoga, koji se buni, smatraju komunistom, a on je uvjeren, 
da su veći komunisti oni, koji protiv njih viču, nego oni, na 
koje viču. Viču zato, jer su mnogo pokrali i boje se, da im 
ono, što su pokrali, ne propadne, a drugi se pak boje, da ne će 
steći nešto, što bi mogli. Pa makar je bio Matek prilično imu- 
ćan čovjek, na koga je prstom pokazivala cijela Podvoda, on 
je ipak znao, da bi svi ti ljudi na njegovu mjestu bili kao on, 
i da bi on na njihovu mjestu bio kao oni. Onaj, koji nema — 
buni se, da dobije, a tko ima — bori se, da održi ono, što 
ima; kad bi bili svi ljudi siti i zadovoljni, ne bi bilo ni komu- 
nista ni kapitalista. 

Radi toga nije Mateku smetao opasni socijalist Ivan Ke- 
sić, naprotiv on je znao, da će taj isti Kesić cijeniti njegov 


imetak isto tako, kao on sam, jer će se bojati, da opet ne 
padne u bijedu, u kojoj se nalazi sa svojom sestrom i njezi- 
nom djecom; — zato je sada govorio Luci: 

— Vidiš, drago dijete, do Čega je to dovelo, — govorio 
je Matek i potezao duboke dimove iz svoje lule gledajući kroz 
prozorčić na dvorište, kako se na njemu igraju djeca, kao da 
nije maločas u njihovoj kući ništa bilo. — Vjeruj mi, Luci, 
ne će se to svršiti dobro. Ja poznam Reziku, poznam Jakova, 
ne bih bio rado prorok, ali ne će svršiti dobro. Najgori su, 
Luci, oni ljudi, koji se na lak način domognu lagodnog ži- 
vota, a koji ne znaju ili su zaboravili, što je danas borba za 
koricu kruha. Ja sam bogat, imadem novaca, kuće i zemlje, 
za svih će biti dosta, ako budete znali raditi i gospodariti, — 
ali ja nisam zaboravio na one dane, kad sam sa strahom 
stavljao zalogaj kruha u usta i svaki put pomislio, hoće li ga 
biti sutra. Da, Luci, baš ti najcrniji dani moga života uvijek 
su mi pred očima. Vjeruj mi, ne bih htio da se ponove. Ima- 
dem dosta za sebe i hoću, da ih u miru Božjem sprovedeni. 
Ti voliš Ivana, on voli tebe. Mladi ste jedan i drugi; kad se 
volite, vi se uzmite. Ova nova cesta dolje je gotova, za koji 
dan će biti kroz nju otvoren promet: imadem onu veliku par- 
celu zemljišta tamo na uglu do kanala, i tamo ću podignuti 
dvokatnicu. Nešto imadem novaca, za nešto ću se pomoći, dok 
ne prodam preostali dio, dat ću vam i za posao, pa tamo na 
cesti u svojoj kući pod svojim krovom otvorite kakav dućančić. 
Ni ti, ni Ivan niste glupi. Radit ćete i paziti, pa će vam biti do- 
sta za život. Kad bi bilo sve gotovo, ja bih se k vama preselio, 
a ovima ovdje bi svejedno ostalo za život. To, što sam ti re- 
kao, možeš kazati Ivanu, ili si mu već možda nešto i govorila? 

— Da, govorila sam mu. On je vrlo zadovoljan i bio je 
upravo oduševljen, kad sam mu rekla, da biste nam vi osta- 
vili neku trgovinu, a kad ovo čuje, bit će još više. 

— No vidiš, Luci; nisu ljudi uvijek onakvi, kakvima ih 
drže. Znao sam, da je Ivan razuman mladić . . . 

— Rekao mi je, da bi najradije otvorio kakvu željezna- 
riju, u što se razumije ili nešto slično. Već je i sam kombini- 
rao s Jurom Parčićem, jer čini se, da će i njega otpustiti 
kod državnih željeznica . . . 

— Ništa zato, ako se slažu, mogu zajednički raditi, ako 
rade marljivo i pošteno, mogu bolje uznapredovati. A šta je 
s Jurinom Cvijetom? 

— Zlo je s njom siroticom. 

— Zar se ne će doskora vjenčati? Čuo sam, da su Dano- 
vićevi odlučili, da im sve ostave. Nemaju mnogo, no ipak, što 
imadu, dosta je Juri i Cvijeti. 

— Čula sam i ja nešto. Cvijeta ne treba nikakve ostav- 
štine. Noćas joj je bilo zlo. Čini se, morat će još danas biti 
odvežena u sanatorij na Brestovac. Danovićevi bi sve učinili 
za nju, ali meni se čini, da su Cvijetini dani odbrojeni, i da 
će prije dobe otići. Stid me je, ali moram vam priznati, da je 
dobrim dijelom kriva za njezinu bolest mama Reza . . . Luci 
pade na koljena Mateku i zaplače, i kao da je ona kriva pre- 
ranoj bolesti, a možda i smrti Cvijetinoj, zajeca: 

— Mama Reza, mama Reza! — Matek pogleda u pro- 
ljetno sunce kroz prozor, kako se naginje k zapadu i pogladi 
rukom zaplakanu Luci po kosi. 


XXIV. 

Blago proljetno sunce naginjalo se k zapadu i posljed- 
njim svojim tracima obasjavalo periferijske crvene krovove 
i rascvjetale vrtiće ispred nizanih potleušica. Po putovima 
igrala se djeca i glasno dozivala jedna drugu, trčala i dizala 
upravo paklenu viku. Nitko im nije zamjerao, nitko ih nije 
opominjao: djeca su djeca, misle ljudi, blago njima, jer ih još 
nije udario knut života, i ne misle na nj. Barem za sada, kad 
se u večernjem sumraku veselo igraju i smiju. Baš u tom času 
napuštao je visoki Krešo Danović svoju nizanu potleušicu, u 
kojoj je ostavio iznemoglu i zaplakanu ženu Josipu. Sunčani 
proljetni traci na zapadu, čim je izišao na dvorište, obasjali 
su na njegovim očima ispod crnih trepavica velike suze. Ša- 
renom maramicom brisao je Krešo dugačke brkove, zaplakane 
oči i teškom boli u duši napuštao svoju malu kućicu, koju je 
toliko volio, i koja mu je toliko prirasla srcu. Ne bi ju bio na- 
pustio, ali nije mogao izdržati od žalosti. Srce mu je pucalo 
od tuge i boli, na koju ga još više podsjećao plač žene u 
kutu kuhinjice. Josipa je plakala i sa suzama dala oduška 
svojim bolima, a on muškarac od glave do pete; godinama 
već nije na njegovu licu zatitrala suza, no sada nije mogao 
izdržati. Sve, što mu je bilo najljepše, najmilije u njegovoj 
kući, i na što se bio toliko privikao, kao na rođeno svoje, 


toga sada nestaje, možda i za uvijek. Otišla je ispod njegova 
krova Cvijeta, djevojka mila i dobra, koju su toliko zavoljeli 
on i žena, da im je bila kao rođeno dijete. Krešo je s njome 
najviše vremena izgubio u čavrljanju i pričanju o uspome- 
nama iz mladih dana. U njezinoj bolesti prikraćivao joj je 
tešku i nesnosnu dosadu, kad nije bilo Jure, i za njega su to 
bili najljepši časovi. Voljela je Cvijetu i njegova žena, voljeli 
su je oboje više nego vlastito dijete, pa evo! Pozli joj naglo i 
nije bilo druge, nego odvesti je na Brestovac, da tamo po- 
traži lijeka svojoj teškoj bolesti. Malo prije došla su kola 
s crvenim križem i na nosiljkama odnesla su dva čovjeka 
Cvijetu iz kuće. Na auto je sjeo Jure i otišao zajedno s Cvije- 
tom, da je preda na Sljemenu liječnicima. 

Nakon toga Kreši se činilo, kao da se njegova kućica 
potpuno ispraznila, kao da u njoj nije ostalo nigdje ništa. Sve 
u njoj podsjeća na Cvijetu. On odlazi iz kuće, samo da zabo- 
ravi na sve i zamišljeno korača prema Lustigovoj gostionici, 
što baš nije njegov običaj. U tim mislima uđe u gostionicu, 
pozdravi Lustiga i Pavicu, koja je završila svoju manikersku 
karijeru, i ponovno se vratila k Lustigu. Krešo naruči vina, 
uzme u ruke popodnevne novine, u kojima nađe članak o 
dokončanju spora između Podvodčana i Mateka Podvode. 
Fritz je isticao, da je najviše njegova zasluga, da je do toga 
došlo. Pomogao je tu i umirovljeni gradski smetlar Marko 
Kranjčević. Iz toga članka saznao je Krešo, da će Podvoda 
ne samo dobiti putove i da će biti potpuno uređeni, nego da 
će kao najbliža periferija postati sastavni dio grada. Ulice će 
se proširiti, kanal nadsvoditi, provesti kanalizacija i zasipati 
cijeli teren u visini nasipa uz kanal i sadašnje nove ceste, 
koja presijeca Podvodu i spaja jedan dio grada s drugim. 

— Boga mi, ako se ovo ovako ostvari, onda će viriti iz 
sadašnjih naših kuća samo crveni krovovi — reče Krešo. 

— Neka vire, — odgovori Lustig, — onaj, koji bude imao 
novaca, porušit će svoju staru divlju kuću i sagraditi novu. 
Mi drugi, koji nemamo za gradnju takvih palača, prodat 
ćemo zemljište deset puta skuplje, nego smo ga kupili od Ma- 
teka, pa ćemo drugdje sagraditi pristojne kućice. 

— Dobro će biti tako, Fritz, — ako to tako bude! — za- 
vrši Krešo, srkne vina, naruči još tri deci, i odloži novine. U 
tom času pojavi se Marko Kranjčević sa svojom neodloživom 
lulom, sav veseo i zadovoljan, što im je pošlo za rukom, da 

dobiju svoju pravdu. Pozdravi, sjedne do Kreše i zapodjene 
razgovor. Stari Marko zadovoljno je dokazivao, što su sve 
morali proći, dok su do toga došli i kako bi bilo sve u vodu 
palo, da nisu pomogle njegove stare dobre veze na gradu, 
gdje on imade mnogo prijatelja. 

Uto se već i smračilo, i u gostionici upališe svijetlo. Za 
njihov stol sjeo i Fritz, a nešto malo kasnije došepesao iz 
svoga prosjačkog posla i Slavko Štiglica. Našli se tu i ostali 
Podvodčani i ni o čem nisu drugom govorili, nego o ishođenoj 
pravdi, veseleći se, kako će jednog dana skupo prodavati gra- 
dilišta gradskim bogatašima, a oni će se pomaknuti bliže 
k Savi ili preko Save, i tamo podignuti moderne, udobne i 
pristojne kućice. Pavica je pritom uslužno dvorila goste, a 
smetlar Kranjčević vodio je glavnu riječ: 

— Ja sam, braćo, od prvog dana vjerovao u našu po- 
bjedu. Vjerujte mi, od prvoga dana, jer ja znam, da nitko 
drugi ne može pobijediti nego narod, i da je prava pravda 
uvijek na strani naroda. Istina, tu su pomogle i moje dobre 
veze na gradu, ali najviše je pomogla sloga svih nas Hrvata 
Podvodčana, i zato ja dragi prijatelji i drugovi, dižem ovu 
čašicu u zdravlje naše lijepe domovine Hrvatske; da bi bila 
složna, sretna i zadovoljna . . . 

— Živila Hrvatska! Živio Marko Kranjčević. Živila 
pravda, dolje tiranija ... — čuli se povici. Svi su ispijali čaše, 
naravski prvi Lustig, jer od toga imade najviše koristi, dok i 
ne zapjevaju: Još Hrvatska ni propala ... I dok su oni pje- 
vali, uđe u gostionicu i Vid Štiglica, a onda i nekoji drugi 
mladići i uz raspojasane i vesele ljude zapjevaju svom sna- 
gom svoga mladenačkog grla. Vid nije došao ovamo radi go- 
stionice i radi vina, nije došao ni radi pjesme, nego najviše 
radi Pavice. Kad su na svadbi svi čekali na njega, on se 
upravo najljepše zabavljao s Pavicom. Pavica ga jako baš ne 
voli; ona ne može još prežaliti Ivana Kesića, čak ne može 
još prežaliti uvredu Jure Parčića. Vid joj se ne sviđa, jer je 
slab i ružan, pored toga prosjački je sin, ali Vidu se Pavica 
vraški sviđa, radi nje nije se htio ni vjenčati s Gabrijelom. 
Zavodljivo je namigivao Pavici, malo je i uštinuo, što su svi 
opazili, osim njegova oca, koji je sve gledao, kako da se iz- 
gubi iz toga veselog društva. Bojao se, da Marko Kranjčević 
nakon onih komunalnih i patriotskih nazdravica ne počne 
nazdravljati njemu i njegovoj prosjačiji, s kojom se kuće po- 


dižu, jer Marko ne štedi nikoga i sve znade. Na sreću Stigli- 
činu i na nesreću svoju pojavi se u gostionici Jakov Kuntek 
sa svojom malom sjekiricom, raskuštrane kose i bez šešira. I 
još prije nego je Jakov dospio pozdraviti, opazilo ga je paž- 
ljivo staračko oko Markovo, kojemu nije izbjegla ni jedna 
promjena na Kuntekovu licu: 

O Jakove, Jakove, noge su ti kljakave, — poviče 
Marko prema njemu. — Što si ponio sjekiricu sa sobom. Zar 
ćeš se sada, sirotinjo, ubiti, kad ti je Matek izgubio pravdu? 
Dajte mu mjesta, hodi ovamo, sjedi do mene, ako nemaš za 
vino, kao mi slobodni i pobjednički građani, kod starog Marka 
naći će se još koji dinar iz dobe, kad je gradom kupio smeće. 
Jakov sjedne i srkne nekoliko gutljaja. Sada već nisu pili 
svaki iz svoje čaše, nego se donosilo na stol vino u dvo- 
litrama. 

Jakove, mi smo dobili pravdu, — dobaci netko prema 
tužnom i zamišljenom Jakovu, koji je izgledao, kao da je 
utekao iz ludnice. 

— Bolje, da ste dobili vi, nego da je dobio Matek . , . 

— Tako je, Jakove, sada se vidi, da si Hrvat, jer si s na- 
rodom. 

— ... da je Matek dobio pravdu, — nastavi Jakov, sve- 
jedno ne bih ja imao ništa od toga, ni moja djeca, a ako ho- 
ćete, ni Matek, nego ona kuja. 

— Bravo, Jakove, — i udari po stolu stari Marko, koji se 
nije nadao ovakvim riječima od Kunteka, — donesi još dvo- 
litru, nek se pije. Ljudi, i Jakov je progledao, bogami pro- 
gledao, on, najzatucaniji čovjek naše slavne Podvode. Kad ti 
je ta pamet narasla Jakove, kad? E, pijmo, ljudi, na račun 
našeg susjeda i prijatelja Jakova, dosta smo ga napadali, 
mnogu gorku je od nas čuo, ali konačno otreznio se, uvidio i 
spoznao sve, što već mi znamo i vidimo godinama. 

1 Vidio sam i ja, — počne Jakov, nakon ispijene čaše 
vina, koja mu je prilično udarila u glavu, — ali što sam 
mogao učiniti i što mogu učiniti, nego da njoj ovom sjekirom 
razmrskam glavu? 

— Pa i to, ako treba! — dobaci netko. 

— Ne moj tako, dijete moje, jer vrag ne spava, — ukori 
onoga Marko. 

— Treba, treba, — odvažno potvrdi Jakov. — žene se 
boje samo batina i ničega drugog. To sam danas opazio, opazio 
sam, ljudi, kao nikada. 

— A što si prije radio, — dobaci Marko, — da nisi ništa 
ni čuo ni vidio? — Koliko puta sam ti govorio, da ti se žena 
miješa sa svim i sa svakim i prijavljuje poštene ljude preko 
Rusa Aljoše. Nisam li govorio da nam čini sramotu cijeloj 
našoj Podvodi, na kojoj nema, a niti treba ni jednog redara. 
Tada nisi ništa, Jakove, vidio, nego sada vidiš, kad su već pred 
nekoliko proljeća i vrapci o tom propjevali. 

Nisam mogao ništja učiniti. Mislio sam: s đavolom zlo, 

bez njega još gore. , 

— • Je li istina, Jakove, da vam Matek odlazi iz kuće i da 
udaje Luciku za Ivana Kesića, a da je radi toga bijesna Rezika 
kao zvijerka? . . . Takvi razgovori redali se još dugo na račun 
Jakova, Rezike, Mateka i cijele Podvodine kuće, ali siromašni 
Jakov nije ni pomišljao reagirati. Vino ih je svih omamilo, 
napokon zaredala pjesma za pjesmom; pilo se, kao što se nije 
davno. Svi su bili omamljeni vinom i dobrim raspoloženjem, 
naročito Vid štiglica, koji je s velikim vinskim vrčem išao s 
Pavicom u podrum po njega i tamo ju ljubio kao lud. Najprije 
se ona branila, ali njegove ruke stisnule bi je tako jako uz 
sebe, da je morala popustiti. Konačno je uvidjela, da nije đavo 
tako’ crn, kako izgleda i od te večeri datira njihovo uže pri- 
jateljstvo. 

Negdje oka pola noći počelo se društvo, prilično nakre- 
sano, razilaziti iz Lustigove gostionice. Stari Marko Kranjce- 
vić imao je običaj da priča, kad se napije, razne fantastične 
priče, pa tako je pričao i Jakovu jednu: 

Jedne noći tukao je sjekiricom, sličnoj onoj, kakvu imade 
Jakov, po nekoj debeloj ženetini u noćnoj košulji. Ta ženetina 
je morala biti vještica, jer on je bio mlad kao kaplja, a ona 
ga stalno progonila. Te večeri zapriječila mu put kod crkve; 
on malo nakresan zamahne sjekirom na nju. No svaki put, kad 
je mislio, da ju je pogodio točno po glavi, prevario se, jer bi 
se malo dalje ona opet pojavila. I tako je on zamahivao sje- 
kirom, dok ju nije dotjerao u jedan ugao, gdje ju je tako uda- 
rio, da je zacvilila i cvileći odletjela od njega, te ga više nije 
nikada u životu progonila. 

Ta priča starog Marka motala se po pijanoj glavi Jakova 
Kunteka, koji se nije nikada u to doba noći vraćao kući, naj- 


manje u pripitom stanju. Od gostionice »Veselom Pođvodča- 
ninu« do Kuntekova stana nije bilo daleko. Jakov je za taj put 
večeras trebao dobra pol sata. Prije nego je došao do kuće, 
obišao je svu cestu i sve kanale, držeći čvrsto u ruci sjekiricu, 
svakog časa misleći da će se pred njim pojaviti debela žene- 
tina u noćnoj košulji, koja ga progoni i da će je on sjekiricom 
zatjerati u kut kao i Marko. U jedan mah mu se pričini, da 
je opazio takovu ženu na svom dvorištu. Kad je došao tamo, 
žene nije bilo. Teškom mukom, onako pijan, nađe dvorište 
Podvodine kuće i pjevajući po dvorištu poče lupati prije po 
svima prozorima, nego je naišao na vrata. To podigne na noge 
razjarenu Reziku, koja je po glasu poznala Jakova i srdito 
skočila iz kreveta u noćnoj košulji. Sva raspletena i bijesna 
otvori kućna vrata i, prije nego je mogla otvoriti usta, Jakov 
luđački i zastrašeno razbeči oči i udari sjekiricom, što je jače 
mogao Reziku ravno po sredini čela misleći da je naišao na 
vješticu, o kojoj mu je pričao stari Marko. No kad opazi, da 
je ona pod noge mu pala bez krika, bez jauka, u svom onom 
pijanstvu pribere se i životinjski zajaukne, kao da je tko 
njemu raskolio glavu. 

Ukućani su čuli, kako je Jakov teturao po dvorištu i 
lupao. Čuli su, da je Rezika ustala, otvorila vrata, i kako je 
nešto udarilo i nešto palo. Sada na onaj divljački krik cijela 
kuća za tren oka našla se na nogama. Kad je Matek upalio 
svijetlo, imao je što vidjeti: na kućnim vratima još sva u krvi 
raspolovljene glave trzala se Rezika, dok je Jakov luđački 
zavijao kao vuk. Sve je pred njim utieklo, dok se nisu skupili 
susjedi i stanari kuće, obavjestili policiju. Za čas dolete kola 
prve pomoći, koja Reziku odvezu mrtvu, jer je smrt bila već 
nastupila, dok su Jakova strpali u Crnu Maricu i odvezli. 
Svršio je u ludnici, gdje je nekoliko godina iza toga umro u 
najstrašnijim mukama. 


XXV. 

Gotovo tjedan dana grmjela je Podvoda o zločinu u Ma- 
tekovoj kući. Ta tragedija potresla je Podvodčane i za njih 
je značila pravu senzaciju, kakvu ne pamti njihovo malo na- 
selje. O tom je govorio cijeli grad. Novine su se o ubojstvu 
prve dane raspisale na dugo i široko, i to im je bilo nekoliko 


dana glavno gradivo. A kad je već i štampa zašutjela, Podvoda 
je još uvijek raspravljala o tom zločinstvu; a što je zanimljivo, 
nitko nije žalio Reziku; svi su žalili ludoga Jakova. Tek tu i 
tamo za njezinu krivnju padale su objede na staroga Mateka, 
koji je takav razgovor teška srca snosio, ali podnio ga je 

hrabro do konca. , v v ., 

Rezika i Jakov imali su Četvero djece: Luci i tri djecacica. 

Nekoliko dana iza ubijstva Matek je dva dječaka dao u odgo- 
jilište i plaćao za njih. Jednog dječaka, kojega je najviše volio, 
i Luci ostavio je kod kuće. Ljudi su govorili, da je Matek oda- 
brao svoju djecu, Luci i dječaka, koji su njemu bili slični, Ja- 
kovljevu da je poslao u odgoj ilište. U tom pričanju bilo je 
ponešto i istine, jer su zbilja Luci i dječarac napadno bili lika 
Matekova, dok su ona druga dva dječaka bili izrezani im otac 
Jakov. O tom se već davno prije govorilo, ali Matek je pre- 
lazio preko svega. Pobrinuo se za Ivana, i on se nastanio kod 
Podvodinih, dok se Luci spremala za vjenčanje, kao da se nije 
ništa dogodilo. Luci i Ivan Kesić su sa čežnjom iščekivali svoju 
zajedničku sreću. Matek je pogodio gradnju dvokatnice, dolje, 
na uglu nove ulice, kamo će se preseliti, čim bude gotova. 

U to naglo pozli Ivanovoj sestri Urši, koju je Matekovom 
pomoću brat otpremio u bolnicu. Djecu pošalje nekim rođa- 
cima na selo, dakako opet za Matekove pare, koje mu je sam 
starac ponudio. Ivan Kesić je sve starčeve ponude objeručke 
prihvaćao; ta cijeli život još nije ovako lijepo bezbrižno i 
udobno živio, kako sada što živi kod Podvodinih. Da Luci^ ne 
mora raditi sve poslove u kućanstvu, uzeo joj je Matek sluški- 
nju, i za kratko u Podvodinoj kući bilo je sve živo i veselo, 
kao da se nije ništa dogodilo. Naprotiv Matek i Luci osjećali 
su se bez Rezikina terora kao preporođeni: o Ivanu ne treba 
ni govoriti. Lijepo su ga obukli, dobro nahranili i iz dana u 
dan od slabunjavog i crnog čovječca razvio se jak i stasit 
momak, koji je bivao svaki dan ljepši. Ne dugo nakon ubij- 
stva kod Podvodinih, Luci i Ivan Kesić su se vjenčali u crkvi 
svetog Blaža. Luciki je bio kum Matekov advokat, Ivanu neki 
stari poznanik, ugledan i dobro stojeći trgovac. Ivan Kesić, 
ortodoksni komunist i zakleti neprijatelj katoličke crkve i 
svih crkvi ovoga svijeta, kleknuo je pred oltar uz Luci i ona 
mu podložila komadić svoje bijele svilene vjenčane odjeće, da 
ne klekne na prašno tlo i da ne zamaže crne hlače, a onda, da 
ga veže uz sebe. Nakon vjenčanja bila je priređena svadbena 


večera, na kojoj se sakupilo najodabranije i najuže društvance 
prijatelja Matekove kuće. Luci se posvema dobro snašla, tek 
se čudila, kako Matek rasipno troši i kako ne žali da ih opremi 
što ljepše i svečanije. Kod večere bio je najveseliji Matek, 
jer on je to slavlje priređivao ne toliko radi mlađenaca, nego 
dobrim dijelom radi sebe. Htio je da u tom slavlju uz Luci, 
koju voli, zaboravi na sve, što se zbilo pred petnaest dana i 
za što nosi i sam jedan dio krivice na svojoj duši. To ga je 
tištilo i boljelo, radi toga je i proplakao, kad je njegov advokat 
kao debeli kum, sa zanosnim riječima pozdravio mladence i 
nazdravio velikodušnosti Matekovoj i njegovu dobrom srcu, 
koje je uvijek imalo smilovanja s malim ljudima. Nakon izre- 
danih zdravica obilno se pilo i jelo. Ranom zorom ravno 
s gozbe otprate svati mladence do vlaka. Luci i Ivan krenuli 
su na Plitvička jezera, gdje su odlučili provesti medene mje- 
sece, Matek je istoga jutra sa sinom krenuo na more, da na 
njemu provede vrijeme, dok se ne vrati Luci i Ivan, i dok 
malo na sve ne zaborave. 

Jure Parčić je to sve iz prikrajka gledao i čudom se ču- 
dio. Nije mogao prepoznati Ivana Kesića, Uršina brata, nije 
mogao razumjeti njegovo držanje, nit mu je išlo u glavu da 
je to onaj vatreni i borbeni komunist, koji se zakljinjao na 
život (jer u Boga nije vjerovao), da će se cijeli život boriti 
rame uz rame sa svojom radničkom klasom do konačne po- 
bjede. I sada taj bezvjerac i revolucionar, za koga je Jure 
Parčić bio obični puzavac, oportunist i hrvatofil ide u crkvu, 
vjenčava se kao i svi drugi najpobožniji kršćani, sjedi na ban- 
ketu i odlazi na bračno putovanje, onoga istog jutra, kad mu 
sestra Urša umire u bolnici i doziva brata Ivana, ali njega 
nema; on se ne javlja; nije došao ni na njezin sprovod. Juri 
to nije išlo u glavu. Cijelu Matekovu kuću nije mogao krstiti 
drugoj ačije, nego ludom kućom; zato je napusti i preseli se k 
Danovićevima u istu sobu, u kojoj je stanovala Cvijeta. Iz 
Podvodine kuće odselili se i Natalija i Aljoša. Natovarili na 
ručna kolica svoju sirotinjsku prtljagu, Aljoša se upregao kao 
konj, a Natalija u proljetnom večernjem sumraku gurala ko- 
lica s pokućtvom kroz periferijske ulice i otišla u nepovrat. 
Otada Jure Nataliju nije vidio, niti je čuo više njezinu gitaru. 
Otišla Natalija, otišla pjesma, otišlo sve, što je bilo lijepo za 
njega na Podvodi. Nema Cvijete, nema spletkarske Rezike, 
nema zapomaganja Uršina, ni buntovništva Ivana Kesića. Sve 

se smirilo u blago proljeće, samo iz susjedne kuhinje dopiru u 
Jurinu sobicu bolni jecaji i teški uzdasi Josipe Danović. Ona 
po cijele dane plače za Cvijetom, kojoj su časovi odbrojeni, 
plače i ne prestaje plakati, kao da joj je rođena majka i kao 
da u Cvijeti gubi svu svoju nadu i sve svoje ufanje. Plac du- 
boko dira Juru, najradije bi i sam zaplakao, ali ne za Cvijetom, 
koja će možda ozdraviti, nego nad cijelim svijetom i nad ude- 
som ove lijepe, mile i drage Kroacie, koja se okitila proljetnim 
zelen j em i koja buja i cvate na svima stranama, dok njezini 

ljudi ovako stradaju i umiru. 

Dok je u tim mislima Jure gledao kroz prozor, kako za- 
pada proljetno sunce i kako svojim posljednjim tracima ra- 
svjetljuje rascvjetale grane jorgovana pod njegovim prozorom, 
netko pokuca na kućna vrata, a mršav čovjek u poštarskoj 
uniformi preda Josipi pismo za Parčića. On se začudi, kad 
ugleda pismo. Nije znao, tko piše, mislio je, da je to Cvijeta. 
Ne, rukopis je muški. U žurbi otvori pismo i ugleda Krsticev 
potpis. Na dugo i široko raspisao se njegov i Kesicev drug, 
nekadašnji đak Milan Krstić o svemu i svačemu, najviše o 
svom udesu. 

»Dragi Jure! Oprosti mi, što ti nisam prije odgovorio na 
Tvoje pismo. Vjeruj, iskreno žalim za jadnom Cvijetom. Siro- 
tica mnogo je pretrpjela od opake Rezike, koju je stigla nemila 
sudbina i neočekivana kazna. Možda ti ne bih bio ni sada od- 
govorio, jer, dragi prijatelju, dobro ti nemam štb pisati, a s 
nevoljom ne ću da te gnjavim. Na ovo pisanje prisilila me 
jedna vjenčana obavijest sa priloženim štampanim vjenčanim 
menuem mladoga bračnog para Ivana Kesića i njegove sadašnje 
družice Lucike, rođene Kuntek, usput budi rečeno, moje prve 
ljubavi. Ne čudim se, što su se vjenčali. Vjenčao sam se na 
žalost i ja, i sada stradam zajedno sa ženom. Ali ne mogu da 
razumijem, kako se mogao vjenčati Ivan, on zakleti neprija- 
telj crkve i crkvenih obreda, po kršćanskom običaju, jos vise 
se čudim, kako on proleter, obični radnik, šalje meni štampani 
menue, koji je priređen u čast njegova vječanja? Pisao mi je 
danas i s Plitvičkih jezera, kao da se želi pohvaliti, kako je 
on bijednik, koga smo nas dvojica potpomagali, zaštićivali i is i 
mu na ruku, daleko od nas odskočio. Ne ide mi u glavu, da se 
on, Ivan Kesić, koji se toliko puta zaklinjao na svoju odanost 
komunizmu i radničkoj klasi, poburžujio, jače nego ja ili 1 0 
tko od nas. 


Sve mi to, dragi Jure, ne ide u glavu. Konačno valja 
da se i ja udarim po ovoj tvrdoj tikvi i da uzdahnem: O, ljudi, 
ljudi! Danas čovjek ne može nikome vjerovati, ne smije se 
ni u koga pouzdati, niti za koga raditi. Evo, Ivan Kesić, kome 
sam nekoliko mjeseci hranio sestru, sada kao za inat šalje 
meni, svršenom pravniku, on radnik, zakleti proleter, menue, 
luksuzne vjenčane obavijesti i pozdrave sa bračnog putova- 
, nj a? Nigdje ni spomena o onoj njegovoj toliko puta naglašava- 

noj stvarnosti, nigdje ne pita, jesam ili živ i kako živim? A 
I kako mi je, samo ja znam i nitko drugi. Vjenčao sam se ne- 

i davno s djevojkom, koja me vjerno čekala godinama. Bio sam 

pošten i nisam joj htio na žao učiniti; nakon svega, što sam 
doživio, uzeo sam je za ženu. Ti znaš, da moji nemaju ništa, 
i da ono malo zemlje, što imadu, nije dosta ni za njih. Rodite- 
lji moje žene bili su nekada prilično imućni, danas eto nije ni 
kod njih bolje. I tako sam se našao sa ženom na cesti bez 
namještenja, jer ne mogu dobiti državne službe. Da sam i naj- 
veći državotvorac, ne bih državnog mjesta dobio, kamo li što 
sam zapisan kao nepoćudan elemenat. 

Sve do nedavna zarađivao sam u selu po koji dinar pišući 
seljacima molbe, ali i to je nestalo. Natjecao sam se za mjesto 
običnoga seoskog bilježnika, ja svršeni pravnik, samo da pre- 
hranim sebe i svoje, i radi toga su me ocrnili u selu, jer da 
ji sam se prodao Beogradu, da sam otišao u državotvorce, i sada 

■ ne samo, da ne dobivam ni ono malo, što sam prije dobivao, 

nego ne dobivam ništa. Mjesto bilježnika nisam dobio, jer sam 
vladi nepoćudan; seoske gulikože, zelenaši i politikanti su me 
zamrzili, jer da sam se prodao. Nitko me nije pitao, od čega 
živim, i čime se prehranjujem? Zemlje nemam, da ju obrađu- 
jem, kuće nemam, da u njoj stanujem, i da ju dajem u najam; 
trgovac i zelenaš nisam, da globim jadnu raju za račun poli- 
tičkog kursa bratske sloge. Državne službe nemam, jer sam 
nepoćudan, u nju i ne smijem, jer sam se prodao. I sada živi, 
jadni čovječe, na ovoj patničkoj zemlji, čime, od čega i na 
čemu? Dok sam bio đak, još sam imao neko zanimanje, sada 
sam besposličar, koga gone svi i svatko: bijeda, vlast i narod. 
f Sve se protiv mene urotilo, kao da sam najgori i najopasniji 

zločinac, koga treba isključiti iz ljudskog društva, često ra~ 
j zmišljamo o tome svom udesu, dok mi žena u slamom pokrivenoj 

i kućici plače, jer nema što jesti, nema što obući, i mislim, kako 

bi bilo najpametnije, da se nekamo bacim i oduzmem sam 
sebi život. Ta reci prijatelju, ti jedini, zar imade neki drugi 
izlaz? Ne, ne, Jure, za mene izlaza nema, uostalom, ja već 
nemam ni živaca, da sve to izdržim. Živce sam uništio u nau- 
kama, dok sam ih svršio i dok sam se vlastitom mukom ško- 
lovao. Psujem oca i majku, koji su me rodili, psujem zemlju, 
koja me drži, psujem i onoga, koji me poslao na nauke i 
otrgnuo od zemlje, i htio, da budem gospodin. Danas niti sam 
gospodin, niti seljak, nego čardak ni na nebu ni na zemlji. U 
gradu sam seljak, kome nema mjesta među građanima, u selu 
sam gospodin, komu ne dolikuje, da zemlju teži i da oduzme 
mnogobrojnoj braći kruh na djedovini« . . . 

Dalje Jure nije mogao čitati: žalio je siromašnog Krstića, 
te još većma osuđivao Ivana Kesića. Ne radi toga, što s njim 
nije posljednje vrijeme uopće govorio, i što ga nije pozvao na 
vjenčanje, nego što je siromaha Krstića u njegovoj bijedi 
ražalostio i nanio mu još teže boli, nego ih proživljava u svom 
kukavnom selu i bijednoj okolini, koja još i danas u 
svršenom đaku gleda propalicu i nesposobnjakovića, ako nije u 
gradu velik i bogat čovjek. 


XXVI. 

Nijedan dan ovogodišnjeg proljeća nije bio tako lijep, kao 
današnji. Današnje poslije podne činilo se Juri najljepše, naj- 
sunčanije i najmirisnije, što ga pamti u životu. Nikada nije u 
njemu bio razvijen toliki smisao za prirodu, boju i mirise 
njezine kao danas. Sva osjetila bila su mu razdragana. Grijalo 
ga poslijepodnevno sunce svojim blagim tracima; ćutio je u 
svom tijelu proljetnu svježost, nešto lijepo i milo. šDeta, da 
mu nema Cvijete, kako bi se skupa veselili i uživali! Dolaze 
Uskrsni dani, pa bi otišli u prirodu, tamo do Podsuseda ili bilo 
kamo, samo na polje, na zrak, među zelenilo, cvijeće. Jure 
osjeća, kako se sve budi oko njega, kako uskrsava priroda u 
svome novom zelenom proljetnom plaštu i kako je sve tako 
lijepo milo i sunčano. I što je dan ljepši, što ga jače opajaju 
mirisi trava i zelenilo, to se u njegovu srcu sve više širi neki 
bolni i plačljivi osjećaj. To je sjećanje na Cvijetu, koja mu je 
jutros poslala pismo, da danas dođe k njoj na Sljeme, ako ju 
želi živu zateći. To je ono, što ga peče, i što mu nanosi bol u 


njegovu mladom srcu. Sprema se na veliko, da ode na Sljeme, 
Nije daleko, iz periferije se vidi njezino boravište, kako blješti 
u tracima popodnevnog sunca. 

Jure se žuri, što jače može, i ostavlja rasplakanu Josipu, 
koja mu suznim očima govori: »Pozdravi mi, Jure, Cvijeticu, i 
poljubi je mjesto mene«. Ostavlja periferijske ulice, koje su sve 
raskopane, te mora zaobilaziti, da iziđe iz Podvode. Na svim 
stranama se gradi, podižu se nove kuće, ne one divlje, nego 
one prave, za koje imadu vlasnici i građevnu dozvolu. Pod- 
vodina kuća među svima odskače svojom veličinom i žurbom 
u radovima. Ne zaostaju ni druge za njima. Kanal se presvo- 
đuje, nema onoga malog puteljka uz njega, po kom je toliko 
puta koračao. Proširuje se puteljak preko livada i pretvara u 
široku ulicu. Podvoda se zasipava zemljom i kamenjem i male 
uličice ostaju, kao neke udubine: sitne kućice kao iskopano 
naselje. Gleda Jure na svoju Podvođu u sunčanom popodnevu, 
kako se preinačuje, ruši i gradi, i kako taj do sada mirni za- 
selak i nije više zaselak, već dio pravoga pravcatog grada. Za 
koji dan osvanut će u buci kola po popločenim ulicama, nestat 
će nizanih kućica, nestat će dobrog dijela današnjih stanov- 
nika, pa oni se baš danas i sele sve jedan za drugim na malim 
kolicima onako, kako su se odselili Natalija i Aljoša. Sele 
svaki na svoju stranu, i Podvoda će se rastepsti na sve strane 
grada, počevši od savskih vrba, pa do si jemenskog podnožja. 

Tako razmišlja i udaljuje se od drage Podvode, udaljuje 
se od nje s nekom tugom u srcu, kao da ju već ne će nikada 
vidjeti, kao da ne će na nju nikada koraknuti. Sve mu se čini, 
da se Podvoda raspala, Podvode nestaje i da više ne će nikada 
susretati onih ljudi, koje je dnevno susretao. S tom mišlju 
napušta njezine raskopane ulice i dolazi do prvog pločnika u 
gradu. Tu već nije njegova periferija, to je neki tuđi i strani 
svijet, tu je Jure potpuni neznanac. Ni u jednoj kući nikoga 
ne poznaje, kao što ne poznaje ni ljude, koje putem susreće. 
U njegovu selu svi su se međusobno poznavali, i na Podvodi 
su se poznavali, ako ne po imenu, poznavali su jedan drugog 
iz viđenja, i na cesti bi se pozdravili. 

Gradski pločnici su tvrdi, to nije periferijska ilovača, to 
je grad, koji se istina kupa u proljetnom suncu, kao i njegova 
Podvoda, ali na tim ulicama on ne osjeća proljeće. U zraku 
mu ništa ne miriše i nema zelenila. To je grad, koji izgleda i 

ljeti i zimi jednako i u kojem Jure ne prepoznaje promjena, 
osim kad pada kiša ili snijeg. Prošao je i gradske ulice, te 
se tuškanačkim puteljkom žuri prema Sljemenu. Sunce ga 
prati kroz mlado zeleno lišće nadvito nad puteljak, što se 
prelijeva u zlatnim bojama. Doskora se našao na otvorenoj li- 
vadi i na puleljku, koji vodi prema Cmroku. Začas dođe i na 
Cmrok, i onako umoran sjedne na klupu na raskršću, i kad se 
odmorio, podigne glavu i pred očima razastre mu se veličan- 
stveni vidik na Zagreb i daleku Savu, što vijuga kroz zeleno 
polje i srebrni se u popodnevnom suncu. Da je pjesnik, ispje- 
vao bi tom pejzažu himnu, najljepšu himnu, što je ikad ispje- 
vana kojem kraju. Jure nije pjesnik, ne sastavlja stihova, 
nego lupa dnevno čekićem po lokomotivskim kotlovima. Su- 
sreće mnoštvo ljudi putem, iako je radni dan. Sve se divi ovoj 
ljepoti Božjoj, koja tako prijatno djeluje na čovjeka. Ispunjava 
ga nečim lijepim, nečim nedohvatnim. Dugo je Jure gledao 
prema Savi, dugo, i kao da je nešto tražio uz njezin tok, dok 
mu nije oko palo na crvene krovove nedaleko savskih vrba. 
To je zacijelo njegova Podvoda, taj dragi zaselak, koji mu je 
sve dalje i dalje, iako se približava onoj, koju mu je zaselak 
dao, ali koja možda umire u tom prekrasnom popodnevu. Što 
se više uspinjao, pogled mu je bivao sve ljepši. Konačno za- 
okrenu nizbrdicom i nađe se pokraj Šestinske crkve, i uz nju 
produži prema Sljemenu susrećući putem seljake na njivama, 
koji su kosili travu, dok su žene tamo podalje u svojim crveno 
bijelim haljinama ukapali lijehe i iz njihovih grla ječila pje- 
sma, neka ljubavna pjesma o dalekoj dragoj. Pjesma seljaki- 
nja pratila ga daleko u šumu, dok ga nije nestalo pod gra- 
nama Sljemenskih stabala. Dođe do kamenoloma, gdje su seo- 
ski momci lomili kamenje i utovarivali na kola. Nova, druga- 
čija slika od one dolje u nizini. Tu se ljudi znoje i žure, da 
što više kamenja nalome, onako, kao i on u radionici, a tamo 
dolje na polju nalikuje mu rad više pjesmi, nego znojnom i 
teškom radu. 

Uzanim puteljkom uz bistri šumski potočić vrzao se pre- 
ma Sljemenu, i štb je dalje išao, šuma je bila manje lisnata. 
Dolje u nizini bjelogorica je prolistala, ovdje tek tu i tamo po 
koje stablo pustilo nježne listiće. Potočić šumi u nizini i kao 
da pjeva svoju jednoliku pjesmu, koja se mijenja kao i uzani 
puteljak uz potok. Pod vrh Sljemena još nije šuma prolistala, 


tek se budila i osjećala proljetno buđenje. Toplo sunce širilo 
je koru drveću, kojoj kao da se čulo njezino pucketanje. Ko- 
načno se našao na sedlu brda nedaleko sanatorija. Niz nizanih 
kućica činilo je tuberkuloznu bolnicu, koja je uvijek puna 
pacijenata. Tu je negdje i njegova Cvijete. Sve se boji da ga 
tamo ne će pustiti unutra. Bio je već kod nje nekoliko puta i 
baš je bio dobre sreće: opazio je djevojku u bjelini, koja je 
služila u odjeljenju, gdje je bila Cvijeta. 

— Gospođice, gospođice! Mogu li k Cvijeti? 

Zar ste vi to? — nasmije se djevojčica, — bolje bi bilo, 
gospodine, da sutra dođete. Liječnik mi je zabranio, da k njoj 
pustim bilo koga. Bolest je bolest . . . 

— Preklinjem vas, gospođice, pustite me na trenutak, 
pustite me, ako me vi ne pustite, otići ću ravno upravitelju. 
Moram svakako da vidim Cvijetu, evo pisala mi je pismo . . . 

Baš radi toga bi bilo dobro da je ne vidite. Ni za što 
se nemojte obraćati na upravitelja, on vas zacijelo ne bi pu- 
stio. Sada nije vrijeme posjeta, pored toga Cvijetu se i ne može 
posjećivati ... ali učinit ću vam tu uslugu, jer mi je rekla, 
da ćete doći. 

— Hvala vam lijepa, gospođice. Vrlo sam vam zahvalan. 
A kako je njoj? 

— Bolje je, da ne pitate. Idite ovuda za mnom, da nas 
doktor ne vidi. Jure je išao drhtava srca za djevojkom pokraj 
bolesničkih kreveta, koji su se redali jedan do drugoga u 
natkrovljenoj drvenoj baraki, koju je sunce sa zapada punim 
svojim sjajem obasjavalo. Juru je vodila djevojka tamo do 
posljednjeg kreveta, gdje je tik do samoga zida ležala Cvijeta. 
Ispred nje bilo je jedno nisko stablo trešnje, koja je bila sva 
u bijelom cvatu i Juri se učini to sunce i ta bjelina rascvjetale 
trešnje nešto lijepo i drago, a mislio je da će takvu ugledati 
Cvijetu. Ali Cvijeta se od onda, kada ju je posljednji put vidio 
promijenila, jako promijenila! S njezina se lica izgubilo crve- 
nilo. Bijelo ispijeno lice, kojemu je podavalo toplo sunce i ta 
bjelina još nekakav izgled, izgledalo je kao kostur, upravo se 
prelijevalo u crninu. Cvijeta je teško disala, a njezini su uzdi- 
saji bili sve teži i kao da hvata zraka, dok je nešto očima i 
ustima tražila. Nije bila sama, pokraj nje je bio liječnik. Cvi- 
jeta još nije bila opazila Juru. čim ga spazi, htjede nešto reći, 
no nije mogla izgovoriti ni jedne jedine riječi. Njezin govor 

pretvori se u kašalj, oči zasuze i nastane još tćže disanje. Do- 
ktor ju je držao za ruku i kad je izbrojio kucaje pulsa, otišao 
je, rekavši nešto onoj djevojci. Jure kleknu pokraj Cvijetina 
kreveta i nagnu njezinu glavu na svoju ruku i zaplakanim 
očima zagleda se u daljinu, slušajući njezine teške uzdisaje. 
Kad mu se nagnula na ruku, kao da joj je bilo nešto lakše. 
Jure joj podigne glavu i privinu je uz svoju i zajednički upere 
poglede prema rascvjetaloj trešnji, prema šumi i selu pod 
Sljemenom. 

Jure nije gledao Cvijeti u lice; nije mogao podnijeti nje- 
zin slabašni, više mrtvački pogled, nego se je ovako naslonio 
svojim toplim muškaračkim licem na njezino hladno i rosio ga 
suzama. Bio bi zaplakao u sav glas, ali se bojao, da ne rastuži 
Cvijetu. Toplo sunce na svom zapadu obasjavalo je njihova 
zaljubljena lica. Jure se sjećao njihovih sastanaka, sjećao se 
prvih susreta i spoznanstva, dok je Cvijeta bivala sve hladnija 
i hladnija. Konačno osjeti, kako mu je teška njezina glava; 
spusti je i pogleda. Cvijeta je bila mrtva. 

— Cvijeta, Cvijeta! — zavikne glasno Jure, da su iz osta- 
lih kreveta podigli glave bolesnici. Dotrči pomoćno osoblje, i 
kad su vidjeli, da je Cvijeta mrtva, otrgnu Juru od nje, jer je 
nad njezinim mrtvim tijelom plakao kao malo dijete. Došao je 
liječnik. Jure je sa zaplakanim očima morao napustiti Cvijetu. 

Proljetni sumrak padao je na zemlju, a Jure je još uvijek 
jecao. Njega su odijelili od Cvijete. Ona će noć prenoćiti u 
mrtvačnici, a on treba da ode. Nedaleko bolnice začuje Jure 
sirenu autobusa, motor je već bio u pogonu. On potrči prema 
kolima i suznim očima upita šofera: 

— Idete u Zagreb? 

— Da u Zagreb...! odgovori šofer, poda Juri kartu, on 
plati i zguri se u posljednji kutić autobusa. Nije ni gledao, 
koliko imade putnika u kolima, nije se ni osvrnuo, kuda i 
kamo šofer vozi, samo je čuo zujanje motora i osjećao da se 
spuštaju niz strminu. Kao ukočen sjedio je u kutu i nije se ni 
maknuo, nikoga nije pogledao i sve mu se činilo, kao da je i 
sada pokraj bolesne Cvijete i da osjeća na svojim vrućim obra- 
zima njezine hladne. Auto 1 je nekoliko puta stao, nekoliko puta 
krenuo, putnici su ulazili i izlazili, dok se konačno nisu našli 
u gradu. Svi su već bili izišli, kad glasno šofer zavikne: 

— Zagreb! — Ovaj glas činio mu se sličan glasu konduk- 
tera, kad je prvi put došao u Zagreb. Jure se trgne i skoči na 


Sinu lz , autobusa - Još pravo ni izišao, kad začuje 

mir zat mTneTtn Clku ’ pucnjavu j zapomaganje. Par minuta 

putem dn^o dn TW 1C1 ’ PJG T a 1 PUCanj - Konaćno zaobilaznim 
putem dođe do Ilice, i u pokraj nim ulicama od svijeta dozna 

da su demonstracije. Jure je još uvijek svojim mislima bio 
vise na Sljemenu kod Cvijete, nego ovdje među ovim borbe- 
nim ljudima. Konačno prestane pucnjava, i uz urnebesno 
vrkanje načini se P°vorka muškaraca i žena i nagme za širinu 
cijele Ilice. Iz pokrajne ulice gledao je Jure tu povorku čuo 
pjesmu i sve se više udaljivao od Cvijete i od pomisli na 
nju. Na ćelu povorke vijela se velika crveno, bijelo, plava 

zastava s crvenim kockastim grbom u gornjem uglu, koji’ se sjao 

u svijetlu električnih žarulja. Konačno kao da je došao neki 
vihor, masa pojuri urnebesno vičući; taj povik potrese u dno 
Juru. Trgne se i nađe među prvim redovima povorke, koja je 
neustrašivo napredovala i gonila pred sobom sve, što je našla 
i krčila put kroz široke ulice svome cilju u borbi za Kroaciju. 

Franjo Pavešić se rodio 29. rujna 1907. u selu Krasici, 
nedaleko od Sušaka . Pučku je školu svršio u rodnom mjestu , 
realku u Bakru, a maturirao je na trgovačkoj akademiji u 
Sušaku. U prosincu 1930. diplomirao je na Slobodnoj školi 
političkih nauka u Pragu. U međuvremenu boravio je kraće 
vrijeme u Parizu, gdje je bio dopisnik jedne praške novinske 
agencije. Radio je i radi u raznim našim listovima, kao ured- 
nik, saradnik i dopisnik. 

Pavešić je počeo pisati u osamnaestoj godini i to naj- 
prije članke za novine, a odmah zatim i novele. Prvu je novelu 
objavio pod pseudonimom u »Omladini« 1926. Godine 1932. je 
izdao poveću novelu iz primorskog života pod natpisom »N i z 
ponor«, a godine 1936. izdala mu je Matica Hrvatska, kao 
prvu knjigu obnovljene Male knjižnice, dva eseja pod natpi- 
som: »Suvremeni žurnal i z am i javno m i š l j e- 
n j e«. Napisao je niz novela, većinom iz primorskog života, 
koje su uglavnom objavljene u » Hrvatskoj Reviji «, »Hrvatskom 
Kolu« i drugdje. Pored toga je napisao veliki broj članaka i 
eseja po raznim dnevnim i književnim listovima. 





